
Forord 


Fritid, frihet og fellesskap er en bok som handler om muligheter for, utfor- 
dringer for og kunnskap om lokalt kulturarbeid for barn og unge. Bak- 
grunnen for boka ligger i et treårig forskningsprosjekt - Kultur for å delta 
- som ble finansiert av det regionale forskningsfondet Oslofjordfondet 
og avsluttet i 2016. Prosjektet ble gjennomført av Ole Marius Hylland, 
Åsne Dahl Haugsevje og Heidi Stavrum ved Telemarksforsking i samar- 
beid med Drammen kommune og det engelske selskapet Creativity, Cul- 
ture and Education (CCE). Sluttrapporten fra dette prosjektet er et viktig 
utgangspunkt for denne boka. 

Boka springer ut av et kulturpolitisk forskningsmiljø ved Telemarks- 
forsking. Vi er opptatt av hvordan ulike former for kulturpolitisk arbeid 
organiseres, gjennomføres og legitimeres, og har gjennom en rekke år for- 
sket både på nasjonal, regional og lokal kulturpolitikk. I vårt arbeid lig- 
ger det også en tverrfaglighet. Denne boka og det prosjektet den springer 
ut av inneholder perspektiver hentet både fra kultursosiologien, kultur- 
politisk forskning, kulturhistorie, kulturvitenskap og ungdomsforskning. 

Vi står på ingen måte alene bak realiseringen av denne boka. Det er 
flere som fortjener en takk. For det første vil vi gjerne takke Heidi Stav- 
rum for samarbeidet i Kultur for å delta-prosjektet. Stavrum er medan- 
svarlig for store deler av det feltarbeidet som boka bygger på. Vi vil også 
takke for et godt samarbeid både med Interkultur, Drammen kommune, 
og med CCE. Det er også på sin plass å takke Oslofjordfondet for den 
opprinnelige prosjektfinansieringen. Vil vi også takke vår arbeidsgiver, 
Telemarksforsking, representert ved direktør Karl Gunnar Sanda, for å 
ha stilt tid og penger til rådighet som gjorde det mulig å fullføre denne 
boka. 

Det hadde ikke blitt noe forskningsprosjekt uten at vi hadde fått besøke 
Fjell skole, fritidsklubben Neon, G60, Matendo og kulturskolen i Dram- 
men for å snakke med de som arbeider med kultur, deltakelse og fritid i 
praksis. Takk til dere! 


FORORD 


Til sist — en hjertelig takk til de barn og unge som har snakket med oss, 
og som har akseptert vår tilstedeværelse og forsøk på deltakelse på deres 
egne arenaer. 


Bø, 17. oktober 2018 
Ole Marius Hylland og Åsne Dahl Haugsevje 

KAPITTEL 1 


Tomatsuppe og FIFA. Kulturpolitiske 
idealer og lokal virkelighet 


Denne boka beskriver arbeidet med, utfordringer i og verktøy for kultur- 
arbeid rettet mot barn og unge. Den tar utgangspunkt i et forsknings- 
prosjekt gjennomført i samarbeid med Drammen kommune - Kultur for 
å delta — og de resultatene som kom ut av dette prosjektet (Hylland og 
Haugsevje, 2016; Haugsevje, Hylland og Stavrum, 2017). Boka beskriver 
lokalt kulturarbeid, slik det gjennomføres på kommunalt nivå, men også 
hvordan dette henger sammen med nasjonale mål for den norske kul- 
turpolitikken: kvalitet, deltagelse, inkludering, mangfold og demokrati. 
Selv om det ligger et lokalt forankret prosjekt til grunn for utgivelsen, 
har både resultater, prosess og konklusjoner i denne boka relevans for 
alle som driver kulturarbeid rettet mot barn og unge, samt for de ulike 
utfordringene som vi stilles overfor i dette arbeidet. 

Dette er ikke en bok om hva kulturbruk og kulturell deltagelse fører 
til; hvilke effekter kultur har for de unge kulturbrukerne. Slike effekter 
er ofte et implisitt eller eksplisitt utgangspunkt for kulturpolitikken, og 
er med på å legitimere at det er en sektor det er verdt å bruke penger på. I 
denne boka skriver vi om hvordan kulturpolitiske ideer og konkret kul- 
turarbeid iverksettes i en lokal kontekst, og om hvordan vi kan utvikle 
kunnskap om dette arbeidet. 

Etter et anslag som beskriver noen konkrete situasjoner fra feltarbeid, 
beskriver vi i dette første kapittelet behovet for å studere praksis i det 
lokale kulturarbeidet, og hvordan overordnede mål for kulturpolitikken 
må sees i sammenheng med denne praksisen. Det beskriver også ambi- 
sjoner og utgangspunkt for boka, samt hvilket analytisk og empirisk 
grunnlag den hviler på. 

KAPITTEL 1 


Et anslag: Kulturforskere på feltarbeid 


Barn og unge har i de siste to tiårene fått en rekke kulturpolitiske tiltak 
rettet mot seg, som alle har som målsetting å inkludere og danne barn og 
ungdom til å bli gode brukere av kunst og kultur (se f.eks. Hylland et al., 
2010; Haugsevje et al., 2015). Dette ble særlig synlig gjennom etableringen 
av Den kulturelle skolesekken i 2001, et svært ambisiøst program for å sikre 
alle norske elever et minimum av kulturtilbud i skoletiden (Breivik og 
Christophersen, 2013). Vi kan altså si at på 1990-tallet og 00-tallet utviklet 
kulturformidling rettet mot barn og unge seg til å bli et av hovedmålene 
med den norske kulturpolitikken. Det er med andre ord en langvarig 
politisk enighet om at kunst og kultur er bra for hvert enkelt menneske 
(fordi den har en egenverdi, og fordi den kan gi oss god livskvalitet), og at 
bred kulturell deltagelse på tvers av sosiale skillelinjer styrker samfunnet 
som fellesskap og demokrati. Denne tilnærmingen kan beskrives som en 
del av en internasjonal diskurs om ikke-brukeren som problem. Verdien 
av kulturell deltagelse synes å være nærmest udiskutabel, og dette gjelder 
særlig for deltagelse blant barn og unge (Bjørnsen, 2009; Hylland et al. 
2011; Stavrum 2013). Samtidig åpner dette for en bekymring og diskusjon 
om de problematiske ikke-brukerne (jf. Balling og Kann-Christensen, 
2013; Kann-Rasmussen og Balling, 2015). 

Men hvilket forhold finnes mellom teori og overordnede kulturpoli- 
tiske mål på den ene siden, og det konkrete kulturarbeidet som utføres 
i praksis hver dag i lokale kommuner på den andre? Dette er blant det 
vi har undersøkt i forskningsprosjektet om kulturbruk og kulturarbeid 
blant barn og unge i Drammen, en middels stor norsk by. Som del av pro- 
sjektet er det gjennomført en bred spørreundersøkelse om kulturvaner 
blant ungdom, og feltstudier av fire ulike kulturtiltak for barn og unge (se 
Hylland og Haugsevje, 2016). La oss flytte blikket fra nasjonale kultur- 
politiske mål og til lokal kulturvirkelighet og gjengi et eksempel på hvor- 
dan et feltarbeid på dette området kan arte seg: 

Idet vi som forskere ankommer en fritidsklubb i Drammen, erfarer 
vi raskt at gode idealer og store ord om demokrati og deltagelse ikke all- 
tid er like enkle å realisere i praksis. Vi erfarer også utfordringene med 
å være naturlig til stede på en arena vi strengt tatt ikke hører hjemme 
på. Vi besøker fritidsklubben en høstdag for å se hvordan kommunale 

kulturarbeidere jobber med å tilrettelegge for gode kulturopplevelser for 
barn i alderen 7 til 12 år, i en del av byen hvor en høy andel av befolknin- 
gen har flerkulturell bakgrunn. Først spiser vi et måltid sammen med 
barna på fritidsklubben, før vi deretter blir med dem på et drop-in danse- 
kurs med en ungdomsarbeider som også er profesjonell danser. På kurset, 
som foregår i en sal med litt vanskelig akustikk, arbeider instruktøren 
iherdig med å holde orden på de mer enn 20 ungene, noe hun også klarer 
etter litt innsats. 

Flere av våre feltarbeidsøkter gir oss lignende innblikk i kulturarbeider- 
nes hverdag, som er både krevende og kompleks: den kontinuerlige jobben 
med å inspirere og motivere barn og ungdommer i bydelen for å bli med 
i organiserte kulturaktiviteter, på samme tid som språkproblemer, uro 
og bråk, lite egnede lokaler med dårlig luft og akustikk er hverdagsutfor- 
dringer som må løses. Den profesjonelle kunstkompetansen til de voksne 
kommer fort i bakgrunnen når suppe skal serveres, tårer skal tørkes og 
konflikter skal løses, og den ideelle kulturopplevelsen og kulturdeltage- 
ren fra de kulturpolitiske dokumentene er ikke alltid så enkel å få øye på. 
Samtidig er det her det kulturelle barne- og ungdomslivet leves — på fritids- 
klubbene, på korpsøvingene, på kulturskolen og i gymsalene, når tilrei- 
sende kulturarbeidere skal berike skolehverdagen. I denne boka skal vi 
fortelle om, diskutere og analysere viktige sider ved dette kulturelle barne- 
og ungdomslivet, samt hvordan dette livet inkluderes i lokal kulturfor- 
valtning og kulturpolitikk. Og hvor stor er egentlig avstanden mellom den 
nasjonale politikken og den lokale operasjonaliseringen av denne? 


Om forholdet mellom kulturpolitiske idealer og 
lokal virkelighet. Eksemplet Drammen 


Det er på det nasjonale nivået, i policydokumenter, utredninger, til- 
delingsbrev, nasjonale strategier, budsjettforhandlinger m.m. at de over- 
ordnede rammene for en nasjonal kulturpolitikk blir lagt. Samtidig er det 
på det lokale nivået, i kommunene, at disse rammene skal fylles med kon- 
kret kulturarbeid. Norske kommuner forvalter kulturpolitiske budsjetter 
som samlet utgjør om lag like mye som det statlige budsjettet for kultur 
(Løyland og Håkonsen, 2012). De har lovpålagte kulturoppgaver i drift av 

kulturskoler og folkebibliotek, og et flertall av dem har også ansvaret for 
kommunal kinodrift. Med den storstilte utbyggingen av kulturhus det 
siste tiåret har en rekke kommuner ansvar for eller eierinteresser i kultur- 
husarenaer. I tillegg er de ansvarlige for grunnskoler og barnehager, som 
også er kulturelle arenaer. Den konkrete organiseringen av kulturarbei- 
det og kulturtilbudet i kommunene varierer mye i praksis (jf. Kleppe og 
Leikvoll, 2015), og den enkelte kommune har et nokså stort handlingsrom 
til å utvikle og organisere kulturarbeidet på sin egen måte. 

På nasjonalt nivå, i kulturpolitiske dokumenter og erklæringer, kan 
de kulturpolitiske idealene rendyrkes. Sammenlignbare politiske fag- 
områder, som integrering, helse og velferd, skole og oppvekst, sorterer 
under andre departementer enn Kulturdepartementet. På kommunalt 
nivå — i det konkrete kulturarbeidet rettet mot barn og unge, med sine 
ulike bakgrunner og forutsetninger — finnes det derimot knapt kultur- 
arbeid i «ren» form. Kulturarbeidet vil nesten alltid i større eller mindre 
grad være «forurenset» av eksempelvis psykososialt arbeid, forebyggende 
arbeid eller integreringsarbeid. Dette gjør også at kommunal kulturpoli- 
tikk av og til fremstilles som mer instrumentell enn kulturpolitikken på 
nasjonalt nivå, slik for eksempel Jenny Johannisson (2012) beskriver det. 
Samtidig er det mulig, slik Johannisson argumenterer, at dette gjør den 
kommunale kulturpolitikken desto mer relevant for hva politikk egentlig 
handler om: «[Djet år också riktigt att kommunerna i sin betoning av hur 
kultur kan användas - för att bidra till allt från jämlikhet, jämställdhet 
och mångfald till lokal utveckling - kommer närmast politikens kärna, 
nåmligen att skapa ett gott liv för medborgarna» (Johannisson, 2012, 
s. 43). Det kommunale kulturarbeidet rettet mot barn og unge har ambi- 
siøse mål om å skape et godt liv for denne aldersgruppen, gjennom å 
skape tilbud, fjerne barrierer for deltagelse, utjevne forskjeller osv. Ideelle 
mål om kunstnerisk autonomi og kunstens egenverdi blir vanskelige å 
fremme som isolerte mål i en slik sammenheng. På den andre siden kan 
altså det kommunale kulturarbeidet ligge nærmere den egentlige kjernen 
for politikk, om vi følger Johannissons perspektiv. 

I denne boka er det kulturarbeidet i Drammen kommune som er det 
bærende eksemplet på slikt arbeid. Drammens kulturarbeid bør forstås 
mot en demografisk bakgrunn. Drammen er en mellomstor by i norsk 

målestokk, med drøyt 68 000 innbyggere. Befolkningen er kulturelt sam- 
mensatt og voksende, særlig på grunn av stor innvandring over mange 
år. 28 % av innbyggerne i byen har innvandrerbakgrunn, noe som er 11 
prosentpoeng over landsgjennomsnittet (jf. Høydahl, 2014, s. 290), som 
også gjør Drammen til den mest flerkulturelle byen i Norge etter Oslo. 
72 % av dem med innvandrerbakgrunn har bakgrunn fra Afrika, Asia 
etc.', 15 prosentpoeng høyere enn landsgjennomsnittet, og 28 % har bak- 
grunn fra EU, Nord-Amerika etc.” Det er tyrkerne som utgjør den stør- 
ste og statistisk sett mest overrepresenterte innvandrergruppen i byen 
(Høydahl, 2014). Innvandrerbefolkningen i Drammen utgjør en større del 
av befolkningen i enkelte deler av byen enn i andre. Den mest populære 
bydelen for innbyggere med innvandrerbakgrunn er Austad-Fjell (tidli- 
gere Danvik-Fjell). Her utgjør de hele 44 % av befolkningen, og de aller 
fleste av disse har bakgrunn fra Afrika, Asia etc. (Høydahl, 2014). På bar- 
neskolen på Fjell har mellom 75 og 80 % av elevene minoritetsbakgrunn. 

Bydelsområdet Fjell har en høy og økende andel innbyggere med 
innvandrerbakgrunn, og bydelen er kjent som et område som kom- 
mer dårlig ut når det gjelder levekår. For eksempel har befolkningen 
i snitt mindre utdanning og lavere inntekt enn den øvrige befolknin- 
gen i Drammen. En analyse av levekårsutviklingen på Fjell i perioden 
2002-2008 (Sørlie, et al., 2010) bekreftet dette bildet. På Fjell er det ett 
område som preges av blokkbebyggelse (drabantbyen) og ett som preges 
av småhusbebyggelse. Over tid har mange fra den norske befolknin- 
gen i drabantbyen flyttet ut, og de norske som har blitt boende, ser ut 
til å være en stadig sterkere selektert gruppe når det gjelder levekår. I 
området med småhusbebyggelse har det til nå bodd svært få med inn- 
vandrerbakgrunn. De siste årene har området fått en noe økt innvan- 
drerbefolkning, men fortsatt er området bebodd av en hovedsakelig 
norsk befolkning med grupper av folk med høy og lav utdanning og 
høy og lav inntekt om hverandre (Sørlie, 2010). 


1 Her benytter vi Statistisk sentralbyrås kategorisering der Afrika, Asia etc. er en forkortelse for 
Asia, Afrika, Latin-Amerika, Oseania unntatt Australia og New Zealand og Europa utenom EU/ 
EØS. 

2 Her benytter vi også Statistisk sentralbyrås kategorisering der EU, Nord-Amerika etc. er en for- 
kortelse for EU/EØS, USA, Canada, Australia og New Zealand. Inkluderer også Sveits. 

To grunnskoler er lokalisert til denne bydelen; barneskolen Fjell skole 
og Galterud ungdomsskole. To av casestudiene som vi beskriver i denne 
boka, har foregått på Fjell, og begge er helt eller delvis lokalisert til bar- 
neskolen. Fjell skole ligger sentralt plassert i drabantbyen. På denne bar- 
neskolen går det elever både fra drabantbyen og fra småhusbebyggelsen. 
Skolen er relativt stor, med et elevtall som vanligvis ligger på i under- 
kant av 600. Tidligere var det et høyt innslag av elever med flyktning- 
bakgrunn. I dag har de aller fleste av elevene med innvandrerbakgrunn 
minst én forelder som er født og oppvokst i Norge eller som har bodd 
lenge her i landet. Elevmassen er slik sett bedre integrert enn den var på 
1980-tallet. Det har også betydning for språksituasjonen på skolen. Mens 
det tidligere ble snakket mange ulike morsmål i elevgruppene, er det i dag 
norsk som er det språket som elevene hovedsakelig bruker seg imellom. 

Elevmassens sammensatte kulturelle og sosiale bakgrunner har gjort 
at Fjell skole har sett seg nødt til å arbeide mye, og kanskje mer enn skoler 
andre steder, med å skape gode læringsforhold. En som er ansatt i skole- 
ledelsen ved skolen, beskriver pedagogikken og bakgrunnen for den på 
denne måten: 


Vi er en skole som, tradisjonelt sett, har vært veldig gode på å se hele mennes- 
ket. Ikke bare tenke fag. For hvis barnet mangler veldig mange av de elementære 
trygghetsfaktorene rundt seg, så tenker vi at da lærer de også veldig lite. Du er 
jo i et område med veldig lav sosioøkonomisk indeks. Det er mange barn som 
trenger mye. De er fattige på opplevelser, veldig mange av dem. Det er veldig 
mange barn av psykisk syke foreldre. [...] Det er barn som trenger læreren sin 
veldig mye. Ofte mer enn på mange andre skoler. Og jeg sier ikke at andre barn 
ikke trenger gode lærere. Men de trenger kanskje litt ekstra omsorg. Og det er 


nok noe vi har jobbet mye med. 


Elevenes bakgrunner gjør at utgangspunktet for å drive skole på Fjell er 
litt annerledes enn i lokalsamfunn der elevene og foreldrene deres har 
flere ressurser. Men på hvilken måte er det annerledes enn på skoler i 
andre bydeler? Den samme skolearbeideren formulerer det slik: 


På mange måter tror jeg det er likt. Men det som kan være en forskjell, det er at 
på Fjell så har du alltid noen foreldre som kan lite om det norske samfunnet. Du 


har foreldre som du kanskje må bruke litt lengre tid på å sette seg inn i hvordan 

skolen fungerer. Og du må bruke tid kanskje på å forklare de litt mer. Det tror 
jeg du gjør. Men altså, barn er barn. Men de har kanskje litt mindre skolefaglig 
bagasje når de starter, en del av dem, absolutt ikke alle, men en del av dem. Og 
har kanskje litt andre hjemmeforhold. Vi snakker ofte om den omvendte trakt. 
Norske barn har jo ganske stramme rammer rundt seg, altså de har på en måte, 
vi prøver å oppdra dem i en bestemt retning. Og jo større de blir, jo større frihet 
får de. Mens mange av barna på Fjell har en veldig fri barndom. De gjør nesten 
hva de vil. De får jo selvfølgelig noen rammer for hva som er farlig, men man 
har litt ulike syn på det også. Du ser for eksempel ikke så veldig mange med 
hjelm på sykkel på Fjell, selv om vi har pratet om det i alle år. De har mye større 
frihet rundt seg. Og jo større de blir, jo flere plikter får de, og jo strammere 


rammer får de rundt seg. Og mellom der kommer jo skolen. 


Skolearbeideren forteller for eksempel at det ikke er så uvanlig på Fjell 
at enkelte barn ofte kommer for sent på skolen, fordi de først må følge 
småsøsken til barnehagen, noe som kan være et hinder på veien mot 
læring. Språkproblemer kan være et annet hinder. Kontakt med foreldre 
er et eksempel på noe man må vektlegge litt ekstra på Fjell. Det har for 
eksempel vist seg at det lønner seg å ringe rundt til foreldre samme dag 
som det er foreldremøte, for å øke sjansene for at oppmøtet blir bra. For 
å oppsummere er det altså slik at Drammen kommune har en generelt 
sett høy andel innbyggere med flerkulturell bakgrunn, med Fjell som den 
aller mest flerkulturelle bydelen av dem alle. Vi har sett at denne bydelen 
skårer lavt på levekårsindikatorer, og at skolen ser seg nødt til å jobbe 
med en del grunnleggende problemstillinger som andre skoler kanskje i 
noe mindre grad behøver å gjøre. 

Men hva vet vi om kulturdeltagelse blant barn og unge på Fjell? Før 
vi som del av dette forskningsprosjektet undersøkte kulturbruk blant 
elever på niende trinn i Drammen (se kapittel 4 og 5 for en presentasjon 
av resultatene fra denne), eksisterte det ikke noe tilgjengelig tallmate- 
riale som kunne fortelle noe om i hvor stor grad barn og unge på Fjell 
deltar i kulturtilbud på fritiden. Erfaringen fra forprosjektet (jf. Hyl- 
land og Kleppe, 2012) indikerte imidlertid at deltagelsen er lav, noe vi 
har fått bekreftet på flere måter gjennom Kultur for å delta-prosjektet. 
Drammen kulturskole har ikke konkrete tall på elever med bosted på 
Fjell, men det er få elever det er snakk om. Det er også generelt svært få 

elever med minoritetsbakgrunn. Den lave kulturdeltagelsen har vi også 
fått bekreftet gjennom samtaler med lærere ved Fjell skole og kultur- 
arbeidere på Fjell. Vårt inntrykk etter disse samtalene er at barna fra 
drabantbyen på Fjell deltar mer i idrett enn i andre kulturtilbud, og de 
deltar mer i aktiviteter som er lokalisert til bydelen enn aktiviteter som 
foregår i Drammen sentrum. Men hovedinntrykket er altså at deltagel- 
sen generelt er svært lav. 

Med bakgrunn i et ønske fra politisk hold om å utvikle Drammen som 
en flerkulturell og mangfoldig by ble det opprettet en kommunal enhet 
som fikk navnet Interkultur, under avdeling for Fritid og Interkultur. 
Interkultur skulle for det første sørge for å gi et kulturtilbud til innvan- 
drerbefolkningen i byen, der barn og unge er en prioritert målgruppe. 
For det andre skal enheten «bringe verden til Drammen», det vil si bidra 
til at kulturlivet i byen gjenspeiler befolkningens sammensatte kultur- 
bakgrunner. Det gjøres blant annet gjennom å sørge for at Union Scene, 
et stort kulturhus i sentrum, fylles med flerkulturelle og internasjonale 
kulturuttrykk. Interkultur skal med andre ord både arbeide med kultur- 
formidling spesifikt rettet mot den flerkulturelle delen av befolkningen 
og flerkulturell kulturformidling til hele befolkningen. Den doble mål- 
settingen rommer altså de samme idealene om kulturelt demokrati og 
mangfold som vi har beskrevet som sentrale i nasjonal kulturpolitikk fra 
henholdsvis 1970-tallet og 1990-tallet. 

Drammen hadde tidligere ord på seg for å være en stygg og sliten indus- 
triby, et forurenset «veikryss», og med en «harry» og kriminelt belastet 
befolkning (Carlsson, 2001). De siste årene har byen imidlertid gang på 
gang blitt løftet frem som et foregangseksempel på en by som har lykkes 
i å snu en omdømmekrise til et positivt bilde av en by som har blitt både 
visuelt penere, mindre forurenset og et spennende og godt sted å bo for 
mennesker med ulike sosiale, kulturelle og etniske bakgrunner. Forvand- 
lingen har samtidig fortrinnsvis skjedd i sentrum av byen, ikke i forste- 
dene. «Mens sentrum har blitt en svane er Fjell fortsatt Drammens stygge 
andunge», kunne man lese i en reportasje i lokalavisen sommeren 20103 


3 http://www.dt.no/nyheter/drammen/nyheter/den-glemte-bydelen/s/2-2.1748-1.5493566 
(30.07.2010). 

I samme reportasje uttalte lederen for bydelens fotballklubb: «Fjell er en 
forlatt bydel. Det er ingen som bryr seg», og en lokalpolitiker fastslo at 
«barna har ikke de samme mulighetene som i andre bydeler». Lokalpoliti- 
keren har langt på vei rett i sin påstand. Fra kommunalt hold erfarer man 
at barna fra Fjell i mindre grad enn barn fra andre bydeler deltar i organi- 
serte kulturaktiviteter som for eksempel den kommunale kulturskolen.* 
På Fjell og i Drammen møter lokal kulturforvaltning en opphopning av 
problemstillinger som er til stede i større eller mindre grad i alle norske 
byer. Alle norske kommuner, store som små, vil til en viss grad kjenne 
igjen de samme utfordringene som vi med utgangspunkt i Drammen 
beskriver i denne boka. Kombinasjonen av mange typiske problemstillin- 
ger i en fortettet versjon gjør slik sett Drammen og Fjell til et godt studie- 
objekt med overføringsverdi til kulturforvaltning i andre kommuner. 


Om boka, spørsmålene, bakgrunn, metode 
og kilder 


Boka springer ut av et flerårig prosjekt som ble gjennomført i et sam- 
arbeid mellom Telemarksforsking og Drammen kommune mellom 2013 
og 2016. Forskningsprosjektet Kultur for å delta - Kulturell opplevelse og 
deltagelse som kilde til utvikling og integrering hadde som formål å under- 
søke ulike måter å arbeide med forholdet mellom ungdom og kultur. 
Prosjektet ble gjennomført i samarbeid mellom Drammen kommune, 
Telemarksforsking og det engelske selskapet CCE (Creativity, Culture 
and Education), og var finansiert av det regionale forskningsfondet Oslo- 
fjordfondet. Et utgangspunkt for prosjektet var at lokal kulturpolitikk og 
lokal velferdspolitikk er tett knyttet sammen. På mange måter er kul- 
turpolitikk for barn og unge velferdspolitikk. Dette er spesielt tydelig 
der man arbeider med barn og unge, integrering og oppvekstmiljø. På 
disse områdene deler kulturpolitikken og velferdspolitikken mange av de 
grunnleggende mål for arbeidet. 


4 — http://www.dagsavisenfremtiden.no/lokalt/friplass-til-flere-1.432028 (04.11.2015). 


19 


KAPITTEL 1 


Vi tok utgangspunkt i tre påstander: 


1. Kulturell deltagelse dreier seg både om opplevelse av kulturuttrykk 
og om deltagelse i sivilsamfunnet. Dermed er kulturell deltagelse 
både en individuell og en demokratisk verdi. 

2. Kulturell deltagelse er fordelt ujevnt langs forutsigbare akser: delta- 
gelse varierer klart med alder, utdanningsnivå, økonomi og etnisk 
bakgrunn. 

3. Ilysav slike utfordringer er det behov for å tenke nytt om lokal og 
regional kulturforvaltning, som gjennom sitt kulturarbeid driver 
både kulturpolitikk, velferdspolitikk og integreringspolitikk. Hvil- 
ken kunnskap kan bidra til å utvikle dette arbeidet? 


Disse utgangspunktene ledet til tre definerte mål for prosjektet: For det 
første ønsket vi å undersøke kulturell deltagelse blant barn og unge i 
Drammen. For det andre ønsket vi å studere fire konkrete kulturtiltak 
der man forsøker å involvere nye grupper i kulturelle opplevelser. For det 
tredje ønsket vi med prosjektet å bidra til å utvikle nye verktøy for og en 
ny rollebeskrivelse av lokalt kulturarbeid i flerkulturelle kommuner. 

For å nå disse målene ønsket vi å besvare disse spørsmålene: 


e Hvem deltar i hvilke former for kulturtilbud blant barn og unge i 
Drammen? 

e Hva fremmer og hva hindrer deltagelse i kultur? 

e Hvilke former for prosjektarbeid rettet mot barn og unge gir hvilke 
typer resultater? 

e Hvilken rolle kan og bør lokal/regional kulturforvaltning spille for 
å fremme kulturell deltagelse? 

e Hvordan kan kulturforvaltning som praktisk velferds-, sosial- og 
integreringspolitikk utvikles gjennom kunnskapsarbeid? 


Noe av bakgrunnen for prosjektet lå i at det ble gjennomført et forprosjekt 
i 2012 - Mapping the gap (Hylland og Kleppe, 2012), finansiert gjennom 
det samme forskningsfondet, Oslofjordfondet. De samarbeidende partene 
bestod også i denne fasen av Drammen kommune, Telemarksforsking og 

CCE. Forprosjektet skulle blant annet kartlegge kunnskapsstatus på dette 
området, for å se hvor det var en avstand mellom eksisterende kunnskap 
og behov for kunnskap. Kartleggingen avdekket at selv om det har vært 
gjennomført flere ungdomsundersøkelser i Drammen, har ingen av disse 
fokusert spesifikt på kulturtilbud, -deltagelse og -bruk. Nasjonal kultur- 
statistikk gir heller ikke relevant informasjon om kulturbruksmønstre 
blant barn og unge i Drammen. Forprosjektet, som var basert blant annet 
på samtaler med lokale kulturarbeidere, avdekket videre at det var en 
potensiell segregering langs etniske, sosiale og økonomiske skillelinjer, 
et behov for relevante møteplasser, samt et potensial for en mer aktiv 
bruk av kultur i sosialt arbeid. Forprosjektet konkluderte også med at 
den eksisterende kunnskapen på dette området var mangelfull. Den var 
preget av en mangel på 1) oppdaterte data, 2) undersøkelser og forskning 
med kulturtilbud, -deltagelse og -bruk som hovedtema og 3) undersøkel- 
ser som tar for seg Drammen kommune og Drammensregionen. 


Prosjektdesign 


Prosjektet ble bygget opp som et tverrfaglig prosjekt, der forvaltning 
møtte forskning, og der vi benyttet oss av både kvalitativ og kvantita- 
tiv metode og en kombinasjon av casestudier og spørreundersøkelse. De 
fire casestudiene så nærmere på fire forskjellige prosjekter/tiltak, som alle 
hadde det til felles at de utviklet kulturelle tilbud til barne- eller ung- 
domsgrupper. De hadde også til felles ambisjonene om å utvide og utvikle 
brukergruppene sine. De fire casene som ble studert var 1) Kulturskole for 
flere, et prosjekt for å utvide rekrutteringen til kulturskolen, 2) et forsøk- 
sprosjekt på Fjell skole, der kulturarbeidere arbeider innenfor skolen for 
å rekruttere til kulturell deltagelse utenfor skoletiden, 3) G60, et kommu- 
nalt drevet kulturhus for ungdom, og 4) Matendo kultursenter, et privat 
drevet senter for musikk- og danseaktiviteter. Disse prosjektene og case- 
studiene er beskrevet i nærmere detalj i kapittel 7. 

Den andre hoveddelen av prosjektet bestod av en spørreundersøkelse 
som undersøkte ungdoms kulturbruk. Undersøkelsen ble sendt ut til alle 
skoleelever på niende trinn i Drammen kommune, og ønsket å belyse 
temaer som: Hva slags forhold har ungdom til hvilken kultur - hva er 

relevant for dem og hva er irrelevant? Finnes det noen tydelige mønstre 
i denne aldersgruppen for hva som er viktig og hva som er mindre vik- 
tig når det gjelder kulturell deltagelse og opplevelse? Poenget med denne 
undersøkelsen var både å skape et øyeblikksbilde, en merkestein, som 
sa noe om hva tilstanden var på det undersøkte tidspunktet, men også 
å skape et referansemateriale som kunne brukes i de ulike casene som 
skulle undersøkes. Resultatene fra spørreundersøkelsen er presentert i 
kapittel 4 og 5. 

Kultur for å delta var et nyskapende forsøk på å utvikle verktøy for 
arbeid med, kartlegging av og analyse av kulturell deltagelse. Spørre- 
undersøkelsen som ble gjennomført som del av prosjektet, er så vidt vi 
er kjent med, fremdeles den mest omfattende kulturbruksundersøkelsen 
som er gjort blant ungdom i en norsk kommune. Casestudiene repre- 
senterer på sin side et kvalitativt, etnografisk og praksisnært kunnskaps- 
bidrag som kompletterer den eksisterende, til dels svært kvantitative, 
kunnskapen om ungdom og kulturbruk. Sist, men ikke minst, represen- 
terer prosjektet et nyskapende integrert og prosessbasert samarbeid mel- 
lom kulturforvaltning på den ene siden og kulturforskning på den andre 
siden. 


Å forske på unge mennesker 


Med ett unntak handler våre case og vår spørreundersøkelse om ung- 
dom. Kategorien «ungdom» som en betegnelse på de rundt oss som ikke 
er barn lenger, men som heller ikke er voksne, er en ganske ny kategori, 
hvis vi ser kulturhistorisk på det. Det er ganske vanlig å hevde at katego- 
rien ungdom oppstod på tidlig 1900-tall, men at den fikk særlig relevans 
og oppmerksomhet i årene etter andre verdenskrig (se f.eks. Stafseng, 
1996). I etterkrigstiden ble også et begrep som teen-ager, raskt oversatt 
til tenåring, et nytt ord for å beskrive en aldersgruppe som ble obser- 
vert med en blanding av bekymring og fascinasjon. Begrepet ungdom og 
begrepet problem ble også nokså tidlig satt i sammenheng. I norske aviser 
ser vi at begrepet «ungdomsproblemet» blir brukt fra 1920-tallet og frem- 
over, men særlig i etterkrigstiden. Diskusjoner om «ungdomsproblemet» 
dreide seg da særlig om arbeidsløshet, lediggang, kriminalitet og umoral 

- og også om den sammenhengen som ble oppfattet som å eksistere mel- 
lom disse utfordringene. 

Det fagfeltet som kalles ungdomsforskning, har også blitt etablert i kjøl- 
vannet av at ungdom begynte å bli oppfattet som er særegen aldersgruppe, 
med egne særtrekk og egne utfordringer. Sosiologen Willy Pedersen har 
også fremsatt en hypotese om at den tidlige amerikanske forskningen på 
ungdom, i den amerikanske mellomkrigstidens byslum, kom til å prege 
oppfatningen av selve kategorien ungdom: «byslummens ungdomskate- 
gori ble levert videre og kom til å utgjøre kjernen i vår tidligere etter- 
krigstids ungdomsbegrep. Ungdomstiden ble sett på som et livsavsnitt 
kjennetegnet av særlig intensitet, med mangel på stabilitet, med sosiale 
og psykologiske problemer, og med en egen eksistens i randsonen av sam- 
funnet» (Pedersen, 1994, s. 74). Selv om overføringsverdien til vår mer 
hjemlige ungdomsforskning ikke nødvendigvis er åpenbar, er det liten 
tvil om at store deler av ungdomsforskningen, særlig i tidligere år, har 
vært problemfokusert. I innledningen til et temanummer om ungdoms- 
forskning skriver redaktørene Hyggen og Stefansen dette: «Mye norsk og 
nordisk ungdomsforskning har handlet om å studere ungdomsproblemer 
av ulik art. Noen stikkord er rus, kriminalitet, frafall og marginalise- 
ring» (Hyggen og Stefansen, 2016, s. 5). 

En annen innfallsvinkel til ungdom i den internasjonale ungdoms- 
forskningen finner vi i den forskningstradisjonen som vanligvis samles 
under cultural studies-begrepet, ofte eksemplifisert av den såkalte Bir- 
mingham-skolen. Denne tradisjonen har fokusert på studier av kultu- 
relle symboler og uttrykksformer, identitet og subkultur, og nærstudier 
av den detaljerte produksjonen av identitetsmarkører som skjer gjennom 
bruk av kultur (jf. Pedersen, 1994, s. 78f). Generelt sett kan vi si at disse 
studiene er normative på en annen måte enn den problemfokuserte ung- 
domsforskningen. De er snarere normative på den måten at de eksplisitt 
eller implisitt ønsker å synliggjøre, oppvurdere og løfte fram det margi- 
naliserte - både i samfunnet og i forskningen. Studiene bidro til at ung- 
domskultur kunne bli behandlet seriøst - også av forskningen - og ikke 
nødvendigvis bli oppfattet som noe problematisk eller ubetydelig. 

Denne innfallsvinkelen til ungdomsforskning og kultur illustrerer 
også den grunnleggende dobbeltheten i kulturbegrepet - at det på den 

ene siden kan betegne et overordnet verdensbilde, livsmønster eller hel- 
hetlig livsverden og på den andre siden betegne kulturelle uttrykk. En viss 
ungdomskultur kan f.eks. karakteriseres av betydningen av en viss kul- 
tur, i den siste betydningen av begrepet. Også i norsk ungdomsforskning 
finner man en rekke eksempler på kulturvitenskapelige perspektiver på 
ungdomskultur, der man legger vekten på den sosiale, kommunikative, 
konstruktive og identitetsbyggende funksjonen til kulturelle fenomener 
og uttrykk (f.eks. Heggli, 2002; Christensen, 2001). 
Ungdomsforskningens metoder har variert i tråd med de grunnleg- 
gende perspektivene i denne forskningen. En viktig metodisk tradisjon 
har vært kartlegging av levekår, gjerne gjennom spørreskjemaer. Slike 
kartlegginger har vært knyttet til en tilhørende diskusjon av hvilke indi- 
katorer som er best egnet til å si noe om levekårene til barn og unge. Over 
tid har ungdomsforskningens forståelse av levekår beveget seg fra å vekt- 
legge materiell levestandard til å inkludere livskvalitet, velvære og lykke 
(Backe-Hansen og Frønes, 2012, s. 13). Med det har andre indikatorer og 
andre metoder også blitt viktige. Dette inkluderer metoder for å studere 
de unges opplevelse av og erfaring med eget liv, f.eks. gjennom samtalein- 
tervjuer eller gruppeintervjuer. I vår bok og i det prosjektet som denne 
boka bygger på, har vi et dobbelt metodisk utgangspunkt, som vi utdy- 
per nedenfor. Vi har forsøkt å være bevisst de grunnleggende metodiske 
utfordringene som forskning på barn og unge innebærer. Dette handler 
for det første om hvordan aldersforskjell skaper en forsterket asymmetri 
mellom forsker og de man forsker på/med. Samtidig handler det også om 
hvordan spørsmål, enten det er i en intervjusituasjon eller det er i et spør- 
reskjema, må tilpasses et refleksjons- og modningsnivå som kan variere. 


Om metode og empiri 


Spørreundersøkelser - surveyer - er en metode som egner seg når man 
ønsker å nå en større gruppe informanter med systematisk stilte spørs- 
mål. I en survey har man vanligvis god kontroll med både hvem som 
mottar og besvarer spørsmålene, med hvordan spørsmålene er formulert, 
og i de fleste tilfeller åpner dette for systematiske analyser av hvordan sva- 
rene fordeler seg mellom informantene (jf. Haraldsen, 1999). Elektronisk 

gjennomførte undersøkelser gir en rekke muligheter for databehandling 
av resultatene. En fordel ved surveyer er også at det åpner for analytisk 
bruk av bakgrunnsvariabler, der man kan se hvordan svarene fordeler 
seg langs akser som f.eks. kjønn, utdanning, statsborgerskap m.m. I vår 
survey, som gjennomgås nærmere i kapittel 4 og 5, har vi benyttet vari- 
ablene kjønn, skole og landbakgrunn for å gjennomføre enkle kvantita- 
tive analyser. Ved å benytte survey som metode har vi hatt som mål å 
kartlegge den kulturelle deltagelsen til et helt årskull ungdommer (elever 
på niende trinn) i Drammen kommune. Undersøkelsen ble gjennomført 
i skoletiden via et nettbasert verktøy for spørreundersøkelser. Fordi vi 
har gjennomført undersøkelsen i samarbeid med alle ungdomskolene i 
Drammen, har vi oppnådd en langt høyere svarprosent enn vi trolig ville 
gjort dersom vi skulle forsøkt å nå ungdommene via andre kanaler. 

Surveyen bestod i all hovedsak av spørsmål av kvantitativ art med 
ferdig formulerte svaralternativer for avkryssing. Noen spørsmål hadde 
åpne kommentarfelt der respondentene kunne utdype svarene sine med 
egen tekst. Kvantitative surveyer med mange respondenter kan være 
mindre egnet til å innhente informasjon om respondentenes verdisyn og 
tenkesett, men kan gi bredt innsyn i respondentenes handlinger, vaner 
og tidsbruk. 

I prosjektet Kultur for å delta la vi også vekt på å møte mennesker, 
snakke med dem og være sammen med dem på ulike arenaer og i ulike 
aktiviteter. Gjennom intervjuer og deltagende observasjon har vi innhen- 
tet kunnskap om hva som er det betydningsfulle i forskjellige praksiser 
og erfaringer. Dette har vi gjort innenfor et metodisk rammeverk som 
omtales som casestudier. Casestudier — studier av en eller flere avgren- 
sede enheter eller saker - er gjerne en foretrukket strategi når forsknings- 
spørsmålene man stiller, er av typen som begynner med «hvordan» eller 
«hvorfor», og når det som skal studeres, er komplekse og samtidige 
fenomener som man ønsker å forstå det meningsbærende i (Yin, 2003). 
Gjennom et casestudie analyserer man større mengder informasjon som 
omhandler det aktuelle caset, med formål om å kunne si noe substansielt 
om caset, men også utvikle mer generalisert kunnskap som peker ut over 
caset selv (Thagaard, 2003). Casestudier passer godt når man ikke har 
mye forhåndskunnskap om fenomenet eller konteksten man skal studere 

(jf. f.eks. Fangen, 2004, Hylland Eriksen, 2010, Nielsen, 1996, Rugkåsa og 
Thorsen, 2003, Stavrum, 2014, Yin, 2003). 

Slike eksplorerende (induktive) studier tar utgangspunkt i empirien, 
og kan i neste omgang utvikle ny eller berike eksisterende teori. Det 
motsatte er hypotesetestende (deduktive) studier, som tar utgangspunkt 
i teori, og som tar sikte på å bekrefte eller avkrefte påstander. Ofte vil 
en forskningsprosess veksle mellom induktiv og deduktiv tilnærming 
underveis. I vårt prosjekt har det vært hensiktsmessig med induktiv til- 
nærming, altså en bottom-up-tilnærming, der empirien har fått forrang. 
Det vil si at de menneskene og stedene vi har møtt på feltarbeid, er satt i 
sentrum for forskningsarbeidet, og prosjektets teoretiske fundament er 
formet etter dette - ikke omvendt. Å møte mennesker mest mulig uten 
teoretiske forforståelser er å ta folk, deres fortellinger og deres erfaringer 
på dypeste alvor. Dette har vært et viktig premiss for vår forskning. 

I dette prosjektet har vi ikke bare ett case, men fire forskjellige. Gjen- 
nom sammenligninger mellom casene, har de beriket hverandre fordi 
forskjeller og likheter mellom casene har vært lettere å få øye på. Jo flere 
case man studerer, jo mindre risiko er det for å feiltolke spesifikke sam- 
menhenger som allmenngyldige. Multi-casestudier gir på den måten 
bedre grunnlag for å kunne utvikle generalisert kunnskap. En styrke 
ved casestudier som metode er også at man kan nærme seg fenomener 
gjennom et spekter av empirisk materiale som dokumenter, gjenstander, 
intervjuer og observasjon (Yin, 2003). I vårt tilfelle har vi hatt nettopp en 
slik bred empirisk tilnærming der vi har kombinert flere ulike metoder 
i de fire ulike casene i prosjektet. Studier av dokumenter, men også web- 
sider og sosiale medier, har vært relevant i alle casene. Kvalitative inter- 
vjuer og deltagende observasjon har også vært vesentlige datakilder. 

Deltagende observasjon innebærer at forskeren er til stede blant dem 
som skal studeres i deres naturlige omgivelser uten at situasjonen er regis- 
sert på noe vis (Wadel, 1991). En forsøker å observere den samhandlin- 
gen som finner sted, og deltar selv i samhandlingen. Gjennom å være 
sammen med dem man forsker på, observere dem, samtale med dem og 
delta i det som skjer, får man tilgang til flere dimensjoner enn man gjør 
gjennom utelukkende å intervjue dem én og én (Fangen, 2004, Repstad, 
2007). For eksempel vil man gjennom deltagende observasjon få erfaring 

med de fysiske, materielle og romlige omgivelsene der samhandlingen 
foregår, og andre fysiske elementer og rekvisitter (Stavrum, 2014). I vårt 
prosjekt gjennomførte vi deltagende observasjon for å få et godt grunnlag 
for å beskrive og analysere karakteristiske trekk ved de ulike kulturare- 
naene og ungdommene som bruker dem. 

Den deltagende observasjonen er dokumentert gjennom en rekke 
feltnotater. Notatene er skrevet av forskerne umiddelbart etter at øktene 
med deltagende observasjon er avsluttet, eller, om det ikke har latt seg 
gjøre, dagen etter. Feltnotatene varierer i lengde og innhold. Noen av 
dem er i hovedsak referater med beskrivelser av de fysiske omgivelsene, 
logging av hvem som var til stede, hva som ble gjort og sagt, og små 
anekdoter og observasjoner. Andre er av mer analytisk karakter der vi 
på bakgrunn av hva vi nettopp har opplevd, har notert ned foreløpige 
tolkninger, spørsmål, ideer og perspektiver. Feltnotatene er dermed både 
en hjelp for hukommelsen rent empirisk, slik at vi kan klare å huske 
de ulike hendelsene og skille dem fra hverandre, og deler av en begyn- 
nende analyserende aktivitet. Ved flere tilfeller har vi arbeidet i tospann, 
altså slik at to forskere har vært til stede og observert samme hendelse 
samtidig. Ved slike anledninger har vi skrevet hvert vårt feltnotat, og ofte 
har det vist seg at feltnotatene har blitt forholdsvis forskjellige i innhold og 
vektlegging. Dette illustrerer hvor viktig det er å være oppmerksom på at 
feltnotater alltid vil representere et «utvalg» påvirket av etnografens anta- 
gelser, interesser og teoretiske orientering (jf. Emerson et al., 1995, S. 167, 
Stavrum, 2014, 8. 61). 

I tillegg til deltagende observasjon har vi gjennomført kvalitative inter- 
vjuer og fokusgruppeintervjuer med kulturarbeidere, ungdomsarbeidere 
og lærere på de ulike casene, samt med et utvalg av brukerne deres. Vi har 
også intervjuet informanter som ikke har direkte tilknytning til casene, 
men som har vært relevante gjennom sitt arbeid med enten kultur, inte- 
grering eller barn og unge i Drammen. 

I disse intervjuene har vi fått anledning til å samtale med personer som 
har ulik tilknytning og rolle i det kommunale kulturarbeidet blant barn 
og unge i Drammen og i de ulike casene, og dermed har vi fått tilgang 
til mange ulike synsvinkler og meninger. Gjennom å bestrebe oss på å 
etablere en trygg intervjusituasjon har vi også fått tilgang til personlige 

fortellinger, erfaringer, verdier og holdninger som har gitt oss mye rele- 
vant informasjon om hva som er viktig og mindre viktig, hva som funge- 
rer bra og mindre bra, hva som er utslagsgivende og hva som er mindre 
relevant når det gjelder deltagelse i de ulike aktivitetene og på de ulike 
arenaene. Av og til er det ikke alltid så lett for informanten å sette ord 
på ting, men en fordel med samtalebaserte metoder, til forskjell fra for 
eksempel spørreskjema, er at forskeren kan stille spørsmålene på nye 
måter dersom første forsøk ikke fører fram. Sammen kan informant og 
forsker komme fram til spørsmålsstillinger og svar som gir mening for 
begge parter. I et fokusgruppeintervju vil alle deltagerne kunne bidra til 
hverandres refleksjonsprosess gjennom ulike innspill. I dette prosjektet 
har vi gjennom samtaler og fokusgrupper fått tilgang til ungdommers 
selvforståelser og motivasjon for deltagelse. Disse erfaringene og vurde- 
ringene er detaljerte, nyanserte, kontekstuelle og helhetlige og har gitt oss 
fyldigere og mer treffende kunnskap om sammenhengen mellom kultu- 
rell deltagelse, identitet og hverdag enn et spørreskjema kunne gitt oss. 


Om samarbeid mellom forvaltning, 
kulturarbeid og forskning 


Prosjektet som denne boka springer ut av, ble bygget på et samarbeid 
mellom kulturforvaltning og kulturforskere. Kulturforvaltningen har 
bidratt med erfaring fra og kunnskap om det konkrete kulturarbeidet på 
lokalt og regionalt nivå. Gjennom arbeidet i Drammen kommune, blant 
annet gjennom enheten Interkultur, er det bygget opp en bred plattform 
av erfaringsnær kunnskap om hvilke utfordringer det lokale kulturar- 
beidet møter. Samtidig er det denne kulturforvaltningen som best kan 
identifisere hvilke kunnskapsbehov som dette arbeidet er preget av, og 
hvor kunnskapsutvikling kan bidra til å heve kvaliteten på, effektiviteten 
til og resultatene av kulturarbeidet. Det er en allmenn målsetting både 
for velferdspolitikken, integreringspolitikken og kulturpolitikken at del- 
tagelse i kulturlivet skal gjenspeile sammensetningen av befolkningen. At 
dette målet ikke er nådd, er det mange tegn som tyder på (jf. f.eks. Mang- 
set, 2012; Bjørnsen et al., 2012; Vaage, 2009b). Dette prosjektet har hatt 
som ambisjon både å dokumentere reell deltagelse og å studere faktiske 

verktøy for å påvirke det etablerte mønsteret for kulturell deltagelse. 
Kulturforskningen, vårt eget perspektiv, har bidratt med bred erfaring 
fra forskningsprosjekter fra alle nivåer av norsk kulturpolitikk. Vi, som 
kulturforskere ved Telemarksforsking, har representert en analytisk og 
metodologisk kompetanse i prosjektet som var nødvendig for å arbeide 
fram de relevante forskningsspørsmålene, den empiriske strategien, de 
analytiske verktøyene og den konkluderende analysen. 

Mellom de to hovedpartnerne i dette prosjektet - forvaltningen og 
forskningen - Drammen kommune og Telemarksforsking — har det fore- 
gått en gjensidig kunnskapsoverføring gjennom prosjektperioden. Denne 
er utfylt av et tett samarbeid med det engelske selskapet Creativity, Culture 
and Education (CCE), som har lang internasjonal erfaring i både praktisk 
arbeid og kunnskapsutvikling rundt barn og unges kulturelle engasje- 
ment. Det har vært en integrert del av prosjektet at vi har ønsket å prøve 
ut en modell for å samarbeide mellom kunnskapsutvikling og kommunal 
kulturpolitikk. 

Vi har et ønske om at resultatene fra dette prosjektet og formidlingen 
av dem i denne boka vil kunne: 


e øke kunnskapen om barn og unge, kulturell deltagelse og kulturell 
opplevelse 

e forbedre og effektivisere arbeidet med kulturarbeid rettet mot barn 
og unge 

e fungere som verktøy i kultur- og utviklingsarbeid i andre norske 
kommuner 

e fungere som modell og metode for undersøkelser i andre norske 
kommuner 


I denne boka har vi ønsket å plassere det lokale kulturarbeidet inn i ulike 
empiriske sammenhenger og analytiske perspektiver, som samlet sett gir 
et så dekkende bilde av dette arbeidet som mulig. I kapittel 2 tar vi for oss 
kulturarbeid og offentlig kulturpolitikk rettet mot barn og unge, hvordan 
dette arbeidet har utviklet seg i Norge og noen av de viktigste tiltakene 
på dette området - Den kulturelle skolesekken, Rikskonsertene og kul- 
turskolene. Kapittel 3 handler om den faglige og politiske interessen for 

å undersøke hva ungdom holder på med, spesielt på fritiden, og hvilke 
måter man både har brukt og fremdeles bruker for å undersøke dette. I 
kapittel 4 og 5 presenterer og analyserer vi resultatene fra Drammensun- 
dersøkelsen, som vi gjennomførte som en del av prosjektet Kultur for å 
delta: Hvilke mønstre for kultur- og fritidsbruk finner vi blant de unge i 
Drammen? Kapittel 6 handler om barn og unges egne stemmer, og hvilke 
erfaringer og synspunkter man kan ta del i når de selv får komme til 
orde. Her går vi blant annet inn på hvordan de unge beskriver sin egen 
oppfatning av det lokale kulturtilbudet, og vi diskuterer også balansen 
mellom å la bestemme og bestemme over. I kapittel 7 går vi i dybden 
på fire konkrete kulturtiltak i Drammen kommune - to prøveprosjekter 
og to mer faste tilbud/institusjoner — og ser på hva som preger disse og 
bruken av dem. Det avsluttende kapittel 8 samler de ulike perspektivene 
i en analyse av hvordan det lokale kulturarbeidet er sammensatt av ulike 
byggesteiner og preget av et sammenfall av gode formål. Det argumente- 
rer for at det beste lokale kulturarbeidet er flerdimensjonalt, sammensatt 
og kunnskapsbasert. 

Barn, unge og kulturarbeid 


Kulturarbeid og offentlig kulturpolitikk rettet mot barn og unge i Norge har vært 
viktig både på nasjonalt og lokalt nivå gjennom mer enn femti år. Dette arbeidet 
utviklet seg fra de første kommunale musikkskolene på 1960-tallet til dagens brede 
spekter av statlige og kommunale tiltak og en lovfesting av barns rett til kulturopp- 
læring, som på verdensbasis er helt unik. Kapittelet oppsummerer erfaringer med 
og kunnskap om dette mangfoldige arbeidet - både hva vi vet og hva vi ikke vet. 


Kulturpolitikk og kulturarbeid rettet mot barn 
og unge - prinsipper, historie, utvikling 

Fra å ha vært et kulturpolitisk stebarn og unntakstilfelle har formidling 
og produksjon av kunst og kultur for barn og unge blitt et satsings- 
område i norsk kulturpolitikk (jf. Hylland, Kleppe og Stavrum, 2011; 
Haugsevje et al., 2015). Norsk kulturråd har vært en av de sentrale aktø- 
rene i etableringen av kultur for barn og unge som et eget felt. Historisk 
var støtte til barne- og ungdomslitteratur den første eksplisitte avset- 
ningen av egne midler til denne målgruppen, og det første Kulturrådet 
bevilget i 1966 300 000 kroner til dette formålet (Berg Simonsen, 2008, 
s. 7). To år etter, i 1968, startet Rikskonsertene sin virksomhet, og hadde 
allerede fra sine første år en ambisiøs målsetting om å nå alle elever i de 
norske skolene med to eller tre konserter årlig (jf. Hylland, 2018). I løpet 
av 1970-tallet ble nye områder inkludert i kulturpolitikken, og i tråd 
med det utvidede kulturbegrepet ble kulturtilbud for barn anerkjent 
som et eget kulturpolitisk område. 

Et svært sentralt prosjekt i det kulturpolitiske arbeidet for barn og 
unge de senere årene har vært Den kulturelle skolesekken (DKS). En 
annen vesentlig satsing har vært oppbyggingen av de kommunale kultur- 
skolene. I snitt har det vært rundt 100 000 elever ved disse skolene de siste 

femten årene. Siden 1960-tallet har det vært kommunale musikkskoler i 
Norge, og etter hvert ble både området for undervisning utvidet og kul- 
turskolene gjort til et statlig anliggende. I 1982 ble det vedtatt en stats- 
støtteordning til disse skolene (senere inkludert i rammetilskuddet til 
kommunene), og i 1997 ble kommunenes ansvar for kulturskoler lovfestet 
i opplæringsloven. Paragraf 13.6 i denne loven lyder slik: «Alle kommunar 
skal aleine eller i samarbeid med andre kommunar ha eit musikk- og kul- 
turskoletilbod til barn og unge, organisert i tilknyting til skoleverket og 
kulturlivet elles».* Denne lovfestingen er Norge alene om på verdensbasis 
(jf. Hjelmbrekke og Gustavsen, 2009). 

En grunnleggende kulturpolitisk skillelinje går mellom det å være 
publikum og det å delta selv. Det er ulike begrep som har blitt benyttet 
for å beskrive disse to sidene ved kulturlivet. Når man i kulturpolitisk 
sammenheng snakker om tilgang til kultur, opplevelse av kultur, demo- 
kratisering av kultur m.m., er det rollen som mottager av kultur man tar 
utgangspunkt i. Når man på den andre siden understreker betydningen 
av deltagelse, opplevelse av egen mestring m.m., er det egenaktivitet som 
står i fokus - den kulturelle virksomheten som utføres av de som verken 
har inntekter fra eller yrkesgrunnlag i kulturproduksjon. Skillet mellom 
tilgang til kultur og egen deltagelse i kultur og den kulturpolitiske vekt- 
leggingen av begge sider ble etter hvert også relevant for den kulturpoli- 
tiske satsingen på barn og unge. 

Når Kulturrådet mot slutten av 1980-tallet innførte en egen avsetning 
øremerket kultur for barn og unge, og selv initierte prosjekter på dette 
området, var dette med et todelt mål. Det skulle både sørges for tilgang 
til kunst og kultur, og det skulle utvikles muligheter for egenaktivitet (jf. 
Berg Simonsen et al., 2008, s. 10). Denne todelte målsettingen har siden 
blitt beholdt innenfor Kulturrådets arbeid med barne- og ungdomskul- 
tur, og preger også andre kulturpolitiske satsinger på barn og unge. Vekt- 
leggingen av egenaktivitet på feltet kultur for barn og unge er i tråd med 
den mer generelle utvidelsen både av kulturbegrepet og kulturpolitik- 
ken som ble etablert gjennom 70-tallets kulturmeldinger. Med disse fikk 


1  https://www.ssb.no/kultur-og-fritid/artikler-og-publikasjoner/20-ar-i-ar-100-000-elever-pa- 
kulturskolen (lest 03.07.2018). 
2 — https://lovdata.no/dokument/NL/lov/1998-07-17-614KAPITTEL 15 (lest 03.07.2018). 

kultur som egenaktivitet en plass innenfor den offentlige kulturpolitik- 
ken, som da skulle sørge for den etablerte kunsten og dens distribusjon, 
samt for muligheten for amatørenes kulturelle egenaktivitet. 

Det kulturpolitiske arbeidet mot barn og unge har vært preget av noen 
få store tiltak som har vært lokomotiv for denne delen. I det følgende skal 
vi se nærmere på disse og på hvilken kunnskap vi har om disse store sat- 
singene. Hva har de lært oss? 


Den kulturelle skolesekken 


Den kulturelle skolesekken (DKS) er et av de største tiltakene i Norges 
kulturpolitiske historie, målt både i kroner, kunstnerisk omfang og i for- 
midlingsvirksomhet og geografisk nedslagsfelt. At DKS har blitt så stort 
og sentralt som det har, skyldes et sammenfall av to ting. For det første, en 
økende politisk bevissthet utover 1990-tallet på den mulige betydningen 
av tettere samarbeid mellom kulturlivet og skoleverket. Dette ble synlig- 
gjort blant annet gjennom at den sentrale handlingsplanen for kunst og 
kultur i skolen, Broen og den blå hesten (1996), ble utarbeidet og publisert 
av Kulturdepartementet (KD) og Kirke-, utdannings- og forskningsde- 
partementet (KUF) i fellesskap. De to ministrene Åse Kleveland (KD) 
og Gudmund Hernes (KUF) undertegnet begge forordet til handlings- 
planen, der de skrev: «Det ligg store utfordringar i kulturinstitusjonane 
såvel som i skolen til å utvikle eksisterande og nye samarbeidsformer. 
Vidare er det viktig å setje i verk fellestiltak og formidlingsformer som 
kan aktivisere og stimulere barn og unge til eigen aktivitet og oppleving» 
(s. 3). Et slikt samarbeid var noe nytt, og det reviderte læreplanverket fra 
samme år (L97) skisserte også at profesjonelle kunstnere skulle trekkes 
inn i skolen og skolehverdagen. For det andre, og det som gjorde en stor 
satsing økonomisk mulig, ble det i 2002 vedtatt en endring i den såkalte 
tippenøkkelen*. En endring av denne nøkkelen krever en endring i lov 


3 Dette er det administrative begrepet som betegner hvor stor andel av overskuddet fra de offent- 
lige tippemidlene som skal gå til hvilke formål. Endringen bunnet i et forslag fra stortingsre- 
presentantene Per Sandberg og Ulf Erik Knudsen fra FrP om å endre tippenøkkelen gjennom å 
fjerne forskning fra formålene til overskuddet, for heller å fordele hele overskuddet på idretts- og 
kulturformål. 

om pengespill. Da forslaget ble behandlet i stortingskomiteen, la flertallet 
inn en øremerking av midler til Den kulturelle skolesekken som en del 
av det forslaget som ble vedtatt. Selv om tippenøkkelen er endret flere 
ganger etter dette vedtaket, var det med dette første vedtaket at Den kul- 
turelle skolesekken kunne bli det brede og landsomfattende tiltaket som 
det etter hvert ble. Den første stortingsmeldingen om DKS formulerte 
mulighetene og ambisjonene slik: «Endringa i fordelinga av spelemidlar 
til kulturføremål gjev grunnlag for ei opptrapping og utviding av sat- 
singa. I åra som kjem vil ressursane til Den kulturelle skulesekken vere 
av eit slikt omfang at det er eit realistisk mål å gje alle born i grunnskulen, 
offentlege så vel som private, gode møte med kunstnarar og ulike kultu- 
ruttrykk» (St.meld. nr. 38, 2002-2003, 8. 13). 

De opprinnelige og for en stor del fremdeles gyldige målene for Den 
kulturelle skolesekken var disse: 


- åmedverketilatelevarigrunnskulen får eit profesjonelt kulturtilbod 

- å leggje til rette for at elevar i grunnskulen skal få tilgang til, gjere 
seg kjende med og få eit positivt forhold til kunst- og kulturuttrykk 
av alle slag 

- å medverke til å utvikle ei heilskapleg innlemming av kunstnarlege 
og kulturelle uttrykk i realiseringa av skulen sine læringsmål 


Og videre: «Den kulturelle skulesekken skal vere forankra i den generelle 
delen av læreplanen for grunnskulen og byggje opp under dei pedago- 
giske målsetjingane i skulen.»* Nøkkelord for DKS har hele tiden vært 
profesjonalitet, kvalitet, møter med kunst og kultur, samt forankring i 
læringsmål. Et annet viktig premiss har vært at Den kulturelle skolesek- 
ken skal inneholde en bredde av kunstuttrykk: musikk, litteratur, film, 
scenekunst, visuell kunst og kulturarv. Med en endring i 2009 ble DKS 
utvidet til også å omfatte elever i den videregående skolen. Dermed ble 
dette et tilbud som har kommet til å omfatte hele skoleløpet fra første 
klasse i grunnskolen til siste klassetrinn i videregående skole. 


4 Slik ble målene formulert f.eks. i St.meld. nr. 38 (2003-2003) Den kulturelle skolesekken, s. 9 f. 

Om vi ser på tall fra 2017, ser vi at DKS på landsbasis omfatter litt i 
overkant av 5000 aktiviteter eller produksjoner. Dette inkluderer alle 
de ulike formene for kunstuttrykk og en tilhørende variasjon i formid- 
lingsmåter — konserter, forfatterbesøk, teateroppsetninger, institusjons- 
besøk, verksteder m.m. Kulturtanken, som administrerer DKS, omtaler 
den enkelte elevs kulturtilbud gjennom skolesekken som kunstmøter, 
og benytter dette som indikator. For 2017 rapporteres det at de litt over 
830 000 elevene i grunnskole og videregående skole i snitt fikk oppleve 
3,6 slike kunstmøter Tettheten av tilbud er langt større i grunnskolen 
enn i videregående skole: snittet lå på 4,2 kunstmøter for elever i grunn- 
skolen og 1,6 kunstmøter for elever i de videregående skolene. Det er 
også relativt store variasjoner mellom ulike fylker og kommuner, der- 
som man ser på antall tilbud/besøk/kunstmøter pr. elev i grunnskolen. 
Norsk kulturindeks viser at dette nøkkeltallet i 2016 lå på oppunder 8 
møter pr. elev i Telemark og 3,8 i Oslo (fylke) (se f.eks. Roncossek og 
Kleppe, 2017).* 

Den kulturelle skolesekken har helt siden oppstarten vært et samar- 
beidsprosjekt mellom de tre forvaltningsnivåene stat, fylke og kommune. 
Arbeidsfordelingen og ansvarsområdene til de tre nivåene har endret seg 
underveis. En større endring skjedde i 2016, da Kulturtanken (tidligere 
Rikskonsertene) ble tildelt det overordnede ansvaret for administrasjon 
av ordningen, samtidig som fylkeskommunene ble gitt hovedansvaret for 
produksjon av de konkrete kulturtilbudene til elevene, inkludert de sko- 
lekonsertene som Rikskonsertene tidligere forvaltet. Det ligger også an til 
nye endringer i forvaltningen av DKS i kjølvannet eller som en del av den 
pågående regionreformen, som vil føre til større administrative enheter 
på fylkesnivå. 

Den første bevilgningen til Den kulturelle skolesekken kom i 2001. 
Med andre ord har vi nå i snart tjue år hatt en ordning der kulturarbei- 
dere og kulturtilbud av og til inkluderes i skolehverdagen til nær samtlige 
norske elever. Det er også flere kull med elever som har vært inkludert i 
ordningen fra første til siste trinn i et 12-årig skoleløp. Den storstilte og 


5 Tallene er hentet fra Årsrapport 2017 for Den kulturelle skolesekken. Jf. https://www.dropbox. 
com/s/l7cqnuvabhfb6po/%C3%85rsrapport DKS.pdf?dl=o (lest 28.08.2018). 
6 Se også kulturindeks.no (lest 28.08.2018). 

langvarige satsingen på et organisert samarbeid mellom skoleverk og kul- 
turliv burde kunne gi oss solid kunnskap om effekter og erfaringer. Hva 
sier kunnskapsproduksjonen om dette? 

Det har vært en ganske omfattende produksjon av tekster og publi- 
kasjoner om DKS: evalueringer (f.eks. Borgen og Brandt, 2006; Kleppe 
og Haukelien, 2009; Haugsevje, 2002; Kleppe, Berge og Hylland, 2009; 
Heian, Haugsevje og Hylland, 2016), utredninger (f.eks. Aslaksen et al., 
2003; Lidén 2004), stortingsmeldinger (St.meld. nr. 38 og 39, 2002-2003 
og St.meld. nr. 8, 2007-2008), i tillegg til en rekke vitenskapelige artikler, 
hoved- og masteroppgaver og doktoravhandlinger. 

Disse bidragene er skrevet med ulike utgangspunkt: Evalueringene har 
vurdert enkeltprosjekters eller helhetens resultater i forhold til intensjo- 
nene, utredningene har vurdert prinsipielle sider ved gjennomføringen og 
videreføringen av DKS, stortingsmeldingene har presentert det sittende 
kulturdepartements prinsipper for videreføring av DKS, og forskningsbi- 
dragene har formidlet ny analyse- og teoribasert kunnskap om utvalgte 
sider ved DKS. 

Erfaringer og vurderinger, særlig fra evalueringslitteraturen på dette 
området, kan oppsummeres blant annet i disse punktene: 


e Deulike prosjektene har hatt mål om å utvikle kvalitetsbegrepet på 
området kunst for barn og unge, samt å bidra til en viss operasjona- 
lisering av hva denne kvaliteten består i. Med andre ord: gi et svar 
på spørsmålet om hva som er bra kunst for barn og unge. 

e Kommunikasjonen og formidlingen av kunsten er svært viktig. 

e Barn og unge har blitt langt mer synlige som kulturpolitisk mål- 
gruppe. Dette er med på å synliggjøre dem, samtidig som forståel- 
sen av barn og unge som en annerledes målgruppe forsterkes. 

e  Problemstillingene ved formidling av kunst til barn og unge er 
mange av de samme som ved kunstformidling generelt. 

e Kunstaktører har ulike oppfatninger av betydningen av kunnskap 
om barn når det gjelder kunst rettet mot den målgruppen. 

e Samarbeid mellom og samforståelse på tvers av pedagogiske og 
kunstneriske perspektiver er en løpende utfordring. 

e Kunstnere som har kompetanse på og forståelse for samspill med 
barn, kan skape svært gode kunstmøter og resultater. 

e Det er en utfordring å produsere kunst som både skal tilfredsstille 
profesjonelle kunstkriterier og involvere egenaktivitet for og dialog 
med barn. 


De siste to tiårenes faglige diskusjon om forholdet mellom kunst og barn 
har til tider vært preget av polarisering og skjematiske dikotomier. Et 
fellestrekk ved store deler av litteraturen er at den vektlegger det grunnpo- 
eng at kunstprosjekter for barn innebærer et møte mellom to forståelses- 
former, to diskurser, to logikker og to sett kvalitetskriterier. Begrepene som 
brukes om disse møtene, er ulike, men mange av begrepene dreier seg om et 
møte mellom kunst og pedagogikk og beskriver dette som et møte mellom 
kulturer - med tilhørende problemstillinger og utfordringer. Både prosjek- 
tevalueringer og utredninger har fokusert på at vellykkede kunstprosjekter 
for barn er avhengige av en god dialog mellom disse to perspektivene. 

I sluttrapporten fra et flerårig utredningsprosjekt om Den kulturelle 
skolesekken beskrives DKS som en flertydig og mangfoldig satsing. Den 
er preget av at det finnes fire ulike aktører — elevene, lærerne, kunst- 
nerne og forvalterne. Disse fire gruppenes oppfatning av Den kulturelle 
skolesekkens innhold og betydning er ikke overraskende ulik, og det 
er også stor variasjon i graden av involvering. Forfatterne av rappor- 
ten beskriver for eksempel lærerne som en aktør innenfor DKS som 
har hatt liten innflytelse og mulighet for medvirkning, til tross for at 
mange lærere er svært positive til ordningen og mulighetene den åpner 
for. «[D]et [ser] ut til å være lite rom for lærernes yrkesutøvelse innen- 
for Skolesekken», skriver forskerne (Breivik og Christophersen, 2013, 
s. 180). De beskriver også hvordan det ikke finnes én, men mange sko- 
lesekker, delvis i tråd med de ulike forventningene og perspektivene 
DKS blir møtt med: Ordningen er både arena for publikumsutvikling, 
ramme for kunstopplevelser, frirom i hverdagen, en finansieringsord- 
ning, et politisk tiltak, en pedagogisk virksomhet, et arbeidsområde for 
kunstnere og offentlig ansatte, og et politisk flaggskip både innenfor og 
utenfor landets grenser (Breivik og Christophersen, 2013, s. 182). 

Kulturskolene 


Kulturskolene i Norge er en annen unik del av den norske kulturpolitik- 
ken for barn og unge. Den er unik på den måten at det altså er en lovpå- 
lagt tjeneste for alle kommuner, og dermed et tilbud som i teorien skal 
kunne være for alle norske barn og unge, uansett hvor de bor. Samtidig 
vet vi at det ikke nødvendigvis er slik i praksis. I mange kommuner er 
det lange ventelister for å få en plass på kulturskolen, og det virker heller 
ikke åpenbart at kulturskoletilbudet treffer et mangfold av brukere, som 
vi skal se. 

Dagens kulturskoler har sitt historiske opphav i de kommunale 
musikkskolene, som begynte å bli etablert på 1950-tallet. Den første 
musikkskolen av denne typen ble åpnet i 1953 i Narvik”. En rekke lig- 
nende skoler ble etablert utover 50-, 60- og 70-tallet, med hovedsakelig 
kommunal finansiering. I 1979 ga Norske Kommuners Sentralforbund 
(senere KS) ut et eget temahefte om de kommunale musikkskolene, og 
her kan vi lese litt om formålet og ambisjonene med disse skolene. Her 
står det blant annet at «så godt som alle mennesker er musikalske nok 
til å kunne tilegne seg musikkferdigheter og musikkunnskaper i en viss 
grad». Og: «Musikkopplæring angår derfor hele det norske folk» (NKS 
1979, 8. 5). Temaheftet fremhever at en kommunal musikkskole bør ha 
et klart formulert formål, blant annet gjennom å arbeide for «å fremme 
forståelse og interesse for musikk», «gi best mulig gruppe- og individuell 
undervisning i sang, spill og bevegelse», «ivareta opplæring og utvikling 
av ungdom som er utrustet med spesiell musikkbegavelse, forberede for 
yrkesmessig utdanning for ungdom som ønsker slik utdanning i musikk, 
og gi opplæring som fører fram til rekruttering i amatørmusikklivet» 
(NKS, 1979, s. 8). Disse målene er sammenlignbare med de mål som er 
satt for dagens kulturskole. I Rammeplan for kulturskolen beskrives for- 
målet og samfunnsoppdraget for disse skolene slik: 


Kulturskolen skal gi opplæring av høy faglig og pedagogisk kvalitet til alle barn 
og unge som ønsker det. Formålet med opplæringa er å lære, oppleve, skape og 


formidle kulturelle og kunstneriske uttrykk. Kulturskolen er en sentral del av 


7 snl.no/kommunal_musikkskole (lest 28.08.2018). 

den sammenhengende utdanningslinjen som kan kvalifisere elever med særlig 
interesse og motivasjon til opptak i høyere kunstfaglig utdanning. Opplærin- 
ga skal bidra til barn og unges danning, fremme respekt for andres kulturelle 
tilhørighet, bevisstgjøre egen identitet, bli kritisk reflekterende og utvikle egen 


livskompetanse. (Rammeplan, 2015, s. 7) 


Kulturskolene har også ambisjoner om å dekke både bredde og spesia- 
lisering. På den ene siden opererer kulturskolene med den overordnede 
visjonen «Kulturskole for alle». Dette innebærer at tersklene for del- 
tagelse skal være lavest mulig for flest mulig. På den andre siden leg- 
ger rammeplanen for kulturskolene opp til undervisning innenfor tre 
forskjellige programmer - Breddeprogrammet, Kjerneprogrammet og 
Fordypningsprogrammet. Breddeprogrammet er for «alle», Kjerne- 
programmet innebærer større krav til innsats og evner, mens Fordyp- 
ningsprogrammet har opptaksprøver og er ment for elever med særlige 
forutsetninger (Rammeplan, 2015, s. 11). 

I underkant av 100 000 elever har en plass i de norske kulturskolene. 
Samtidig var det i 2017 litt under 25 000 som stod på venteliste for å få 
plass.* Som med Den kulturelle skolesekken er det også variasjon mel- 
lom ulike kommuner og fylker når det gjelder kulturskoledekning. Dette 
kan blant annet måles gjennom to ulike indikatorer - skoleplasser pr. 
elev (elevandel) i grunnskolen og tilbudte årstimer pr. elev. Den første 
indikatoren sier noe om antall tilgjengelige skoleplasser, mens den andre 
er et mål på det totale studietilbudet. For å ta to eksempelfylker, ser vi at 
det er stor forskjell på tilbudet i Østfold og Oppland, målt gjennom disse 
to indikatorene. I Oppland gikk det 0,21 elever i kulturskolen pr. barn i 
grunnskolealder, mens det tilsvarende tallet for Østfold var 0,07. Tilsva- 
rende ble det i Oppland tilbudt 2,8 årstimer i kulturskolen pr. grunnsko- 
leelev i 2016, mens tallet for Østfold var 1 årstime (Roncossek og Kleppe, 
2017, 8. 40). 

En annen identifisert utfordring ved kulturskoletilbudet er hvor godt 
det dekker et tverrsnitt og mangfold i befolkningen. Hvor langt fra kul- 
turskolenes visjon om «Kulturskole for alle» er det faktiske tilbudet? Flere 


8 Tallfra GSI - Grunnskolens Informasjonssystem (https://gsi.udir.no/app/4!/view/units/collecti- 
onset/2/collection/78/unit/1/) (lest 28.08.2018). 

utredninger har tatt opp dette temaet og det tilhørende spørsmålet om 
hva som eventuelt er til hinder for bruk av kulturskolen. Et av de casene 
som vi skal gå nærmere inn på i denne boka, Drammen kommunes Kul- 
turskole for flere (s. 119 ff.) har også disse spørsmålene som utgangspunkt. 
I den grad man har reliabel statistikk på elevenes kulturelle bakgrunn 
og sosioøkonomiske status, viser denne at barn fra familier med lavere 
inntekter og barn fra minoritetsfamilier er underrepresentert i kultur- 
skolene. Selv om det er metodisk utfordrende å forklare hvorfor noen ikke 
bruker et tilbud, peker rapportene om denne tematikken på en kombi- 
nasjon av pris og kulturforskjeller når underrepresentasjon i kultursko- 
lebruken skal forklares (jf. Gustavsen og Hjelmbrekke, 2009; Bjørnsen, 
2012; Kleppe, 2013). 


Rikskonsertene og skolekonsertene 


Å formidle kulturopplevelser som en del av skolehverdagen var ikke noe 
som oppstod med Den kulturelle skolesekken i 2001. I flere tiår før det 
hadde skolekonserter representert de viktigste kulturinnslagene i skolen 
for norske elever, først og fremst formidlet av Rikskonsertene. Rikskon- 
sertene ble etablert i 1968 og bestod som institusjon frem til den nevnte 
omorganiseringen til Kulturtanken i 2016. I hele denne perioden var eta- 
bleringen og oppbygningen av et landsomfattende tilbud av skolekonser- 
ter en nøkkeloppgave for Rikskonsertene. 

Norsk kulturråd ble etablert i 1965, og en av de første sakene som 
rådet fikk på bordet fra Kirke- og undervisningsdepartementet var 
spørsmålet om organisering av landsomfattende konserter - riks- 
konserter. Det nyopprettede rådet nedsatte et eget Rikskonsertutvalg 
for å utrede forsøksvirksomhet med rikskonserter. Utvalget ble ledet 
av Kjell Bækkelund, som allerede på det tidspunktet var en kjent og 
anerkjent konsertpianist. Bækkelundutvalget leverte sin innstilling i 
mai 1966 og foreslo bl.a. en bevilgning på 1 million kroner. Det var 
tverrpolitisk enighet om opprettelsen, og Rikskonsertene ble vedtatt 
etablert i 1967, i første omgang som et prøveprosjekt under Norsk kul- 
turråd. Den første konserten fant sted i Hammerfest 4. januar 1968 (se 
Bjurström og Hylland, 2018). 

Skolekonserter ble vurdert som særlig viktig helt fra begynnelsen. 
Bækkelundutvalget skrev at disse konsertene skulle bidra til å bringe 
glede inn i skolene: 


Til syvende og sist er dette kanskje det fornemste mål man kan stille seg når 
det gjelder musikk for barn og unge: å gi dem glade øyeblikk med god musikk 
som gledens kilde. Da vil mange assosiere lyst med kvalitet — det er i seg selv en 
kulturpolitisk vinning. Og noen vil siden gå på konsert av seg selv — og det er 


det viktigste av alt (Norsk kulturråd 1966, s. 16). 


Det første året ble det organisert 165 skolekonserter i regi av Rikskon- 
sertene. Dette tallet skulle etter hvert stige raskt, og etter hvert kom 
skolekonsertene til å dekke samtlige fylker i Norge. I 1978 var antallet sko- 
lekonserter kommet opp i over 5000 årlig, og i toppåret 2010 ble det arran- 
gert mer enn 9200 skolekonserter. I skolekonsertenes historie har også 
innholdet utviklet seg. Fram til slutten av 1990-tallet var den viktigste 
sjangeren den klassiske musikken, selv om også jazz, viser, folkemusikk 
og noe populærmusikk ble formidlet. I løpet av det påfølgende tiåret ble 
den klassiske musikken mer eller mindre likestilt med de andre sjangrene, 
dersom vi ser på statistikken over skolekonsertene (jf. Hylland, 2018). 

Det er flere grunner til å vurdere Rikskonsertene som en direkte forlø- 
per for DKS, eller, med andre ord, til å vurdere DKS som et ektefødt barn 
av Rikskonsertene. Med Den kulturelle skolesekken ble det nasjonalt dis- 
tribuerte kulturtilbudet til norske elever utvidet med scenekunst, visuell 
kunst, litteratur og etter hvert kulturarv. Samtidig overtok DKS en del av 
både det administrative og det ideologiske apparatet til Rikskonsertene: 
Kulturen skal distribueres og formidles i et møte mellom det pedagogiske 
og det kunstneriske. Med opprettelsen av DKS ble det Rikskonsertene 
som hadde det forvaltningsmessige og overordnede ansvaret for musikk 
i skolesekken. Med de endringene som har skjedd i administrasjonen av 
Den kulturelle skolesekken (se over), ble mye av dette ansvaret fjernet og 
overlatt til fylkeskommunene (Haugsevje, Heian og Hylland, 2018). Der 
Rikskonsertene tidligere var en nasjonal aktør for skolekonserter, som 
også produserte konkrete konserter, foregår nå all konsertproduksjon 
på regionalt eller lokalt nivå. De endelige konsekvensene av denne end- 
ringen er fremdeles noe uklare. 

Hva har mer enn femti år med kulturarbeid 
mot barn og unge lært oss? Og hva har det 
ikke lært oss? 


Norsk kulturpolitikk og kulturforvaltning har arbeidet med kulturfor- 
midling mot barn og unge i drøye femti år. Med andre ord er det første 
dette arbeidet har lært oss, at det finnes en sterk og varig politisk vilje 
til å fremme denne siden av kulturpolitikken. Denne viljen bunner nød- 
vendigvis også i en tiltro til at dette arbeidet er viktig, og at det utgjør en 
forskjell, både for den enkelte og for kollektivet. Og den politiske viljen er 
vedvarende. I skrivende stund er det for eksempel signalisert fra Kultur- 
departementet at det kommer en tverrdepartemental stortingsmelding 
om kulturpolitikk for barn og unge i 2019. 

Den samlede lærdommen av femti års kulturarbeid for barn og unge er 
derimot vanskeligere å samle i ryddige, konsentrerte punkter. Det skyl- 
des blant annet at den kunnskapen som er utviklet om dette arbeidet, er 
fragmentert, siden mange av kunnskapsarbeidene er evalueringer av eller 
utredninger om enkeltprosjekter. Det har vært en ambisjon for myndig- 
hetene at kulturpolitikken for barn og unge skal utvikle seg i tråd med 
et oppdatert kunnskapsgrunnlag. Dette kunnskapsgrunnlaget består til 
dels av forskningsprosjekter i universitets- og høgskolesektoren, men altså 
i større grad av de erfaringer som springer ut av konkrete kulturpolitiske 
prosjekter. Etter hvert består en vesentlig del av dette kunnskapsgrunn- 
laget av utredninger om og evalueringer av slike prosjekter. Diskusjoner 
om forholdet mellom kunst, kvalitet, formidling og barn har derfor ofte 
vært ført i tilknytning til konkrete kulturpolitiske tiltak på området. 

Disse evalueringene viser at det kulturpolitiske arbeidet og de kon- 
krete tiltak eller prosjekter gjerne har en kombinasjon av formål. I flere 
prosjekter og satsinger har man f.eks. ønsket både å øke tilgangen på 
kunst og kultur av høy kvalitet, og å heve den generelle statusen til kultur 
for barn og unge. En slik kombinasjon av ambisjoner lå bak blant annet 
prosjektene LilleBox (jf. Borgen, 2001) og Klangfugl (jf. Borgen, 2003) og 
den flerårige satsingen Kunstløftet (jf. Hylland, Kleppe og Stavrum, 2011 
og Haugsevje, Heian og Hylland, 2015), alle i regi av Kulturrådet. Flere av 
evalueringene viser dessuten at det har blitt produsert kunst og kultur 


42 


BARN, UNGE OG KULTURARBEID 


av god kvalitet gjennom de ulike tiltakene og prosjektene, men forteller 
mindre om de konkrete og overordnede effektene av disse. Dette skyldes 
delvis at det nødvendigvis er metodisk utfordrende å påvise slike effekter 
(øker vi f.eks. elevers følelse av livsmestring gjennom kulturopplevelser?), 
og delvis at det finnes svært få, om noen, forsøk på å se de ulike publika- 
sjonene og resultatene i sammenheng. 

Diskusjoner om kulturarbeidet for barn og unge har på mange måter 
tatt utgangspunkt i et begrep om møter — enten dette er møter mellom 
barn og kulturarbeider, møter mellom ulike felt, møter mellom adminis- 
trative systemer eller politikkområder. Kunnskapsutviklingen på feltet 
barne- og ungdomskultur har også vært preget av at det representerer et 
krysningspunkt mellom ulike fagtradisjoner. Med en forenkling kan man 
si at det særlig er to fagtradisjoner som er viktige i dette krysningspunk- 
tet. Den ene er en pedagogisk, og/eller kunstpedagogisk fagtradisjon. 
Den andre er en kunstfaglig, estetisk fagtradisjon. Disse to tradisjonene 
har vektlagt henholdsvis barnet og barnets møte med kunst, og kunstens 
møte med barnet. I tillegg til disse tradisjonene har man en del kultur- 
sosiologiske arbeider som studerer kulturfeltets organisering av arbeidet 
med barn og kunst, samt kulturpolitiske studier av ideologi og praksis 
på dette området. I omtalen av disse møtene har man fokusert på det 
potensielt utfordrende ved dem, men også på det potensialet for utvikling 
som ligger i dem. Allerede i evalueringen av LilleBox i 2001 skrev f.eks. 
evaluatoren dette: «[Bjarnefaglig og kunstfaglig kompetanse vil ha nytte 
av hverandre, og [at] samhandlingen mellom disse kunnskapsfeltene kan 
være et viktig bidrag til god kunstformidling for barn og unge» (Borgen, 
2001, S. 58). 

Hvordan denne samhandlingen skal foregå, er imidlertid langt fra 
entydig. Det eksisterer en tilsynelatende seiglivet uenighet om det rette 
forholdet mellom kunst og pedagogikk, og med det om hvilket kvali- 
tetsbegrep og hvilken kvalitetsforståelse som er mest relevant i kunst- 
prosjekter for barn og unge. Diskusjonen om forholdet mellom kunsten 
og pedagogikken dreier seg blant annet om hvilken størrelse som skal 
tjene hvilket formål. Er det slik at kunsten er og skal være et godt verk- 
tøy i pedagogikkens tjeneste, og bidra med en måte å lære på som utfyl- 
ler den tradisjonelle undervisningen? Er det slik at pedagogikken skal 

hjelpe kunsten til å kunne formidles bedre og dermed gi kunsten større 
gjennomslagskraft overfor barn og unge? Eller er det slik at pedagogik- 
ken og kunsten skal samvirke for å bygge opp barnets egen kreativitet og 
skaperkraft, med andre ord gi barna selv en mulighet til å være utøvende 
og skapende? Og i forlengelsen av det — hva gjør det med kunsten dersom 
barn får reell medvirkning som medskapere av den (jf. Hovik og Nagel, 
2017)? Alle disse utgangspunktene finnes igjen i ulike kombinasjoner i de 
siste tiårenes kunstprosjekter for barn og unge. 

Den relative mangelen på overordnede analyser av kulturarbeidet for 
barn og unge har ført til at det er mye kunnskap vi ikke har på dette områ- 
det. Vi vet for eksempel for lite om hvilken påvirkning kulturtilbudet til 
barn og unge har på deres eget, selvvalgte kulturkonsum - både i det 
korte og i det lange løp. Vi vet heller ikke nok om det tilgjengelige tilbudet 
oppleves som relevant for dem det gjelder; at det angår og berører dem det 
er ment å angå og berøre. Og vi vet ikke nok om forholdet mellom å bruke 
kultur analogt og digitalt. Vi har også mindre kunnskap om ulikheter i 
dette feltet, f.eks. mellom formidlingen av ulike typer kulturuttrykk (ofte 
diskuterer man «kultur» som om det var én og samme ting) og mellom 
ulike måter å arbeide med dette feltet på, f.eks. mellom nasjonalt, regio- 
nalt og lokalt nivå. Det siste er et av temaene for denne boka. 

Til syvende og sist handler likevel de store og tradisjonsrike satsingene 
- Den kulturelle skolesekken, de mange kulturskolene, Rikskonsertene 
og oppbygningen av skolekonsertene - om det samme som det lokale kul- 
turarbeidet som denne boka først og fremst handler om: et systematisk 
arbeid for å sørge for at kultur - uansett hvordan man måtte definere 
det - gjøres tilgjengelig for den gruppen vi med en litt upraktisk paraply- 
betegnelse kaller «barn og unge», som inkluderer Petter på fire år, Katrine 
på ni år, Hassan på 12 år, Ludvig på 15, Benedicte på 19 og Karim på 20 år. 


44 


KAPITTEL 3 


Den vanskelige ungdommen. Hva er det 
de holder på med? 


Vi er på ingen måte de første som har interessert seg for hva barn og ungdom bedri- 
ver på fritiden. I dette kapittelet skal vi se litt på hvordan interessen særlig for ung- 
doms fritidsaktiviteter har utviklet seg, og hvordan denne interessen har vært preget 
av en viss bekymring. Hvordan og hvorfor har man undersøkt kultur- og fritids- 
bruk? Som vi skal se, har dette mye å gjøre med etableringen av to historisk sett nye 
begreper: «ungdom» og «fritid». 


En konstant kilde til bekymring: 
Ungdommers fritid 


I etterkant av første verdenskrig ble åttetimersdagen innført i en rekke 
europeiske og vestlige land. I Norge ble åtte timers arbeidsdag og 48 
timers arbeidsuke innført i 1919. Dette hadde konsekvenser på flere 
områder. En ny kategori tid ble skapt eller oppdaget - i kjølvannet av en 
regulering av arbeidstiden og nye rettigheter for vanlige lønnsmottagere: 
fritiden (se Klepp og Thorsen, 1993). Denne tiden ble ikke kun oppfattet 
som en ny og tilgjengelig ressurs, men like mye som en ny utfordring. For 
hva skulle man fylle denne fritiden med? Utfordringen ble på midten av 
1930-tallet gitt en egen betegnelse: «fritidsproblemet», et ord som lyder 
fremmedartet for dagens ører. Og det var ikke bare i Norge dette ble 
betraktet som en utfordring. På radio kunne man i denne perioden høre 
diskusjoner om hvordan man forsøkte å løse fritidsproblemet i land som 
Sverige og Tyskland. 

Fritidsproblemet ble særlig knyttet til hva ungdommen brukte eller 
burde bruke denne tiden til. Problemet ble etter hvert også anerkjent for 

å være et politisk ansvar, både på nasjonalt og lokalt nivå. I det såkalte 
Fellesprogrammet før stortingsvalget i 1945, som alle politiske partier stod 
samlet om etter andre verdenskrig, kan vi se at «fritidsproblemet» er et 
tema. Under overskriften «Kirke- og kulturpolitikk» står følgende: 


I samarbeid med biblioteker, folkeakademier, idretts- og andre ungdomsorga- 
nisasjoner tas fritidsproblemet opp til grundig gjennomarbeiding med sikte på 
å gi ungdommen høve til å nytte sin fritid til selv å arbeide på sin utvikling og 


til å skaffe seg en sunn rekreasjon. 


Dette ble blant annet fulgt opp gjennom det som har blitt omtalt som 
«Norges første kulturmelding»: St.prp. nr. 1. Tillegg nr. 17: Om stønad til 
organisert ungdomsarbeid og tiltak for fritidskultur (1949). Denne propo- 
sisjonen behandler kultur først og fremst i betydningen «fritidskultur», 
og har som utgangspunkt en eksplisitt bekymring for «fritidsproblemet». 
Gjennom støtte til ungdoms- og kulturorganisasjoner skulle man f.eks. 
kunne «motverka alkoholmisbruket, som i dag er eit slik alvorleg sam- 
funnsproblem» (s. 2). Dokumentet vektlegger samtidig at alle har rett på 
å få tilgang til kulturgoder («å gje kvar einskild det høvet han har krav 
til å få del i kulturgode» (s.3)), og amatørteater nevnes som noe som bør 
støttes særskilt. 

Oslo kommune var blant de som forsøkte å gjøre noe med problemene 
på lokalt nivå, blant annet gjennom en kommunal ungdomsnemnd. I juli 
1949 kunne man lese om bekymringen og mulige tiltak i Arbeiderbladet: 
«Ungdommen bør få fritidslokaler rundt om i byen! Et rådgivningskon- 
tor blir satt i gang fra høsten. Oslo kommunale ungdomsnemnd håper å 
løse mange av fritidsproblemene». 

Særlig interessant i vår sammenheng er tiltaket med å gjennomføre en 
undersøkelse av «hvordan ungdommen i byen tilbringer fritida, hvorfor 
de tilbringer tida nettopp slik de gjør, hvilke ønsker de har, og [...] hva en 
kan gjøre for å komme ønskene i møte så langt råd er». 


1 — Sitert fra NSDs digitale arkiv over partidokumenter: http://www.nsd.uib.no/polsys/data/parti/ 
partidokumentarkivet/ (lest 05.07.2018). 

Ungdommen hør få fritids- 
lokaler rundt om i byen! 


Et rådgivningskontor blir satt i gang fra høsten 


Oslo kommunale ungdomsnemnd håper 
å løse mange av fritidsproblemene 


Vi spør Asbjørn Tennmann, sek- 
retær i Oslo kommunale ungdoms- 
nemnd, hvilke oppgaver ungdoms- 
nemnda har tatt fatt på i forbin- 
delse med verjerådsundersøkelsen 
som vi brakte melding om i går 
og i forbindelse med den, fritids- 
problemene. 

— Nemnda har i samarbeid med 
kommunens statistiske kontor gått 
i gang med en fritidsundersøkelse 
i byen. Undersøkelsen omfatter 
om lag 30000 ungdommer fra 15 år 
og oppover, og vi håper å få den 
ferdig til høsten, forteller Tenn- 
mann, 

Det vi gjerne vil få fram av 
undersøkelsen er hvordan ungdom- 
meni byen tilbringer fritida, hvor- 
for de tilbringer tida nettopp slik 
de gjør, hvilke ønsker de har, og 
endelig hva en kan gjøre for å 
komme ønskene i møte så langt 
råd er. 

— Er det: mange vansker å ar- 
beide med? ` i 

— Det største problemet når det 
gjelder fritidsbeskjeftigelse er lo- 
kalemangelen. Her har nemnda i 
lengere tid forsøkt flere utveier, og 
resultatene vil vel vise seg med det 
første. 4 

— Tenker du på opprettelse av 
ungdomshus? 


ar -= ` a 


nemnda kan nytte en del av loka- 
lene til fritidsbeskjeftigelse uten- 
om sommermånedene. Dessuten 
skulle den gamle sløydsalen kunne 
innrettes som sløyd- og hobbyrom. 

Denne linjen vil vi følge videre. 
Oppgaven må bli å få tak i små 
lokaler i de strøk hvor verjeråds- 
undersøkelsen viser at det er nød- 
vendig å drive en positiv fritids- 
beskjeftigelse. Hovedoppgaven i 
denne sammenheng må jo først og 
fremst være den at ungdomsnemn- 
da søker å kom i møte den for- 
eningsløse og Å *ilpasningsvan- 
skelige ungdomm.:. .. 

.En av de store vanskene ved si- 
den av lokalmangelen er spørs- 
målet om dugelige ungdomsledere 
og fritidsinstruktører. For å bøte 
på dette kan jeg nevne at vi i 
øyeblikket legger opp kursplaner 
for ungdomslederkurser som vi tar 
til med til høsten i samarbeid med 
ungdomsorganisasjonene. Vi vil på 
kursene prøve å legge vekt på ung- 
domspsykologi og vanlige leder- 
kunnskaper. Det sier seg selv at 
disse kursene først og fremst tar 
sikte på å støtte ungdomsorganisa- 
sjonene, men vi håper gjennom 
dette å finne fram til ungdom som 
seinere vil ta på seg arbeid som 
fritidsinstruktører på de felter ung- 


Figur 3.1. Faksimile fra Arbeiderbladet, 2. juli 1949. 

Et halvt år senere kunne man lese om resultatene fra undersøkelsen i 


samme avis. 


Ungdommen og fritida 


De fleste ungdammer er medlem av en forening 
Kino og ukeblader tar en stor del av fritida 


I 1948 anmodet Oslo kommu- 
nale ungdomsnemnd Statistisk kon- 
tor om å være behjelpelig med 
gjennomføringen av en fritidsun- 
dersøkelse blant ungdommen. Me- 
ningen var at fritidsundersøkelsen 
skulle fortelle noe om hvordan den 
Oslo-ungdommen som er kommet 
ut i arbeidslivet — en tenkte nær- 
mest på aldersgruppa 15—25 år — 
brukte sin fritid. 

Innsamlingen av skjemaene ble 
påbegynt i februar 1949, og avslut- 
tet i midten av juni 1949. 

En hadde regnet med å få inn 
mellom 2 og 3 tusen skjemaer, men 
totalresultatet ble bare 1155 bruk- 
bare besvarelser, 

Den ungdommen en skulle ha fatt 
i viste liten interesse til å besvare 
skjemaene, og folkene som arbei- 
det med undersøkelsen ble ofte 
møtt med uttalelser som: Det ra- 
ker ikke kommunen hva vi foretar 
oss i fritiden. x 

Når en ser på resultatet av un- 
dersøkelsen må en huske på at det 
bygger på relativt få besvarelser og 
at en har måttet nytte også andre 
innsamlingsmetoder enn de opp- 
rinnelig fastlagte. 


FORENINGSDELTAKELSE, 


eller leste aviser. Alt i alt var 
det 41,1 pst. som regelmessig kjøpte 
eller leste aviser, 51,1 pst. oppga 
at de gjorde det av og til, mens 
bare 4 pst. aldri kjøpte eller leste 
aviser. G 

Av deltakerne var mellom fjer- 
de- og femteparten stemmeberetti- 
get. Av disse stemte 81,2 pst. Dette 
tallet ligger betydelig over det pro- 
senttallet for valgdeltakelsen blant 
21—24 åringene som kommer fram 
på grunnlag av valgstatistikken for 
Oslo, nemlig ca. 69,9 pst. 


KINO- OG TEATERBESØK 

Det kan uten videre fastslås at 
kinobesøkene spiller en dominer- 
ende rolle blant ungdommens fri- 
tidssysler. Det vanlige blant del- 
takerne var omlag ett kinobesøk 
pr. uke i vinterhalvåret. Guttene 
var flittigere kinogjengere enn pi- 
kene. Det er en tendens til at 
tallet på Ækinobesøk synker med 
alderen, For guttene på 15 og 16 
år finner en at nær innpå fjerde- 
parten var på kino 7.eller flere 
ganger i måneden. Tallet på disse 
kinoentusiastene er imidlertid og- 
så forbausende høyt for 25-årin- 
gene. Vanen med å gå på kino en 
gang i uka opprettholdes sjelden 


Figur 3.2 Faksimile fra Arbeiderbladet, 4. april 1950. 


| postgrupper 


å lese ukeblader enn guttene. 
Medlemmene av idrettslag er 

flittigere lesere av ukeblad enn 

medlemmer av andre foreninger. 


RADIOLYTTING 

Guttene og jentene reagerer 
forskjellig på flere av radiopro- 
grammene. En legger merke til 
at prosenttallet for guttene «alltid 
er høyest når det gjelder program- 
som omfatter fore- 
drag. Interessen for musikk og 
framfor alt lettere musikk er tyde- 
ligvis felles for guttene og jen- 
tene. 


BEDRE FRITIDSAN- 

VENDELSE > 

Av en rekke forslag til bedre 
fritidssysselsetting var det innred- 
ning av et ungdomshus som vant 
størst tilslutning. Forslag om en 
kommunal skole som gir gratis 
ettermiddagsundervisning for ung- 
dom som vil ta realskole-eksamen 
og/eller artium ved siden av sitt 
arbeid, hadde etter tallene å døm- | 
me betydelig tilslutning fra St 
aldersklasser, mens tanken om et! 
opplysningskontor ikke var særlig 
populær. 


Undersøkelsen ble gjennomført av Oslo kommunes statistiske kontor. 
Den kunne blant annet avdekke at «kino og ukeblader tar en stor del av 
fritida», som overskriften i Arbeiderbladets oppslag lød. Undersøkelsen 
hadde møtt på en del metodiske problemer, kunne også avisen melde om: 
«Den ungdommen en skulle ha fatt i viste liten interesse til å besvare 


skjemaene, og folkene som arbeidet med undersøkelsen ble ofte møtt 


med uttalelser som: Det raker ikke kommunen hva vi foretar oss i friti- 
den» (Arbeiderbladet, 4. april 1950, s. 8). Blant de som svarer, kommer det 
fram at et ukentlig kinobesøk er vanlig, særlig i vinterhalvåret. Guttene 


2  Fritidsundersøkelsen : En enquéte-undersøkelse utført for Oslo kommunale ungdomsnemnd 
[av] Oslo kommunes statistiske kontor. Oslo kommune. Statistisk kontor. Oslo, 1950 

går mer på kino enn jentene, mens jentene går mer på dans og leser mer 
enn guttene, viser undersøkelsen. Samtidig har de en delt interesse for 
musikk: «Interessen for musikk og framfor alt lettere musikk er tydelig- 
vis felles for jentene og guttene» (samme sted). 

Denne undersøkelsen var et tidlig eksempel på en kombinasjon av 
interesse og bekymring for hva ungdom drev med på fritiden. Den er 
også et eksempel på en anerkjennelse av et kunnskapsbehov - at noen 
innser at man rett og slett ikke vet nok om hva ungdom gjør etter at skole- 
dagen eller arbeidsdagen er over. Og videre, det viser også hvordan denne 
kunnskapen blir vurdert som viktig for kommunens sosialpolitikk og 
kulturpolitikk. På mange måter peker en slik undersøkelse videre mot 
det som denne boka handler om; kommunalt kulturarbeid blant barn og 
unge, samt forholdet mellom kunnskapsutvikling og politikkutvikling 
på dette området. 


Om bruk av kultur og om måling av kulturbruk 


Tidligere forskning om kulturell deltagelse og mønstre for denne har 
gjerne vært av nokså generell karakter og svært ofte forholdt seg eksplisitt 
til Pierre Bourdieus analyser av kulturell kapital og kulturelt konsum (jf. 
f.eks. Bourdieu, 1995, 1996). Bourdieus kjente hovedtese på dette området 
er at smak, deriblant i forholdet til kultur, i stor grad bestemmes av klas- 
sebakgrunn og utdannelse. Dermed følger kulturbruk forutsigbare møn- 
stre: utdanning, yrke og økonomi er gode indikatorer på hvilken type 
kultur man foretrekker og benytter seg av. Selv om denne tesen har blitt 
utfordret både av alternative teorier og nye empiriske studier, fortsetter 
Bourdieus analyser å ha noe i nærheten av allmenn gyldighet som refe- 
ransestudie, også i norske undersøkelser. 

Bildet som gis av den nasjonale kulturstatistikken og den kultur- 
sosiologiske forskningen om kulturbruk, har blitt utfylt av metastudier 
som gjennomgår kunnskapsstatusen på dette området. Forbruksmønstre 
viser seg å være overraskende stabile, til tross for flere tiårs aktiv kul- 
turpolitikk for å demokratisere kulturen. Kultursosiologen Per Mangset 
gjennomgikk i 2012 kunnskapsstatusen for kulturbruksmønstre i Norge 
og konkluderte med at det er 

«Solid empirisk dekning for å fastslå at nordmenns kulturbruk stadig i høy grad 
er systematisk differensiert etter sosiale bakgrunnsfaktorer, særlig ut ifra ut- 
danningsnivå, yrkesstatus, alder og bosted, men også ut ifra kjønn» (Mangset, 


2012:47). 


I en undersøkelse om kulturbruk i norske storbyer ble det blant annet 
konkludert med at de følgende elementene kunne identifiseres som bar- 
rierer for kulturell deltagelse og opplevelse: tid, pris, interesse og avstand. 
Samtidig handler det ifølge denne undersøkelsen først og fremst om livs- 
faser: «I alt virker det som den største barrieren vi møter er ganske enty- 
dig at folks kunstkonsum i stor grad er determinert av i hvilken livsfase 
de befinner seg i» (Bjørnsen et al., 2012, s. 108). 

En hovedkilde til kunnskap om kulturbruk i Norge har ligget i Sta- 
tistisk sentralbyrås undersøkelser om kulturbruk, som er grunnlaget for 
den offisielle kulturstatistikken i Norge (jf. Vaage, 2007, 2009a). Samti- 
dig har disse undersøkelsene blitt kritisert, blant annet av sosiolog Arild 
Danielsen (Danielsen, 2006). Danielsen påpeker at måten SSB grupperer 
ulike kulturtilbud sammen på, er misvisende, og at resultatene dermed 
blir uten den gyldigheten som en slik statistikk bør ha. Det har også vært 
gjennomført regionale undersøkelser hvor kulturkonsum og -deltagelse 
har vært viktige variabler. Den mest omfattende av disse er trolig Helse- 
undersøkelsen i Nord-Trøndelag (HUNT). Det finnes også relevante 
eksempler på publikumsundersøkelser f.eks. innenfor en by eller region 
(TNS Gallup 2009; Vaage, 2010) og innenfor spesifikke kulturtilbud. Sær- 
lig relevant i denne sammenhengen er de tilgjengelige undersøkelsene av 
deltagelse i kulturskolene (Bjørnsen, 2012; Gustavsen og Hjelmbrekke, 
2009). Ungdoms kulturbruk er også til en viss grad kartlagt som del 
av de nasjonale Ungdataundersøkelsene (Bakken, 2013, 2016, 2017, 2018; 
NOVA, 2014, 2015), som primært tar sikte på å tegne et bilde av ungdoms 
oppvekstsituasjon og levekår. Vi skal si noe om kunnskapsstatusen til og 
utviklingen av kulturbruksstudier på de følgende sidene. 

Statistisk sentralbyrå har gjennomført systematiske kultur- og medi- 
ebruksundersøkelser siden 1991. Statistisk måling av hva slags kultur 
nordmenn brukte på fritiden, går imidlertid lenger tilbake. I SSBs tidsnyt- 
tingsundersøkelse i 1971/72 ble det f.eks. inkludert spørsmål om hvor mye 
tid folk brukte på ulike kulturelle aktiviteter, fordelt på ulike sjangre og 

kulturuttrykk: hvor mye leste folk, hvor mange bøker, og i hvilke sjangre? 
Var det snakk om «seriøse romaner», som hadde «klare litterære kvali- 
teter», var det snakk om «krigsromaner, kriminal-, agent- og cowboy- 
bøker», eller heller «andre romaner», som var «underholdningsromaner 
som ikke henter sitt stoff fra krig, kriminalitet o.l.» (SSB, 1974). Statis- 
tikken forsøkte også å skille mellom ulike typer filmer: «Seriøst drama» 
var filmer med «klare kunstneriske kvaliteter», mens «underholdnings- 
drama» ble definert som «underholdningsfilmer som ikke henter sitt stoff 
fra krig, kriminalitet o0.1.». Poenget med denne delen av undersøkelsen 
var å undersøke ikke bare omfanget av de ulike aktivitetene i fritiden til 
folk, men også kvaliteten på noe av det de brukte tiden på. Dermed kom 
det også inn en liten kulturpolitisk komponent i de tidligere ganske så 
deskriptive tidsbruksundersøkelsene. 
Boktype 


Opplysningene gjelder bøker utenom skole- og lærebøker. Grupperingen av bøker er foretatt i 


samråd med Statens Bibliotektilsyn. 


litterært siktemål. Også bøker med emner som ofte nyttes i rene underholdningsromaner er tatt med når 
det er klart at boken først og fremst har litterære siktemål. 


Krigsromaner, kriminal-, agent- og cowboybøker. Dette er romaner som henter sitt emne fra om- 


politisk eller samfunnsvitenskapelig innhold, som ikke er så tekniske at de er regnet som faglittera- 


tur. 

Som året for utgivelsen av boken er regnet det året boken første gang kom ut. 
Type film 

Grupperingen av filmer etter type er foretatt i samråd med Statens Filmkontroll. 

Seriøst drama er filmer med klare kunstneriske kvaliteter. 

Underholdningsdrama er underholdningsfilmer som ikke henter sitt stoff fra krig, kriminalitet 
o.l. 


Figur 3.3. Faksimile fra SSB 1974, hefte Il. 


En undersøkelse som denne sa svært lite om kulturbruk og fritid blant 
barn og unge. Den yngste aldersgruppen som ble undersøkt, var gruppen 
mellom 15 og 24 år. Gruppen inkluderte med andre ord noen aldre vi i 
dag ville omtalt som barn/unge, men også yngre voksenpersoner. Det går 
fram av sammenhengen at denne gruppen oppfattes som en gruppe med 
unge voksne, og begrepet ungdom blir ikke brukt i undersøkelsen. Den 
nedre aldersgruppen omtales som «yngre personer». I den grad undersø- 
kelsen går inn på spørsmål om kultur og fritid blant ulike aldersgrupper, 


51 


KAPITTEL 3 


er det i oversikten over tid knyttet til forskjellige fritidsaktiviteter. Her 
ser vi f.eks. at den yngste gruppen er den som bruker mest tid på «sosialt 
samvær» (2,1 timer pr. dag), «idrett og friluftsliv» (0,7 timer pr. dag) og 
på den ganske åpne kategorien «underholdning» (0,4 timer pr. dag) (SSB, 
1977, 8. 69). Denne statistikken er interessant på flere nivåer sett i etterti- 
dens lys. På et nivå sier den noe om en hverdag preget av mindre fritid og 
langt færre underholdningstilbud enn førtifem år senere. På et annet nivå 
illustrerer oversikten en vedvarende utfordring for måling av kulturak- 
tiviteter: Hvordan skal man definere og gruppere de ulike aktivitetene? 
Hva er «underholdning», hva er «sosialt samvær», og hva hører hjemme 
i restkategorien «annen fritid»? Den mest relevante hovedkategorien i 
vår sammenheng - kultur - er ikke brukt overhodet i undersøkelsen fra 
1971/72. Det vi kanskje i senere år ville samlet under ulike typer kultur- 
konsum, er i denne undersøkelsen spredd på en rekke hovedkategorier av 
fritid. Lesning av faglitteratur er regnet som Utdanning, høytlesning for 
barn er regnet som Egenarbeid, mens øvrig lesning hører hjemme under 
Lesning. Konsert og kino er en del av kategorien Underholdning, mens 
spill og dans er Sosialt samvær. Og musikkbruk er plassert et annet sted: 
«musikalsk utøvelse» og «lytting til grammofon» hører hjemme under 
Annen fritid. 


Menn Men Kvinner Women 
Type fritidsaktivitet x F < s 
Type of leisure activity Alder i år Age in years Alder i år Age in years 


15-24 25-44 45-64 65-74 15-24 25-44 45-64 65-74 


Sosialt samvær Socializing »»»o»ronuenuener 2,1 1,7 T,4 1,3 2,2 2,0 1,8 1,9 
Radio/fjernsyn Radio and television ....... Tal 1,4 16 2,3 0,9 1,0 12 156 
Lesing Reading »»»»»ranuvnnnnnanennsnennnee 0,6 0,5 0,7 1,2 0,4 0,4 0,5 0,7 
Idrett og friluftsliv Sport and outdoor 

PLCPOAtLON sa kassa eSak EETA 0,7 0,5 0,5 0,5 0,6 0,4 0,4 0,3 
Underholdning Entertainment .......s..s.scs.. ` 0,4 0,1 0,1 0,0 0,3 0,1 0,0 0,0 
Annen fritid Other leisure ....»enunonevere 0,4 0,3 0,4 0,6 0,5 0,4 0,6 0,8 
Reiser i samband med fritid Travel in i 

connection to leisure activities ........... 0,7 0,4 0,4 0,2 0,5 0,3 0,3 0,2 


Tallet på observasjoner Number of obser- 
VALONG uersarsekern eee a ene EET 682 1179 1197 331 687 1 357 1 278 364 


Figur 3.4. Faksimile fra SSB 1977, s. 69. 


Statistikken over det norske folks bruk av kultur ble utviklet et steg videre 
femten år senere. Da publiserte SSB den første undersøkelsen som kun 
tok for seg kultur- og mediebruk (SSB, 1992). Kategoriene for kulturbruk 
var disse: 

Kino 

Idrettsarrangement 
Folkebibliotek 
Teater/musikal/revy 
Kunstutstilling 

Museum 

Konsert med populærmusikk 
Konsert med klassisk musikk 
Ballett-/danseforestilling 
Opera/operette 


For hver kategori ble det registrert andel som har benyttet det aktuelle 
kulturtilbudet siste 12 måneder, samt gjennomsnittlig antall besøk i løpet 
av samme periode. Som vi skal se i neste kapittel, danner disse kategoriene 
og spørsmålene også grunnstammen i vår undersøkelse av kulturbruken 
til barn og unge i Drammen. I SSBs undersøkelse var hovedkategoriene 
for mediebruk disse: 


Fjernsyn 

Radio 
Plate/kassett/CD 
Avis 

Bok 

Ukeblad 

Video 

Tidsskrift 


For mediebruk var de viktigste oversiktene knyttet til andel som benyttet 
ulike massemedier en gjennomsnittsdag, og til antall minutter som ble 
brukt til de ulike mediene på en gjennomsnittsdag. 

Det som også var nytt med denne undersøkelsen, var at den inkluderte 
aldersgruppen mellom 9 og 15 år. Kultur- og mediebruksundersøkelsen 
viste et mønster som nok var kjent, men ikke dokumentert i samme grad 
tidligere: Barn og ungdom var ivrigere, til dels langt ivrigere, brukere 
av kulturtilbud enn folk i andre aldersgrupper. Mens alle 9-15-åringene 
oppga at de hadde benyttet ett eller flere av kulturtilbudene som inngikk 
i undersøkelsen i løpet av de 12 siste månedene, hadde for eksempel en 

fjerdedel av voksne over 66 år ikke benyttet noen av tilbudene i samme 
periode. Barn og unge (fordelt i aldersgruppene 9-12 år, 13-15 år, 15-19 år) 
var også de mest aktive brukerne av både kino, teater, bibliotek, konserter 
og danseforestillinger. 

Kultur- og mediebruksundersøkelsen fra 1991 illustrerer også et 
annet kjennetegn ved slike undersøkelser, som vi skal diskutere senere 
i boka. Det gjelder ulikhetene mellom kultur- og mediebruk og utfor- 
dringene med å skaffe sammenlignbare tall over tid. Medietilbud, tek- 
niske plattformer og formidlingsformer endrer seg langt raskere enn 
for kulturtilbud. Hovedkategoriene for kulturbruk kan sammenlignes 
over mange tiår, mens medietilbudene og kategoriene for mediebruk 
kan endre seg kraftig over en 10-20-årsperiode. Det viser kategoriene 
for henholdsvis kulturbruk og mediebruk i 1991-undersøkelsen med 
all mulig tydelighet: For kulturbruk kan og blir de samme kategori- 
ene fremdeles benyttet, mens listen over medietilbud på ingen måte 
gjenspeiler de muligheter, tilbud og bruksmønstre som preger dagens 
mediehverdag. 

Siden undersøkelsen av det norske folks kultur- og medievaner i 1991 
har SSB med jevne mellomrom gjennomført og publisert undersøkelser 
av kultur- og mediebruk (jf. SSB, 1995). I 1996 ble den første utgaven av 
Norsk mediebarometer publisert (SSB 1996), som siden har blitt publisert 
årlig. Her er også alderskategorien 9-15 år inkludert. I 1998 ble så den før- 
ste utgaven av Norsk kulturbarometer publisert, fremdeles med barn og 
unge fra 9 år inkludert. Denne undersøkelsen har siden blitt gjennomført 
i 2000, 2004, 2008, 2012 Og 2016. 

Om vi setter sammen noen hovedtall fra de ulike kulturbarometrene 
for resultatene for den yngste aldersgruppen, får vi en oversikt som vist 
i tabell 3.1. 

Utviklingen over tid kan illustreres av denne figur 3.5, som er basert på 
de samme tallene. 

Vi skal ikke gå nærmere inn på de enkelte kategoriene og de mer detal- 
jerte svarene her. Det overordnede inntrykket som kulturbruksstatistik- 
ken fra SSB gir for den unge aldersgruppen, er at kulturbruken er høy 
og stabil. Barn og unge er og har vært aktive kulturbrukere i hele den 
25-årige perioden som vi har statistikk for, som figuren ovenfor tydelig 

Tabell 3.1. Kulturbruk i aldersgruppen 9-15 år mellom 1991 og 2016. 


Kunstutstilling 40,0 | 44,0 | 40,0 | 40,0 | 35,0 | 38,0 | 37,0 | 35,0 
Kulturfestivaler 25,0 | 26,0 | 29,0 | 25,0 
Idrettsarrangement 79,0 | 79,0 | 76,0 | 72,0 | 69,0 | 69,0 | 77,0 | 70,0 
Folkebibliotek 76,0 | 72,0 | 73,0 | 72,0 | 77,0 | 67,0 | 70,0 | 68,0 
Museum 60,0 | 62,0 | 57,0 | 53,0 | 54,0 | 55,0 | 57,0 | 54,0 
Kino 87,0 | 79,0 | 86,0 | 86,0 | 92,0 | 89,0 | 91,0 | 91,0 
Opera/operette 40| 40| 30) 3,0| 30| 501 70| 70 
Ballett- eller danseforestilling 13,0 | 13,0 | 14,0 | 16,0 | 21,0 | 22,0 | 32,0 | 25,0 
Konsert 53,0 | 58,0 | 63,0 | 52,0 | 53,0 | 54,0 | 59,0 | 55,0 
Teater/musikal/revy 51,0 | 49,0 | 47,0 | 47,0 | 47,0 | 54,0 | 60,0 | 58,0 
Tros-/livsynsmøter 59,0 | 60,0 | 57,0 | 55,0 | 52,0 | 59,0 | 52,0 
100 


1991 1994 1997 2000 2004 2008 2012 2016 


— Kunstutstilling ulturfestivaler 


Idrettsarrangement — Folkebibliotek 
— Museum — Kino 
— Opera/operette — Ballett eller danseforestilling 
— Konsert — Teater/musikal/revy 


— Tros-/livsynsmøter 


Figur 3.5. Kulturbruk i aldersgruppen 9-15 år mellom 1991 og 2016. 


illustrerer. Rundt 90 % går på kino, rundt 70 % bruker biblioteket, og godt 
over halvparten besøker museum, går på konsert og på teater. Samtidig er 
det også en høy grad av stabilitet i kulturbruken over den samme tidspe- 
rioden. Noen svake utviklingstrekk kan vi likevel identifisere. De tradi- 
sjonelle formidlings- og opplysningsinstitusjonene bibliotek og museum 
har hatt en viss nedgang i bruken i denne aldersgruppen. Og i motsatt 
retning ser det ut som de kulturtilbudene som vi samler under begrepet 

scenekunst — opera, ballett/dans og teater/musikal/revy — har hatt en viss 
stigning i bruken i perioden. 

En annen kilde til informasjon om ungdoms livsvilkår og fritids- 
aktiviteter er den årlige Ungdataundersøkelsen. Denne har vært gjen- 
nomført årlig siden 2010, og er en landsomfattende spørreundersøkelse 
blant ungdom i ungdomsskolen og på videregående skole. Temaet for 
undersøkelsen er bredt: «foreldre og venner, skole, lokalmiljø, fritids- 
aktiviteter, helse og trivsel, rusmiddelbruk, risikoatferd og vold». Dette 
inkluderer også spørsmål om kulturbruk og fritidsinteresser. Det stilles 
blant annet spørsmål om hvor ofte ungdommen har brukt visse kultur- 
tilbud den siste måneden eller i løpet av de siste 12 månedene, i likhet 
med spørsmålene i SSBs kulturbarometer. Kategoriene for kulturbruk 
overlapper også i stor grad med kategoriene fra SSBs undersøkelser: 
kino, bibliotek, idrettsarrangement, teater/revy, konsert, musikkfesti- 
val og kunstutstilling/museum (Frøyland, 2017). I tillegg etterspørres 
ungdommens praksis med bruk av medier, skjermtid, trening og andre 
fritids- og friluftsaktiviteter. Hovedresultatene fra Ungdataundersø- 
kelsen blir publisert i årlige nasjonale rapporter (f.eks. Bakken, 2018, 
2017, 2016). I disse nasjonale rapportene er imidlertid resultater fra kul- 
turbruksdelen av fritidskartleggingen ikke inkludert, slik at det er uklart 
hva denne viser, og hvilken utvikling den eventuelt dokumenterer. Dette 
skyldes at det er kommunene selv som velger om disse spørsmålene skal 
inkluderes i de lokale Ungdataundersøkelsene. Det som derimot er inklu- 
dert, er resultater fra spørsmål om ungdommene er fornøyde med kultur- 
tilbudet på det stedet de bor. I den nasjonale Ungdatarapporten for 2018 
er resultatene på dette spørsmålet som vist i figur 3.6. 


Prosentandel som som synes at kulturtilbudet der de bor er bra 
— etter kjønn og klassetrinn 


59 57 57 59 58 60 61 58 57 59 59 60 
D D 
E g 
m] 
ö 3 
8. 9. 10. Vg1 Vg2 Vg3 8. 9. 10. Vg1 Vg2 Vg3 
trinn trinn trinn trinn trinn trinn 


Figur 3.6. Faksimile fra Bakken 2018, s. 25. 


56 


DEN VANSKELIGE UNGDOMMEN 


Det har også blitt publisert enkelte regionale og lokale rapporter, som 
behandler resultatene på kommune- eller fylkesnivå. Den mest relevante 
i vår sammenheng er rapporten Ung i Buskerud 2017 I denne finner vi 
for eksempel en oversikt over den tidsbruken ungdom rapporterer at de 
bruker på bøker, digitale medier og sosiale medier. Svarene på spørsmålet 
«Tenk på en gjennomsnittsdag. Hvor lang tid bruker du på følgende?» 
fordeler seg som vist i figur 3.7. 


Sasiate medier SA 19% VE 7 
Se på fimer/serier/Youtube EE 
sepårv 2 247 
Spile på telefon/nettbrett. ae 
Spile dataspil/TV-spil Me S S 
Lese bøker (ikke skolebøker) A EEE 
0% 10% 20% 30% 40% 50% 60% 70% 80% 90% 100% 
Mikke noe tid M Under 30 minutter 30 minutter-1 time 
E 1-2 timer E 2-3 timer E Merenn 3 timer 


Figur 3.7. Tidsbruk på ulike medier. Hentet fra Bentsen og Kristiansen 2017, s. 47. 


En tredje kilde til informasjon om barn og unges fritid, medie- og kultur- 
bruk finner vi i Medietilsynets undersøkelser. Siden 2003 har Medietil- 
synet med jevne mellomrom gjennomført undersøkelser for å kartlegge 
mediebruk og medievaner blant barn og unge. Disse undersøkelsene viser 
tidsbruk på ulike typer medier, bruk av og eierskap til mobiltelefon, og 
hvilke spesifikke serier/programmer m.m. som er mest populære i denne 
aldersgruppen (se f.eks. Medietilsynet, 2018). 

Som vi har sett, har det i en årrekke vært gjort forsøk på å systema- 
tisk undersøke hva barn og unge gjør på fritiden. Utgangspunktet for slike 
undersøkelser har i flere sammenhenger vært en viss bekymring for hva 
ungdom gjør og ikke gjør etter skolen og når skolearbeidet (forhåpentlig- 
vis) er fullført. Det såkalte fritidsproblemet, som ikke lenger er et ord som 


3 — https://www.korus-sor.no/wp-content/uploads/2017/10/Rapport-Ungdata-Buskerud-2017.pdf 
(lest 12.09.2018). 

gir mening, ble særlig knyttet til ungdom. Dermed kunne en overskrift 
i Arbeiderbladet i 1949 lyde «Oslo kommunale ungdomsnemnd håper å 
løse mange av fritidsproblemene» (jf. s. 46-47). Selv om den bekymrede 
retorikken fra 1940-tallet er ganske utdatert i ettertidens lys, er koblin- 
gen mellom ungdomsundersøkelser og det vi kan kalle sosialpolitisk 
interesse, fremdeles tett. Den landsomfattende Ungdataundersøkelsen har 
for eksempel levekår, psykisk helse og risikoatferd som sentrale temaer for 
undersøkelsen. I undersøkelser som denne får dermed målinger av tids- 
bruk en viss normativ og problemfokusert slagside. De ulike kategoriene 
for fritid og aktiviteter får på den måten raskt en enten positiv eller nega- 
tiv vurdering i utgangspunktet. Den følgende formuleringen fra den siste 
nasjonale Ungdatarapporten kan illustrere noe av dette normative, sosial- 
politiske utgangspunktet: 


I ungdomsforskningen har det tradisjonelt vært vanlig å skille mellom uteori- 
entert og hjemmeorientert fritid. Mens en hjemmeorientert fritid gir foreldre 
muligheter til å kontrollere barnas handlinger, har ungdom større spillerom til 
å eksperimentere med rusmidler eller prøve ut grenser på andre måter når de 


oppholder seg utenfor hjemmet (Bakken, 2018, s. 54). 


Og videre, på samme sted: «Med et endret fritidsmønster endres gjerne 
bekymringene rundt ungdoms bruk av fritiden. I dag vekker digitale akti- 
viteter foran skjermer av ulikt slag større uro enn det ustrukturerte sam- 
været med jevnaldrende ute på gatehjørnet» (Bakken, 2018,). Som vi ser, 
blir slike spørsmål om fritid koblet til begrep som bekymring, kontroll, 
eksperimentering og utprøving av grenser. Det er også to typer bekym- 
ring i spill her, hvor kanskje den nyeste - bekymringen for overdreven og 
asosial skjermbruk - er i ferd med å overta for den tidligere bekymringen 
for alt det man kan finne på når man ikke er hjemme. Eksemplet illus- 
trerer også en av de utfordringene vi står overfor når vi skal måle barn 
og unges bruk av tid generelt og bruk av kultur spesielt: I hvilken grad 
inneholder undersøkelsene, enten eksplisitt eller implisitt, en normativ 
vurdering av de ulike formene for bruk av tid? Dette er en sentral utfor- 
dring både analytisk og empirisk. Empirisk fordi en eventuell normativ 
ladning av svaralternativer vil kunne påvirke de svarene som faktisk blir 
gitt. Dersom det signaliseres at en viss form for atferd representerer noe 

negativt, vil respondenter kanskje komme til å underrapportere på slike 
kategorier. Analytisk fordi bruken av resultatene nødvendigvis blir en 
annen dersom det er et formål å begrense en type atferd og/eller fremme 
en annen type atferd. En slik normativitet er kanskje et stykke på vei 
uunngåelig, og i noen tilfeller villet og ønsket, men vi vil hevde at slik 
normativitet må gjøres eksplisitt og tydelig når resultater skal analyseres 
og kommenteres. 

En annen utfordring som eksemplene på kulturbruksundersøkelser 
viser, har med de konkrete kategoriene for tids- og kulturbruk å gjøre. 
Utviklingen av SSBs kategorier for henholdsvis kultur- og mediebarome- 
teret viser for eksempel som vist over at folks bruk av tid til kulturelt inn- 
hold spres mellom tradisjonsrike institusjoner som på mange måter gjør 
det samme som for hundre år siden, og medietilbud og -kanaler som blir 
utdaterte og byttes ut i løpet av en tiårsperiode. Rent empiriteknisk skaper 
dette problemer for det å undersøke utvikling av kultur- og mediebruk 
over tid, siden det er utfordrende å vite om man måler det samme på tvers 
av de nye og utgåtte kategoriene: Er podkastlytting og radiolytting en 
og samme aktivitet, eller er de to vesensforskjellige aktiviteter? Og - gir 
det mening å slå sammen ulike former for skjermbasert aktivitet, eller er 
f.eks. mobilbruk og bruk av nett-TV så ulikt at det bør være to ulike kate- 
gorier? Viktigere enn de statistiske utfordringene for studier over tid er 
likevel at undersøkelsene inneholder kategorier som er relevante for den 
gruppen som skal delta i undersøkelsen. Da er manglende inkludering av 
relevante medier, kulturtilbud eller plattformer et større problem enn det 
å inkludere utdaterte eksempler på slike. Med andre ord: For en medie- 
undersøkelse i dag er det en langt større feil å ikke inkludere Snapchat 
enn å inkludere spørsmål om det relativt utdaterte minidiscformatet. Og 
når det er forskere som skal konstruere undersøkelser rettet mot en gan- 
ske annen generasjon, står en potensiell kulturell generasjonskløft i fare 
for å få store konsekvenser for treffsikkerheten til undersøkelsene. 

I de to neste kapitlene presenterer og diskuterer vi de viktigste resul- 
tatene fra vår egen undersøkelse, hvor vi har forsøkt å møte de nevnte 
utfordringene om normativitet og treffsikkerhet på best mulig måte. Vår 
undersøkelse deler en del spørsmålskategorier og tematikk med de under- 
søkelsene som vi har vist til i dette kapittelet: historiske undersøkelser av 

ungdom og fritid, Statistisk sentralbyrås undersøkelser av tids-, kultur- 
og mediebruk, Ungdatas systematiske og omfattende undersøkelser av 
ungdoms liv og fritid, samt Medietilsynets kartlegging av medievanene 
til barn og unge. Samtidig gjør kombinasjonen av kategorier, spørsmål og 
lokal forankring som vår survey inneholder, denne undersøkelsen til noe 
annet. De nasjonale dataene gir en nyttig komparativ kontekst. Vi mener 
også at det nasjonale (og dels regionale) nedslagsfeltet som representeres 
av f.eks. Ungdata, SSB og Medietilsynet, bør og kan kompletteres av en 
undersøkelse av den typen vi har gjennomført. 

Drammensundersøkelsen: Kulturbruk og 
deltagelse blant 9.klassingene 


På de følgende sidene presenterer og analyserer vi de viktigste resultatene fra vår 
undersøkelse blant niendeklassingene i Drammen kommune. Formålene med 
å presentere disse resultatene er flere. For det første viser de hvordan variasjon i 
kulturbruk og kulturdeltagelse blant et årskull innenfor en enkelt kommune kan 
arte seg. For det andre viser denne undersøkelsen og resultatene fra den hvordan 
en undersøkelse kan gjennomføres, og vi diskuterer både styrker og svakheter ved 
denne fremgangsmåten for å skaffe informasjon om et ungdomskull. Det tredje og 
mest overordnede formålet ligger i det sentrale poenget med denne boka: Godt og 
treffsikkert og vellykket kulturarbeid blant barn og unge er avhengig av et flerdi- 
mensjonalt kunnskapsgrunnlag. I dette kunnskapsgrunnlaget inngår undersøkelser 
av hva barn og ungdom gjør og ikke gjør på fritiden, og vurderingene deres av det 
tilbudet som finnes i lokalmiljøet. 


Undersøkelsen og spørsmålene 


Høsten 2013 og vinteren 2014 gjennomførte vi altså en undersøkelse blant 
niendeklassene ved de seks ungdomsskolene i Drammen. I forkant av 
undersøkelsen ble det utarbeidet en serie spørsmål som skulle rettes mot 
elevene. Vi var interessert i ungdommenes bruk av kultur, deres tidsbruk 
på ulike aktiviteter, hvilke kulturelle arenaer de oppsøkte, hva de ønsket 
seg, og hva de syntes de manglet av tilbud, samt hvordan de vurderte det 
kulturelle tilbudet i Drammen mer allment. I tillegg ville vi kartlegge 
kjønn, skoletilknytning og foreldrenes fødested, for å kunne knytte resul- 
tatene til noen relevante variabler. I kortform kan vi beskrive dette som 
en måling av ungdommenes kulturelle engasjement — både hva de gjør, 
hva de bruker tid på og hva de kunne ønske å gjøre mer av. 

For å dekke disse ulike temaene endte vi opp med følgende liste over 
spørsmål, som vist i tabell 4.1. 

Tabell 4.1. Spørsmål og svaralternativer i Drammensundersøkelsen. 


Er du jente eller gutt? 


vilket land/landområde er du født i? 


Norge og generelle landområder: Norden, Vest- 
Europa, Asia (unntatt Tyrkia), Afrika o.l.) 


vilket land/landområde er moren din 
født i? 


Samme valgmuligheter som over. 


vilket land/landområde er faren din 
født i? 


Samme valgmuligheter som over. 


vor mange ganger har du besøkt 
følgende tilbud eller arrangement de 
siste 12 månedene? 


Har du deltatt i noen av følgende 
aktiviteter det siste året? 


Idrettsarrangement (som publikum), Bibliotek Kino, 
Kunstutstilling, Konsert, Museum, Teater/musikal/ 
revy, Ballett-/danseforestilling, Opera, (Kultur) 
festival, Tros-/ livsynsmøte) 


Liste over aktiviteter: Skating i skateanlegg, Spilt 

i korps, Vært i speideren, Sunget i kor, Politisk 
arbeid, Individuell trening, Organisert sport/idrett, 
Møter i natur-/miljøorganisasjoner, Religiøse 
foreninger, Annen organisasjon, Treningssenter, 
Fritidsklubb/fritidssenter, Deltatt i amatørteater, 
Deltatt i organisert dans, Spilt musikk sammen med 
andre, Spilt instrument regelmessig, Driver med 
billedkunst / kunsthåndverk, Fotografert, Laget 
musikk på PC, Vært på kurs (f.eks. i musikk, dans, 
foto o.l.). Svaralternativer: Aldri, 1-2 ganger i året, 
3-10 ganger i året, Mer enn én gang i måneden, Ca. 
en gang i uka, Flere ganger i uka. 


ar du sluttet med noen av de følgende 
aktivitetene? 


Samme liste over aktiviteter som forrige spørsmål. 


va var grunnen til at du sluttet med 
isse tingene? 


Ce 


Det var ikke gøy lenger, Jeg hadde ikke tid, Jeg 
hadde ikke råd, Vennene mine sluttet, Jeg fikk andre 
interesser, Andre grunner, utdyp. 


vor ofte gjør du disse tingene? 


Leser en bok, Leser en e-bok, Leser tegneserier 
Leser (papir)aviser, Leser blader, Kikker på 
nettaviser, Ser video på YouTube, Ser på TV, Ser på 
Nett-TV (nrk.no, TV2 Sumo, Netflix o.1.), Spiller spill 
på mobil/Ipad/nettbrett/Ipod, Spiller spill på PC, 
Spiller på konsoll (Wii, Playstation, Xbox o.1.), Hører 
på musikk på strømmetjeneste (Spotify, Wimp o.l.), 
Hører på musikk på YouTube, Hører på musikk på 
CD el. LP, Er på Facebook, Ser en videosnutt eller 
hører musikk via Facebook. Svaralternativer: fra 
Aldri til Flere ganger om dagen. 


En helt vanlig tirsdag - hvor mange 
minutter tror du at du holder på med de 
tingene vi akkurat spurte om? 


Samme liste over aktiviteter som i forrige spørsmål. 


Omtrent hvor mange ganger har du 
besøkt følgende steder de siste tolv 
månedene? 


Drammensbiblioteket, Fjell bibliotek, Drammen 
kulturskole, Matendo, G 60, Nøstedhallen, Union 
Scene, Drammens Teater, KinoCity. 

Hvor viktig er følgende steder for deg? Samme liste som i forrige spørsmål. 
Svaralternativer: Veldig viktig, Litt viktig, Ikke viktig. 


Hvor enig er du i følgende påstand: Helt uenig, Ganske uenig, Helt enig, Vet ikke. 
«Drammen har et bra kultur- og 
fritidstilbud til ungdom på min alder»? 


Hva kunne du tenke deg å gjøre mere 
av? 


Hva slags kultur- og fritidstilbud savner | Ungdomsklubber, Flere eller andre konserter, 

du i Drammen? Kafeer for ungdom, Bedre kinotilbud, Flere el. bedre 
idrettsanlegg, Flere eller andre teaterforestillinger, 
Flere steder å drive med dans, musikk o.a., Savner 
ikke noe. Andre ting? (åpent felt)) 


Har du hørt om Den kulturelle 
skolesekken? 


Visste du at Den kulturelle skolesekken 
formidler kultur (teater, konserter osv.) 
til skolen din? 


Hva synes du om Den kulturelle 
skolesekken? 


Hva skal til for at du skulle bruke de Samme liste over tilbud som i tidligere spørsmål. 
følgende tilbudene oftere? Svaralternativer: 1. At det var lettere å komme seg 
dit, 2. At det var billigere eller gratis, 3. At de hadde 
åpent lengre eller oftere, 4. At de hadde andre 
tilbud som passet med min smak, 5. At det var 
andre folk der, 6. At jeg fikk lov av foreldrene mine, 
7. Ikke aktuelt uansett, 8. Vet ikke. 


Er det andre ting som kunne gjort at du 
brukte disse tilbudene oftere? 


Hvorfor tror du såpass få på din alder 
går på teater, konserter og utstillinger? 


Er det noe annet du har lyst til å legge til 
helt til slutt? 


Når disse spørsmålene skulle utarbeides, var det flere hensyn å ta og flere 
utfordringer som måtte møtes. For det første var vi avhengige av å etter- 
spørre noen grunnleggende variabler, som de øvrige resultatene kunne 
holdes opp mot. Vi endte opp med å etterspørre kjønn, skole, føde- 
land/-landområde, fødeland/-område til mor og far. Vi kunne også valgt 
å etterspørre andre mer klassiske sosioøkonomiske variabler, som mors 
og fars utdannelse, yrke og eventuelt inntekt. På grunn av potensielt vari- 
erende kvalitet på disse svarene og på grunn av forskningsetiske forhold, 
var det mest hensiktsmessig å utelate slike spørsmål. Det vi ikke kunne 

utelate, var spørsmål om kulturell, etnisk eller nasjonal bakgrunn. Dette 
er et velkjent minefelt av etiske og kulturanalytiske problemstillinger, 
der det er en utfordring å stille spørsmål som både er ikke-stigmatise- 
rende og som samtidig gir analytisk relevante svar. Vi valgte å knytte 
disse spørsmålene til fødested, i tråd med den praksis som også følges 
av Statistisk sentralbyrå (SSB). Både statsborgerskap, nasjonal identitet, 
kulturell identitet og religiøsitet er mer flyktige og uforutsigbare parame- 
tere, som kan, men ikke behøver stå i et forutsigbart forhold til det land 
man er født i. 

Med en tilpasset variant over hvordan SSB deler inn landområder for 
statistikkformål, kunne elevene velge blant disse kategoriene for føde- 
land/-område for seg og foreldrene sine: Norge, Norden unntatt Norge, 
Vest-Europa unntatt Norden, EU-landi Øst-Europa (f.eks. Polen, Bulgaria, 
Estland), Øst-Europa unntatt EU-land (f.eks. Serbia, Albania), Afrika, 
Asia (unntatt Tyrkia), Tyrkia, Nord-Amerika, Sør- og Mellom-Amerika, 
Oseania (f.eks. Australia og New Zealand). 

En annen utfordring som måtte møtes, var å sette opp kategorier for 
kulturaktiviteter som var treffsikre og relevante for målgruppen. Irrele- 
vante kategorier ville ikke fanget opp det som undersøkelsen var ute etter 
å få svar på. Vi valgte en kombinasjon av tidligere brukte inndelinger av 
kulturaktivitet og nyetablerte kategorier. For det vi kan kalle tradisjo- 
nell kulturaktivitet; særlig i betydningen publikumsaktiviteter, benyttet 
vi oss av den samme inndelingen som SSB bruker i sin kulturstatistikk. 
Dette bunnet særlig i ønsket om å kunne sammenligne data fra denne 
undersøkelsen med data fra det nasjonale Kulturbarometeret som SSB 
publiserer hvert fjerde år, jf. kapittel 3. I tillegg ønsket vi en mulighet for 
også å kunne teste ut hvordan nasjonalt definerte parametre for kultur- 
statistikk fungerer i en slik mer dyptgående studie av en hel alderskohort 
i en kommune. 

I spørsmålene om egenaktivitet og mediebruk konstruerte vi våre 
egne lister. Et utgangspunkt for begge disse listene var et bredt kultur- 
begrep. For egenaktivitet inkluderte vi dermed en rekke aktiviteter som 
kan kategoriseres som fritids- eller idrettsaktiviteter, som f.eks. politisk 
arbeid, møter i natur- og miljøorganisasjoner, individuell trening m.m. 
Dette ble gjort fordi det åpner for muligheten til å relatere kulturbruk i 

smalere betydning til hvordan ungdom ellers bruker fritiden sin. Sam- 
tidig gir det også muligheten til å sammenholde tallene med resultater 
fra andre ungdoms- og fritidsundersøkelser, både på lokalt og regionalt 
plan. Når det gjelder mediebruk, valgte vi også der å inkludere en rekke 
ulike aktiviteter, både med mer eller mindre eksplisitt kulturelt innhold 
og mer generell mediebruk. Vi inkluderte derfor aktiviteter som sosiale 
medier, PC- og konsollspill, TV-titting og avislesing, både på papir og på 
nett. 


Fordeling av svar på skoler, kjønn og 
landbakgrunn 


Av 618 svar på spørsmålet om kjønn var 324 jenter og 294 gutter, tilsva- 
rende 52 % jenter og 48 % gutter. Svarene fordelte seg slik på de ulike 
skolene (inkluderer besvarelser med både noen og alle spørsmål besvart): 


Tabell 4.2. Besvarelser fordelt på skoler. 


Gulskogen 58 77 
Marienlyst 143 176 
Svensedammen 160 179 
Galterud 88 96 
Kjøsterud 96 116 
Børresen 58 96 
Annen skole 5 = 
Sum 608 740 


Av uklar grunn har fem elever svart at de går på en annen skole. 
Disse svarene er fjernet fra de fleste av resultatoversiktene i denne boka 
(jf. omtale av hvordan dataene er renset på s. 71-72). 

Spørsmål 2, 3 og 4 i undersøkelsen gjaldt eget, mors og fars fødeland. 
En relativt liten andel av elevene er født i et annet land enn Norge. For å 
lage et mål på kulturell/geografisk bakgrunn har vi sett svarene på spørs- 
målene om mors og fars fødeland i sammenheng. Her har vi benyttet oss 
av den samme operasjonaliseringen av «innvandrer» og landbakgrunn 

som Statistisk sentralbyrå opererer med i sine oversikter over den norske 
befolkningens sammensetning. Denne er bygget opp slik at dersom mor 
eller far er norskfødt, regnes man som norsk. Dersom verken mor eller 
far er født i Norge, regnes man som å ha bakgrunn fra det landet som 
mor er født i. 

Med denne forståelsen av landbakgrunn fordeler elevene seg som vist i 
tabell 4.3. Her er europeiske land slått sammen i én kategori. 


Tabell 4.3. Besvarelser fordelt på landbakgrunn. 


Norge 452 
Europa 42 
Afrika 15 
Asia 58 
Tyrkia 36 
Resten (Amerika, 5 
Oseania) 


I neste kapittel presenterer vi noen koblinger mellom skoler/kjønn/land- 
bakgrunn og svar på undersøkelsen. 


Resultater og gyldighet. Hvor raskt blir 
kulturbruksundersøkelser utdaterte? 


De resultatene som vi presenterer i dette og i det neste kapittelet, har ruk- 
ket å bli mellom fire og fem år gamle. Hvordan kan vi vite at de fremdeles 
har gyldighet og relevans? Vi har tidligere i boka argumentert for at spe- 
sielt den utviklingen som gjelder digitale kulturtilbud, endrer seg raskt, 
slik at data som er noen år gamle, har begrenset gyldighet. Likevel, som 
vi argumenterer for i det følgende, tror vi resultatene fra undersøkelsen 
i Drammen viser et bilde og noen mønstre som på langt nær har gått ut 
på dato. Noen trender kan ha forsterket seg eller blitt svekket, men vi vil 
mene at det overordnede bildet fremdeles er slik våre resultater indikerer. 
Dette er det flere grunner til. En av disse har med den konkrete tekno- 
logiske utviklingen å gjøre. På dette området er avstanden i tid mellom 

2008 og 2013 langt større enn avstanden mellom 2013 og 2018. Mellom 
2008 og 2013 hadde smarttelefonen sitt definitive gjennombrudd, med 
iPhone som den dominerende merkevaren. Dette har som kjent endret 
vårte liv, vår kommunikasjon og våre medie- og kulturvaner, ikke minst 
blant den yngre generasjonen blant oss. Denne revolusjonen, for å bruke 
et forslitt begrep, fant sted i nettopp denne femårsperioden. Den påføl- 
gende perioden, mellom 2013 og i dag, har utviklingen heller vært preget 
av en viss forsterkning av et allerede eksisterende mønster. Dette ser vi 
f.eks. i statistikk over tilgangen til smarttelefoner blant barn og unge. I 
den undersøkelsen om medievaner som jevnlig gjennomføres av Medie- 
tilsynet, Barn og medier, ser vi hvordan denne utviklingen har vært fra 
2014 til 2018: 


Har du mobiltelefon? ALDER 


9-11 år 12-14 år 15-16 år 
2014 | 2016 | 2018 | 2014 | 2016 | 2018 |2016 | 2018 


Ja, en egen smarttelefon (iPhone eller lignende) 
Ja, jeg har en egen mobil (ikke smarttelefon) 

Ja, jeg deler en mobil med andre i familien 

Nei 


Figur 4.1. Faksimile fra Barn og medier 2018, s. 13. 


I vår primære aldersgruppe, 14—16-åringer, er det snakk om en utvikling 
som har gått fra «nesten alle» til «i praksis alle», når det gjelder fire års 
utvikling på tilgang til den primære underholdningsmaskinen i alle ung- 
dommers liv. Med andre ord har ikke bildet når det gjelder teknologisk 
tilgang på dette området, endret seg i særlig grad. Både dagens femtenår- 
inger og de femtenåringene som tok del i vår undersøkelse, kan beskrives 
med begrepet digitalt innfødte, i motsetning til den generasjonen forfat- 
terne av denne boka representerer — digitale innvandrere. 

Et annet område hvor vi kan anta at det har skjedd en viss utvikling, 
er den tiden som faktisk brukes foran ulike skjermer - mobiltelefon, nett- 
brett, datamaskin og TV. Dette er et tema som jevnlig blir undersøkt av 
både Ungdata og Medietilsynets undersøkelser. Begge disse kildene bekref- 
ter at det i løpet av de siste fem årene har vært en økning i prosentandelen 


67 


KAPITTEL 4 


som bruker mye tid på ulike skjermaktiviteter. Ungdata 2018 rapporterer 
at rundt seks av ti bruker mer enn tre timer daglig foran en skjerm, og at 
denne andelen har vært økende de siste årene (Ungdata, 2018, s. 3). 


Prosentandel som bruker minst tre timer daglig foran en skjerm 
- etter kjønn og skoleslag over tid 


59,4 60,1 62,1 64,4 
52,7 56,1 EE 
EEE 
=== 
51,3 55,0 53,0 55,7 58,8 Gutter 
46,6 — Jenter 
- r r r r r 
2015 2016 2017 2015 2016 2017 
Ungdomsskolen Videregående 


Figur 4.2. Faksimile fra Ungdata 2018, s. 59. 


Som figur 4.2 viser, er det snakk om tydelige, men ikke oppsiktsvekkende 
endringer i bruksmønstre. En tilsvarende utvikling er dokumentert av 
Medietilsynets undersøkelse Barn og medier 2018 (Medietilsynet, 2018). 
En vesentlig endring er det, riktignok, på hvilke medier / sosiale medier 
det brukes tid på. Der Facebook var dominerende i 2013, er Snapchat 
dominerende i dag, for å si det enkelt. Det har imidlertid mindre betyd- 
ning for den generelle fortolkningen av resultatene i vår undersøkelse. 

Når det gjelder organiserte fritidsaktiviteter, viser tallene fra Ungda- 
taundersøkelsene et svært stabilt mønster over tid. Andelen som er aktive 
i en fritidsorganisasjon, har vært svært jevn over de siste syv årene, som 
vises i figur 4.3: 


Prosentandel som er aktive i fritidsorganisasjon 
— etter kjønn og skoleslag over tid 


— Gutter 
384 388 388 "enter 


r T T T T T T T 


T 
2011 2012 2013 2014 2015 2016 2017 2015 2016 2017 


T T 1 


Ungdomsskolen Videregående 


Figur 4.3. Faksimile fra Ungdata 2018, s. 47. 

De endringene som måtte ha skjedd i de allmenne livsvilkårene til ung- 
dom i Norge siden 2010, har tilsynelatende ikke gjort utslag på denne 
delen av ungdoms fritid. Ytterligere en kilde som kan si noe allment om 
den overordnede utviklingen i fritids-, kultur- og mediebruk de siste 
årene, er SSBs kulturbruksundersøkelser, som vi beskrev i forrige kapit- 
tel. Som vist i oversikten på s. 55 er det generelle bildet av kulturbruks- 
mønstrene blant 9-15-åringer nokså stabilt over en rekke år. 

Hvis vi altså ser på øvrige kilder til informasjon om barn og unges fri- 
tid, medievaner og kulturbruk, er det liten grunn til å anta at bildet i dag 
er vesensforskjellig fra det som tegnes av vår spørreundersøkelse. Tilgan- 
gen til smarttelefoner og tid brukt på skjermaktiviteter har økt noe, men 
for øvrig er det en stor grad av kontinuitet og stabilitet over de siste 3-5 
årene på dette området. Med andre ord mener vi det er solid grunnlag for 
å hevde at de resultatene som vi presenterer i dette og det neste kapittelet, 
fremdeles er relevante og beskrivende for den fritiden som på ulike måter 
fylles med innhold av ungdom i Drammen. 


Gjennomføring av undersøkelsen 


Surveyen ble distribuert ved hjelp av det elektroniske spørreskjema- 
verktøyet SurveyXact. Distribusjonen skjedde ved at en lenke ble sendt 
til klasselederne ved de ulike ungdomsskolene. Denne ble sendt til alle 
ungdomsskoler i Drammen kommune: Galterud, Børresen, Gulskogen, 
Kjøsterud, Marienlyst og Svensedammen skoler. For alle skolene ble 
undersøkelsen sendt til alle klasser på 9. trinn. Systemet ble satt opp slik 
at et individuelt skjema åpnes når lenken klikkes på. Dermed er også gjen- 
nomføringen av undersøkelsen anonymisert. Undersøkelsen ble hoved- 
sakelig gjennomført i november 2013, og skolene ble gitt to uker som 
den skulle gjennomføres innenfor. På grunn av uforutsette forsinkelser 
var det likevel noen elevklasser som besvarte undersøkelsen i desember 
2013 og januar/februar 2014. På forhånd var lærerne ved de ulike skolene 
informert om undersøkelsen, spørsmålene og om det prosjektet surveyen 
var en del av. 

Svarprosent og deltagelse 


Gjennomgående var det en høy svarprosent og deltagelse på undersøkel- 
sen. Alle skolene deltok, samtidig som det var noe variasjon i antall elever 
som besvarte spørsmålene i hver klasse. 

Den endelige svarprosenten avhenger av hvordan man regner ut det 
totale elevtallet. Her kan vi på den ene siden velge enten det totale antallet 
elever som er registrert på 9. trinn i Drammen kommune, antall elever 
som var til stede på skolen da undersøkelsen ble gjennomført, eller bruke 
elevtallet i de klassene som faktisk deltok i undersøkelsen. På den andre 
siden kan vi velge enten tallet på elever som åpnet undersøkelsen; som 
besvarte en mindre eller større del av undersøkelsen, eller som besvarte 
alle spørsmålene. Disse valgene gir oss litt ulike tall på den faktiske 
svarprosenten. 

Ifølge Grunnskolens informasjonssystem (GSI) var det i skoleåret 
2013/2014 til sammen 740 elever på de seks skolene. Disse fordelte seg 
som vist i tabell 4.4. 


Tabell 4.4. Antall elever i 9. klasse på ungdomstrinnet i Drammen, 
skoleåret 2013/2014. Kilde: GSI. 


Gulskogen 77 
Marienlyst 176 
Svensedammen 179 
Galterud 96 
Kjøsterud 116 
Børresen 96 
Sum 740 


Det samlede antallet elever som besvarte hele eller deler av undersø- 
kelsen, var 665. Det gir en brutto svarprosent på ca. 90 %, dersom vi 
tar det samlede elevtallet på 9. trinn som utgangspunkt. Samtidig er 
det flere momenter som kompliserer denne utregningen. For det før- 
ste er det usannsynlig at alle 740 elever har vært til stede på skolen de 
dagene klassene har arbeidet med å besvare undersøkelsen. Det vil si at 
det antallet som netto har fått distribuert undersøkelsen, trolig er noe 
lavere enn 740. Vi har imidlertid ikke oversikt over sykdom og fravær 

for de ulike skolene. For det andre er det slik at underveis i undersø- 
kelsen er det flere elever som har falt fra etter å ha svart på noen av 
spørsmålene. Dette kan skyldes flere forhold. Noen få har rapportert 
om at de hadde tekniske problemer med å komme tilbake til spørre- 
skjemaet etter å ha lukket det underveis. Andre har av andre grunner 
ikke fullført skjemaet. Dette har gjort at antallet respondenter er høy- 
ere på undersøkelsens tidligere spørsmål enn for de senere spørsmå- 
lene. Tallet på elever som har svart på de første tre spørsmålene, er ca. 
640, mens tallet for elever som har besvart alle spørsmålene, er ca. 530. 
Det er samtidig viktig å understreke at vi ikke har noen grunn til å tro 
at det er systematiske skjevheter i dette gradvise frafallet underveis i 
undersøkelsen. Dermed vil vi behandle resultatene som likeverdige og 
representative, selv om antallet respondenter for hvert enkelt spørsmål 
varierer noe. 

Dette vil med andre ord si at avhengig av utregningsmetode, vil 
svarprosenten på undersøkelsen ligge mellom 72 % (530 fullførte svar av 
740 elever) og 95 % (665 påbegynte svar av nettodistribuerte undersøkel- 
ser beregnet til 700 (5 % frafall pga. sykdom o.a.)). Vi kan uansett trygt 
konstatere at undersøkelsen har nådd bredt ut, og at den høye svarpro- 
senten sikrer solide og dekkende data for denne aldersgruppen i Dram- 
men kommune. 


Behandling av svar 


Svarene på undersøkelsen har gjennomgått en første rensing før ana- 
lyser og resultater er generert. Siden mange av spørsmålene ikke har 
definert en øvre grense for svar der det skulle oppgis tall, særlig der det 
etterspørres antall besøk, bruk av tid m.m., har enkelte av elevene svart 
«99 999 999» på antall leste bøker, 10 000 minutter brukt hver tirsdag 
på dataspill o.l. Slike besvarelser er nødvendigvis lite seriøse og ødeleg- 
ger en troverdig utregning av gjennomsnitts- og mediantall. Derfor har 
vi systematisk gjennomgått svarene for å luke ut de usannsynlige besva- 
relsene — tullesvarene. Her har vi fjernet hele besvarelsen. Samlet ble 47 
besvarelser fjernet fra datasettet, og disse er ikke inkludert i beregningen 
av resultater. 

Vi har benyttet følgende fremgangsmåte for å skille ut de usannsynlige 
svarene: 


e På spørsmålet om hvor mange ganger man siste 12 måneder har 
besøkt et gitt tilbud (både generelle aktiviteter og lokale arenaer), 
har svar som setter opp en gitt kulturaktivitet mer enn 365 ganger i 
året blitt fjernet. 

e På spørsmålet om hvor mange minutter man bruker på en gitt 
medieform en vanlig tirsdag, er svar på over 720 minutter fjernet. 


Ved åpne svarkategorier vil det nødvendigvis også være gode muligheter 
for usaklige, usannsynlige og humoristiske svar. Ikke alle disse er redi- 
gert ut, primært fordi disse ikke påvirker kvantitative utregninger av 


resultater. 


Mulige feilkilder 


Å gjennomføre en survey av dette slaget rettet mot denne målgruppen vil 
nødvendigvis innebære noen metodiske utfordringer. Hvordan vet vi at 
svarene er riktige, at de er dekkende, og at de gir et analytisk relevant bilde 
av kulturbruken til et ungdomskull i Drammen? Som vist ovenfor har vi 
gjennomgått svarene for å utelukke de respondentene som åpenbart har 
gitt feilaktige svar. Samtidig har vi ingen garanti for at de resterende sva- 
rene er korrekte og ærlige. Det er også ulike typer spørsmål i undersøkelsen 
og med det ulike typer feilkilder. Enkelte av spørsmålene er rent deskrip- 
tive og kategoriske - hvor er du og familien din født, holder du på med 
disse aktivitetene, har du hørt om Den kulturelle skolesekken osv. Andre 
spørsmål etterspør ungdommenes egen vurdering - hva de synes og tror: 
hvor viktige er disse stedene for deg, hva savner du i Drammen, hvor enig 
er du i at Drammen har et godt kulturtilbud. En tredje kategori spørsmål 
ber ungdommene om å anslå noen tall for egen kultur- og mediebruk: hvor 
ofte gjør du disse tingene, hvor mange ganger har du brukt disse tilbudene, 
hvor mange minutter holder du på med disse aktivitetene m.m. 

En svakhet med tidsbruksundersøkelser er at de stiller store krav til 
respondentenes hukommelse (jf. Haraldsen, 1999, s. 166). Det er ofte 

vanskelig å anslå hvor mye tid man vanligvis bruker på en aktivitet. For 
å gjøre det enklere å svare, og slik øke undersøkelsens presisjon, har vi 
knyttet mange av spørsmålene til et konkret tidsrom, f.eks. har vi spurt 
«Hvilke steder har du besøkt de siste 12 månedene?», slik også andre kul- 
turbruksundersøkelser, som f.eks. Norsk kulturbarometer, gjør. Likevel 
er det viktig å være klar over at besvarelsene er basert på respondentenes 
hukommelse, og altså ikke på utvetydig statistikk, telling eller tidsmåling. 

For de deskriptive og/eller kategoriske spørsmålene vil vi anta at feil- 
kildene er ganske få, blant annet fordi dette er enkle spørsmål å svare på. 
Spørsmål om vurderinger eller synspunkter er litt mer usikre, men her 
er det samtidig den individuelle vurderingen vi etterspør. Denne vurde- 
ringen kan være farget av dagsform, av konteksten for gjennomføringen 
av undersøkelsen eller andre faktorer, men vi har all grunn til å anta at 
den representerer en relevant vurdering fra den enkelte elev. Vi så også 
at når kvantitative tullebesvarelser ble fjernet fra datasettet, forsvant også 
de fleste åpenbart feilaktige, humoristiske eller obskøne svarene fra disse 
kategoriene. 


Kulturdeltagelse som publikum 


Den ene delen av vår spørreundersøkelse gjaldt kulturbruk eller -delta- 
gelse som publikum, det vil si der man er mer tilskuer enn deltager, og 
som oftest på arenaer man har oppsøkt. 

Spørsmål 5 i undersøkelsen lød: Hvor mange ganger har du besøkt føl- 
gende tilbud eller arrangement de siste 12 månedene? Skriv o (null) dersom 
du ikke har besøkt et tilbud. 

Her brukte vi altså de samme kategoriene for kulturbruk som Statis- 
tisk sentralbyrå opererer med i sine Kulturbarometre. I tillegg delte vi inn 
svarkategoriene i deltagelse på fritiden og deltagelse i skoletiden. Dette 
skyldtes at vi ønsket å skille mellom den kulturbruk som foregår i skole- 
regi, blant annet gjennom Den kulturelle skolesekken, og den kulturbruk 
som i større grad er selvvalgt. 

Den mest relevante kategorien i denne sammenhengen er besøk på 
ulike kulturtilbud på fritiden. Figur 4.4 viser andelen av elever som har 
besøkt et gitt kulturtilbud på fritiden i løpet av de siste 12 månedene. 

Opera 
Ballett-/danseforestilling 
Kunstutstilling 
Teater/musikal/revy 
Museum 

Konsert 

Kulturfestival 

Tros-/ livsynsmøte 
Bibliotek 

Idrett 


Kino 

Figur 4.4. Deltagelse i kulturtilbud på fritiden siste 12 måneder. 


Hvis vi så setter opp en oversikt over antallet besøk på ulike tilbud i 


samme periode, får vi følgende oversikt. Figur 4.5 viser antallet besøk på 


de samme kulturtilbudene i løpet av de siste 12 månedene. 


Opera 

Kunstutstilling 
Ballett-/danseforestilling 
Museum 
Teater/musikal/revy 
Kulturfestival 

Konsert 

Bibliotek 

Idrett 

Tros-/ livsynsmøte 


Kino 


6.31 


Figur 4.5. Antall besøk siste 12 måneder, på fritiden. Gjennomsnitt. 


Selv om det er noen variasjoner, er rekkefølgen på tilbudenes popularitet 


tilnærmet den samme, både når det måles etter antall besøk og andel 


besøk i løpet av de siste 12 månedene. Målt i antall besøk er de fem mest 

brukte tilbudene kino, tros- og livssynsmøte, idrettsarrangement, biblio- 
tek og konsert. Målt i andel besøk er de fem mest brukte tilbudene kino, 
idrettsarrangement, bibliotek, tros- og livssynsmøte og konsert. 

Noen kommentarer bør knyttes til disse resultatene. Noe av det som er 
overraskende ved denne fordelingen, er hvordan tros- og livssynsmøter 
plasserer seg i oversikten. I antall besøk plasseres disse som det andre 
mest populære tilbudet, mens det er det tredje mest populære tilbudet 
for andel besøk siste 12 måneder. En nærliggende forklaring på dette kan 
være at denne aldersgruppen er i konfirmasjonsalder, og at svært mange 
av dem trolig har fulgt en eller annen form for konfirmasjonsundervis- 
ning i den perioden undersøkelsen ble gjennomført. Konfirmasjons- 
undervisning har ikke vært en kategori i skjemaet for aktiviteter, men 
mange av elevene kan ha regnet denne undervisningen som hjemmehø- 
rende i kategorien tros- og livssynsmøter. De fleste av kategoriene for kul- 
turaktiviteter er relativt selvforklarende, med et mulig unntak nettopp 
for denne kategorien. Som nevnt har vi for disse spørsmålene benyttet 
oss av de samme kategoriene for kulturbruk som SSB bruker i sitt Kultur- 
barometer. Det gjør også at det er mulig å sammenligne disse resultatene 
med de nasjonale data som samles inn og publiseres av SSB. I det sist 
publiserte kulturbarometeret fra SSB (Vaage, 2017) er fordelingen av bruk 
av kulturtilbud siste 12 måneder som vist i tabell 4.5. 


Tabell 4.5. Besøk på ulike kulturtilbud, prosent av befolkningen. Kilde: Vaage 2017. 


Kino 72 91 
Konsert 62 55 
Idrettsarrangement 55 70 
Teater/musikal/revy 50 58 
Folkebibliotek 46 68 
Museum 44 54 
Kunstutstilling 36 35 
Tros-/ livsynsmøte 36 52 
Kulturfestival 32 25 
Ballett-/danseforestilling 14 25 
Opera/operette 8 7 


I Norsk kulturbarometer er det også mulig å skille ut kulturbruksmøn- 
strene for enkelte aldersgrupper. Hvis vi sammenligner resultatene fra 

spørreundersøkelsen med svarene fra aldersgruppen 9-15 år i Kultur- 
barometeret," ser vi at samsvaret er nokså stort. Kino er det mest brukte 
tilbudet, mens opera er det minst brukte tilbudet, slik vi kanskje kunne 
forvente. Samtidig er det noen klare forskjeller her, f.eks. i andelen som 
har besøkt en kulturfestival. Noen av disse forskjellene kan tilskrives et 
større aldersspenn i SSBs tall, mens andre kan knyttes til at SSB-svarene 
ikke skiller mellom kulturtilbud innenfor og utenfor skoletiden. Dette er 
ikke uvesentlig for elever i den norske grunnskolen. 

På spørsmålet om bruk av ulike kulturtilbud ble elevene bedt om å 
svare i to kategorier - både på skolen og i fritiden. I utgangspunktet vil 
de fleste kulturtilbud innenfor skoletiden dekkes av Den kulturelle skole- 
sekken, og oversikter over dette kulturtilbudet vil kunne hentes fra DKS’ 
rapportering og statistikk. Vi har inkludert spørsmål om kulturbruk i 
skoletiden for å kunne skille mellom de to kategoriene og for å kunne 
sammenligne. Figur 4.6 viser en oversikt over andelen elever som har del- 
tatt i ulike kulturtilbud i skolen: 


Opera l 2% 
Kulturfestival B 12% 
Kino ME 30 
Ballett-/danseforestilling == 18% 
idrett >> 
Kunstutstilling ME 24 
Tros-/ livsynsmøte O) 35% 
museum 50% 
Bibliotek 50 
Teater/musikal/revy ===" 61% 
konsert RR £6 


Figur 4.6. Andel deltagelse i kulturtilbud, i skolen. 


1 En mulig svakhet i dataene fra Kulturbarometeret er at antallet respondenter innenfor denne 
aldersgruppen er 430, som er et relativt lavt tall for å være representativt for hele den norske 
befolkningen innenfor dette aldersspennet. 

Lokale arenaer 


Et av formålene med å iverksette undersøkelser som den vi gjennomførte 
i Drammen, er å kunne skaffe kunnskap også om de mer spesifikke kul- 
turtilbudene og arenaene i et lokalmiljø. 

I spørsmål 11 spurte vi elevene om hvor mange ganger de hadde besøkt 
spesifikke lokale kulturarenaer de siste 12 månedene. De arenaene som 
ble inkludert i spørsmålet, var KinoCity, Union Scene (konsertarena 
m.m.), Drammensbiblioteket, Drammens Teater, Drammen kulturskole, 
Attic (dansestudio), Nøstedhallen (skatepark/aktivitetshall), Fjell biblio- 
tek, G60 (kommunalt kulturverksted) og Matendo (privatdrevet dans-/ 
kulturverksted). Også her kan vi presentere resultatene på to ulike måter 
- både som andel av elevene som oppgir at de har besøkt de ulike arena- 
ene, altså som svarer over o på antall ganger, og som oversikt over gjen- 
nomsnittlig antall besøk. 

Figur 4.7 viser andel av elevene som har besøkt de lokale arenaene siste 


12 måneder. 

Figur 4.7. Andel besøk, lokale arenaer. 


Hvis vi fordeler svarene på gjennomsnittlig antall besøk, blir resultatet 
slik vi ser i figur 4.8. 

Figur 4.8. Gjennomsnittlig antall besøk, lokale arenaer. 


Egenaktivitet 


I undersøkelsen har vi forsøkt å dekke både kulturbruk i betydningen 
kultur opplevd som publikum og kultur som egenaktivitet: både tilskuere 
og deltagere. Som nevnt har vi for egenaktivitet benyttet oss av et bredt 
kulturbegrep, som også inkluderer fritids- og idrettsaktiviteter. I spørs- 
målet om egenaktivitet i løpet av det siste året ble elevene bedt om å angi 
hyppigheten av de ulike aktivitetene, fra «aldri» til «flere ganger i uka». 
Figur 7 viser hvordan svarene fordelte seg. 

Denne figuren gir en viss oversikt både over utbredelse og frekvens på 
ulike aktiviteter i denne gruppen. Det er noen mønstre som fortjener en 
nærmere kommentar. For det første viser oversikten at ulike typer fysisk 
aktivitet/trening er den overlegent viktigste fritidsaktiviteten blant 9.-klas- 
singene, dersom vi tar utgangspunkt i denne listen. Nesten 80 % driver indi- 
viduell trening, og nesten 70 % driver med en eller annen form for organisert 
idrett. Blant de mer rendyrkete kulturelle aktivitetene er fotografering mest 
utbredt, men her har det altså vært opp til ungdommene selv å definere 
hvilken type fotografering som de oppfatter som inkludert i et begrep om 
fotografering som fritidsaktivitet. Videre ser vi at rundt 30 % spiller musikk 
sammen med andre med jevne eller ujevne mellomrom. 

Spilt i korps 
Vært i speideren 
Deltatt i amatørteater 
Sunget i kor 
Politisk arbeid 
Skating i skateanlegg 
Møter i natur-/miljøorganisasjoner 
Driver med billedkunst / kunsthåndverk 
Annen organisasjon 
Deltatt i organisert dans 
Laget musikk på PC 
Spilt instrument regelmessig 
Vært på kurs (f.eks.i musikk, dans, foto.. 
Fritidsklubbifritidssenter 
Spilt musikk sammen med andre 
Treningssenter 
Religiøse foreninger 
Fotografert 
Organisert sport/idrett 
Individuell trening 


m Flere ganger i uka 


m Ca. én gang i uka 


m 1-3 ganger i måneden 


3-10 ganger i året 


1-2 ganger i året 


Aldri 


0% 20% 40% 60% 80% 100% 
Figur 4.9. Egenaktivitet. Hyppighet av ulike aktiviteter. 


Det er et kjent og ofte debattert faktum at frafallet fra ulike organiserte 
aktiviteter er høyt når barn kommer i tenårene og blir ungdom. Figur 4.10, 
hentet fra Medietilsynets undersøkelse om barn og medier, illustrerer tyde- 
lig hvordan det er en klar nedgangi fritidsaktiviteter fra 12- til 18-årsalderen: 


60 


9 år 10år 11år 12år 13år 14år 15år 16år 17år 18år 


=œ Gutter «== Jenter 


Figur 4.10. Faksimile fra Medietilsynet 2018. 

For å få noe informasjon om hvordan dette artet seg i Drammen kom- 

mune, stilte vi to spørsmål om frafall i undersøkelsen: Har du sluttet med 

noen av de følgende aktivitetene, og: Hva var grunnen til at du sluttet? 
Svarene fordelte seg som vist i figurene 4.11 og 4.12. 


Politisk arbeid 

Fotografert 

Møter i natur-/miljøorganisasjoner 
Laget musikk på PC 

Annen organisasjon 

Driver med billedkunst / kunsthåndverk 
Treningssenter 

Religiøse foreninger 

Deltatt i amatørteater 

Individuell trening 

Spilt instrument regelmessig 

Spilt musikk sammen med andre 

Spilt i korps 

Fritidsklubb/fritidssenter 

Vært i speideren 

Skating i skateanlegg 

Vært på kurs (f.eks.i musikk, dans, foto o.l.) 
Deltatt i organisert dans 

Sunget i kor 


Organisert sport/idrett 21% 


Figur 4.11. Andel som har sluttet med de angitte aktivitetene. 


Denne oversikten inneholder en kombinasjon av informasjon som kan 
være utfordrende å tolke, men vi kan merke oss den høye andelen som har 
sluttet med organisert sang (kor) eller dans. Dette er trolig delvis en alders- 
effekt, og delvis et mål på hvor stor turnover det er på disse aktivitetene. 

På spørsmålet om hvorfor elevene hadde sluttet, fordelte svarene seg 
som vist i figur 4.12. 


Jeg hadde ikke råd 
Vennene mine sluttet 
Andre grunner 

Jeg fikk andre interesser 
Jeg hadde ikke tid 


Det var ikke gøy lenger 32% 


Figur 4.12. Oppgitt grunn til å slutte på gitte aktiviteter. 

På dette spørsmålet er det en mulig feilkilde i egenrapporteringen fra 
elevene, f.eks. at man underrapporterer på spørsmål om økonomi, pga. det 
mulige stigmaet knyttet til dette. Samtidig tror vi at anonymiteten i under- 
søkelsen motvirker noe av det fenomenet. Vi synes det er interessant, og tror 
det er talende, at den klart mest brukte kategorien er den noe diffuse «Det 
var ikke gøy lenger». Når man blir bedt om å angi hvorfor man sluttet med 
en konkret aktivitet, er svaret «ikke gøy lenger», eller med andre ord, «kje- 
delig», et både veldig konkret og åpent svar. I enkelte aldersgrupper er kate- 
gorien «kjedelig» en universalkategori, som man samtidig bør ta på alvor. 

For spørsmålet om hvorfor elevene hadde sluttet på aktiviteter, var det 
også en åpen svarkategori. Her er et lite utvalg av de svarene som ble gitt 
som «andre grunner»: 


Laget snakket bare stygt om deg, Jeg har flyttet fra USA til Norge 
hvis ikke du gjorde noe bra på og jeg har prøvd med dans og 
fotballen. teater her, men jeg liker ikke 
Fikk ikke lov kursene fordi lærerne er dårlig 
Pga. skade kunne jeg ikke være med og jeg lærer ingen ting. Kursene 
på organisert idrett. var mye bedre og gøy i US 

Ville noe litt mere profesjonelt. Fotball tok opp mye av fritiden 
Masse skolearbeid min 

Ville trene hjemme og ute med Gadd ikke å øve 

venner Fikk en skade i kneet, så jeg 
Fordi det var med fritidsklubben. måtte slutte fordi treningen 

Det var kjedelig og dritt innebar mye hopping på 

Vi flyttet trampoline. 

Det gikk konkurs Orket ikke 

Jeg satser håndball Vokste vekk fra noen av interes- 
Jeg likte andre sporter bedre sene som jeg gikk i før. 

Jeg startet på ny skole og der var det Var for få på partiet 


ingen av jentene som sto på skate- Ingen av vennene drev med 


board. Da sluttet jeg og. Det som er aktivitetene 


dumt er at jeg likte det kjempegodt. 


Som vi ser, gjelder de fleste av disse svarene idrettsaktiviteter. Dette skyl- 
des nok at organisert idrett både er den vanligste aktiviteten og den akti- 


viteten med mest turnover, som flest har sluttet med. 

Mediebruk 


I tillegg til egenaktivitet på fritiden ønsket vi også å kartlegge det kan 
vi kan samle under tittelen mediebruk. Her stilte vi spørsmål både om 
hyppighet i bruk av ulike typer medier og medietilbud, samt om anslått 
tidsbruk på de ulike mediene. 

I figur 4.13 ser vi en oversikt over hvordan elevene svarte på hvor ofte 
de bruker de ulike mediene og tilbudene. 


Leser e-bok 

Musikk på CD el. LP 
Leser tegneserier 

Spill på PC 

Leser papiraviser 

Leser blader 

Spiller på konsoll 

Ser på Nett-TV 

Leser nettaviser 
Strømmer musikk 
Videosnutt på Facebook 
Leser bok 

Musikk på YouTube 
Facebook 

Spiller spill på mobil/nettbrett 
Ser på TV 

YouTube 


0% 20% 40% 60% 80% 100% 


= Flere ganger om dagen m Flere ganger i uka m 1-4 ganger i måneden 
1-10 ganger året Aldri 


Figur 4.13. Mediebruk, hyppighet. 


Det er mange mulige kommentarer man kunne knyttet til disse tallene. 
Det mest iøyenfallende er kanskje også det minst overraskende. Det gjel- 
der den skjermbaserte kulturens dominans. YouTube er, ved siden av TV, 
det viktigste mediet for mediebasert kulturkonsum i denne aldersgrup- 
pen. Slik sett gir denne undersøkelsen et solid empirisk grunnlag for mer 
allmenne antagelser om den skjermbaserte kulturens betydning. Mobil- 
baserte spill og Facebook er også blant de viktigste og jevnligste medieak- 
tivitetene. Samtidig tyder disse svarene på at den analoge boka på ingen 
måte er forlatt blant denne aldersgruppen. Det er bare litt over 10 % som 
svarer at de aldri leser en bok. 

En nyere trend som disse resultatene ikke dokumenterer, er den syn- 
kende betydningen av TV-mediet for denne aldersgruppen. Særlig har 
såkalt lineær TV, altså TV-sendinger som sendes i et fastsatt program- 
skjema, blitt et langt mindre viktig og brukt medium, særlig for de yng- 
ste mediebrukerne. Tall fra Medietilsynets nyeste undersøkelse viser at 
YouTube og strømmetjenester har blitt langt viktigere kilder til under- 
holdning enn TV-kanaler og tradisjonell TV. I denne undersøkelsen opp- 
gir f.eks. kun 5 % at de dagen i forveien så på TV-kanaler i to timer eller 
mer (Medietilsynet 2018, s. 24). 

Det andre spørsmålet om mediebruk ba elevene om å angi antall 
minutter de brukte på disse ulike medieaktivitetene på en vanlig tirs- 
dag. Som hjelpetekst anga vi hva ulike tidsperioder tilsvarte i minutter 
(2 timer er120 minutter m.m.). Elevenes angivelse av omfang av mediebruk 
vil nødvendigvis være anslag med en viss usikkerhet, slik alle tidsbrukun- 
dersøkelser vil være preget av. Som tidligere nevnt ble altså usannsynlige 
svar på antall minutter til de ulike aktivitetene luket ut fra datasettet. 

Det er interessante forskjeller i svarene om vi ser på gjennomsnitt eller 
median for tidsbruk på ulike medier. Figur 4.14 viser gjennomsnittlig 
tidsbruk for alle svar på dette spørsmålet. 


= Ser på TV 

= Strømmer musikk 
Facebook 

* YouTube 

= Spiller på konsoll 

= Spiller spill på mobil/nettbrett 

a Ser på Nett-TV 

= Musikk på YouTube 

= Spill på PC 

= Leser bok 

a Videosnutt på Facebook 

= Leser nettaviser 

= Leser blader 

= Leser tegneserier 
Leser papiraviser 

= Leser e-bok 

= Musikk på CD el. LP 


Figur 4.14. Tidsbruk ulike medier «en helt vanlig tirsdag». Minutter, gjennomsnitt. 

Figur 4.15 viser hvordan svarene fordeler seg når medianen regnes ut: 


= Ser på TV 

= YouTube 

= Strømmer musikk 
= Facebook 

= Spiller spill på 
T ii 

a Ser på Nett-TV 

= Leser nettaviser 


= Musikk på YouTube 


a Videosnutt på Facebook 


Figur 4.15. Tidsbruk ulike medier «en helt vanlig tirsdag». Minutter, median. 


En utregning av gjennomsnitt består altså av summen av brukte minut- 
ter, delt på summen av respondenter. En utregning av median for tids- 
bruk viser tidsbruken til den (fiktive) brukeren som plasserer seg i midten 
av brukerne, det vil si, til den brukeren som deler gruppen av brukere 
i to like deler. Der det er store forskjeller på median og gjennomsnitt, 
kan dette f.eks. skyldes at det er noen uforholdsmessig høye tall (f.eks. for 
tidsbruk), som trekker opp det matematiske gjennomsnittet. 

Noe av grunnen til at median og gjennomsnitt gir så vidt forskjellige 
resultater i denne undersøkelsen, er knyttet til ulike bruksmønstre mel- 
lom gutter og jenter. Siden det er flere jenter enn gutter som har besvart 
undersøkelsen, vil nødvendigvis medianbrukeren være en jente. Med 
andre ord er det relevant å etterspørre kjønnforskjeller mer systematisk. 
Fig. 4.16 viser hvordan bruken av de ulike mediene rapporteres når vi 
skiller jentenes fra guttenes svar. 

Som vi kan se, følger mediebruk/tidsbruk et ikke overraskende møn- 
ster: Det er ganske tydelige kjønnsforskjeller i materialet. De tydeligste 
gjelder PC- og konsollspill, der guttene er langt mer aktive enn jentene. 
Guttene bruker også YouTube mer, mens jentene er mer aktive brukere av 
f.eks. Facebook, nett-TV og musikkstrømming. Dette er også et mønster 

Figur 4.16. Mediebruk, «en vanlig tirsdag». Minutter, gjennomsnitt, fordelt på kjønn. 


vi kjenner igjen fra andre undersøkelser: Guttene er langt mer ivrige 
dataspillere, mens jentene er mer aktive enn guttene på sosiale medier. 


Vurdering av kulturtilbud 


Den avsluttende delen av undersøkelsen inneholdt spørsmål der elev- 
ene ble spurt om deres vurderinger av og kjennskap til ulike kultur- 
tilbud, spesielt lokalt. I tillegg ble de også spurt om hva som eventuelt 
kunne gjøre at de ville begynne å bruke tilbud som de ikke brukte pr. 
i dag. 

Det første spørsmålet i denne delen ba elevene angi hvor enige de var i 
følgende påstand: Drammen har et bra kultur- og fritidstilbud til ungdom 
på min alder. 17 % av elevene hadde ingen mening om dette spørsmålet, 
og disse svarene er ikke inkludert i figur 4.17 nedenfor. De resterende 
elevene fordelte oppfatningene sine som vist slik: 


| | m Helt enig 
| | i | | Ganske uenig 
0% 20% 40% 60% 80% 100% Helt uenig 


Figur 4.17 Holdninger til utsagnet «Drammen har et bra kultur- og fritidstilbud til ungdom på 
min alder». 

Dette resultatet er interessant, og det er fristende å kalle det overraskende 
positivt, særlig sett i lys av svar i andre deler av undersøkelsen. Over 80 % 
av de som har en mening om dette utsagnet, er helt eller ganske enig i det. 
Det vil si at et betydelig flertall av de spurte ungdommene kan se ut til å 
være positive til det samlede kultur- og fritidstilbudet i Drammen. Sam- 
tidig må dette svaret holdes opp mot andre svar, og det vil være riktigere 
å si at mange er ganske fornøyde, mens de også gjerne ønsker endringer i 
og utvidelser av tilbudene, som vi skal se i noen av de neste spørsmålene. 


Betydning av lokale arenaer 


Som vist ovenfor spurte vi både om generell bruk av ulike kulturarenaer og 
tilbud, og om bruk av et utvalg lokale tilbud. I forlengelsen av det sistnevnte 
spørsmålet spurte vi også om hvordan de vurderte den personlige betyd- 
ningen av disse lokale arenaene. Var de viktige, litt viktige eller ikke viktige? 
Fig. 4.18 viser hvordan elevene vurderte hvor viktig de ulike arenaene var. 
Med utgangspunkt i den oppgitte listen over arenaer, er det Dram- 
mensbiblioteket som blir vurdert som den viktigste arenaen. Nærmere 
60 % av ungdommene krysser av for at Drammensbiblioteket er litt eller 
veldig viktig. For Union Scene og Drammens Teater er tallene litt over 40 %. 
Dette resultatet er det viktig å holde opp mot antallet brukere de ulike 
arenaene har. Dette er ikke noe mål på hvor viktig det enkelte tilbud er 
for den enkelte bruker, men snarere et mål på hvor mange de ulike tilbu- 
dene er viktige eller litt viktige for. Det vil f.eks. si at selv om tilbud som 

Drammen Teater 


Union Scene 


Drammensbiblioteket 

m Veldig viktig 

Drammen kulturskole M = c vitio 


0% 20% 40% 60% 80% 100% 
Figur 4.18. Vurdering av viktighet, lokale arenaer. 


Matendo og G60 ikke ser ut til å være så viktige i rene tall, kan de være 
svært betydningsfulle for de brukerne som bruker disse tilbudene. I mot- 
satt retning er det altså slik at selv om det gjennomsnittlige antall besøk 
på Drammens Teater kun er 1,4 besøk siste 12 måneder, mener over 40 % 
av de som svarer, at arenaen er litt eller veldig viktig. 


Niendeklassingenes kultur- og mediebruk 
oppsummert 


I dette kapittelet har vi presentert noen av resultatene fra vår undersø- 
kelse blant ungdomsskoleelever i Drammen. Spørsmålene som ble stilt, 
handlet om hvilke kulturarenaer de bruker som tilskuere, hvilke lokale 
arenaer som er viktige for dem, hvilke aktiviteter de driver med selv, 
hvilke medier de bruker i hvilket omfang og hvordan de vurderer kultur- 
og fritidstilbudet for sin aldersgruppe. 

Vi ser for det første at kulturdeltagelsen som publikum, det vi kanskje 
kan kalle tradisjonell kulturbruk, et godt stykke på vei samsvarer med 
den vi kjenner fra de landsomfattende og generelle undersøkelsene av kul- 
turbruk fra SSB. De mest brukte tilbudene er kino og idrettsarrangement 
(som tilskuer), og de minst brukte er opera og ballett-/danseforestilling. 
En svakhet med tallene fra SSB er imidlertid at de ikke skiller mellom 

kulturbruk i og utenfor skolen. For kulturbrukerne i barneskolealder er 
dette en vesentlig forskjell. Den kulturelle skolesekkens omfang gjør at de 
aller fleste elever har vært publikum på et eller flere kulturtilbud i løpet av 
de siste 12 månedene, som er tidsrommet som denne delen av undersøkel- 
sene dekker. Svarene i vår undersøkelse viser tydelig hvilken betydning 
DKS har hatt for disse tallene. Det er f.eks. 44 % som sier at de har vært 
på en konsert på fritiden i løpet av de siste 12 månedene, mens det er hele 
86 % som sier de har vært på en konsert i skoletiden. På samme måte er 
det over 60 % som sier de har vært på en teaterforestilling på skolen, mens 
bare 28 % som har vært på en forestilling på fritiden. Med andre ord er 
det liten tvil om at det er Den kulturelle skolesekken som er den viktigste 
leverandøren av levende musikk og scenekunst til barn og ungdom, både 
i Drammen og i resten av landet. 

Svarene på spørsmål om egenaktivitet viser at den aller mest brukte 
aktiviteten for disse ungdommene er trening - enten som individuell 
trening eller som organisert idrett. Det er også mange som oppgir at de 
driver med fotografering, og omtrent en tredjedel som har spilt musikk 
sammen med andre med jevne eller ujevne mellomrom. Svarene om 
mediebruk viser, ikke overraskende, at skjermbaserte medier dominerer 
for denne aldersgruppen, både i hyppighet og i tidsbruk. Dette er domi- 
nert av YouTube, TV og mobilbruk. Samtidig antar vi, med støtte i nyere, 
nasjonale undersøkelser, at det siden denne undersøkelsen har skjedd en 
forskyvning i betydning mellom disse mediene, i favør av YouTube og 
sosiale medier, og i disfavør av tradisjonell, lineær TV-kikking. Tallene for 
mediebruk viser også et tydelig kjønnsmønster for noen av mediene. Jen- 
ter ser mer på TV, strømmer mer musikk og er mer på sosiale medier enn 
guttene. Guttene spiller langt mer spill på PC og spillkonsoll enn jentene. 

Disse resultatene tegner et bilde av en aktiv gruppe ungdommer, hvor 
mange driver med fysisk aktivitet og mange er aktive skjermbrukere. De 
opplever mye kultur gjennom skolen, men også en god del på fritiden. De 
er ivrige kinogjengere, og en del av dem er også aktive brukere av bibli- 
oteket. De er relativt positive til kultur- og fritidstilbudet i kommunen, 
selv om de også har klare meninger om et visst forbedringspotensial, som 
er noe av det vi skal se nærmere på i neste kapittel. 

Kulturbruk og skillelinjer 


Et av de mest omtalte og diskuterte temaene innenfor kulturforskningen 
er hvordan kulturbruk indikerer ulike typer skillelinjer i befolkningen. 
Det er liten tvil om at det finnes målbare og stabile sammenhenger mel- 
lom ulike sosioøkonomiske faktorer (utdanning, yrke og lønn) og bruk 
av ulike kulturtilbud. Det har kultursosiologien arbeidet med i flere tiår, 
og det avdekker også de systematiske undersøkelsene til f.eks. Statistisk 
sentralbyrå. I dette kapittelet skal vi se nærmere på hvilke skillelinjer som 
er vesentlige innenfor vår lokale undersøkelse av kulturbruk. Siden nien- 
deklassingene i undersøkelsen ikke er ferdig utdannet, ikke vet hvilket 
yrke de vil ende opp med eller hvilket lønnsnivå de vil ha som voksne, 
er det andre skillelinjer som fremstår som mer vesentlige i denne sam- 
menhengen. Vi kunne i teorien også ha etterspurt foreldres inntekt, yrke 
og utdanning, men vi vurderte det slik at med denne aldersgruppen og 
denne typen undersøkelse ville sjansen for feilrapportering og manglende 
svar være relativt stor. 

I dette kapittelet har vi derfor fordelt utvalgte deler av svarene på 
undersøkelsen på variablene kjønn, skole og landbakgrunn. Vi har gjen- 
nomført noen enkle kvantitative analyser av hvordan svarene varierer 
med disse variablene. I disse analysene opererer vi med fem hovedkate- 
gorier av kulturbruk og -aktiviteter: kino, bibliotek, idrett (som publi- 
kum), tros- og livssynsmøte og andre kulturaktiviteter. Kategoriene er 
hentet fra svarene på spørsmålene om kulturdeltagelse som publikum 
(jf. kap. 4). Kategorien «andre kulturaktiviteter» er en aggregert kategori 
som samler deltagelse i / besøk ved festivaler, konserter, museer, teater, 
kunstutstilling, dans og opera. Dette er gjort for å få kvantitativt solide 
kategorier, som samtidig kan gi analytisk mening. 

Kulturbruk og aktiviteter, fordelt på kjønn 


En av kategoriene vi ønsket å fordele kulturbruk på, var altså kjønn. I for- 

rige kapittel så vi hvordan noen typer mediebruk var svært kjønnsdelte. 
Figur 5.1 nedenfor viser hvordan deltagelsen i ulike typer kulturelle 

aktiviteter fordeler seg mellom gutter og jenter, for antall besøk/bruk i de 


siste 12 månedene. 
Andre kulturaktiviteter 
Tros-/ livsynsmøte 
Kino 
Bibliotek 


Idrett 


m Gutt = Jente 


Figur 5.1. Besøk ulike tilbud, kjønnsforskjeller, antall ganger siste 12 md. 


Her er det interessant å se at det er ganske åpenbare kjønnsforskjeller 
også for flere av kategoriene av kulturbruk. Den største forskjellen finner 
vi for bibliotekbruk, der vi ser at jentene besøker biblioteket nesten dob- 
belt så mange ganger i året som guttene. Også for tros- og livssynsmøte 
og idrettsarrangementer er det klare kjønnsforskjeller, i motsatt retning. 
Guttene deltar oftere i disse aktivitetene enn jentene, mens jentene er mer 
aktive kulturbrukere i kategorien Andre kulturaktiviteter. 


Kulturbruk og aktiviteter, fordelt på skole 


En annen vesentlig variabel i denne undersøkelsen har vært tilknyt- 
ning til de ulike skolene innenfor kommunen. Skolevariabelen er 


90 


KULTURBRUK OG SKILLELINJER 


nødvendigvis en variabel som dekker bosted og geografi, og dermed 
de systematiske forskjellene som måtte finnes mellom ulike deler av 
Drammen kommune. Drammen har definert ulike levekårssoner. Uten 
at vi har data for dette i denne undersøkelsen, vil denne variabelen 
også indirekte være knyttet til de forskjellene mellom de ulike delene 
av Drammen som har med sosioøkonomisk status, utdannelsesnivå 
m.m. å gjøre. På en del indikatorer for levekår skårer Drammen lavere 
enn sammenlignbare bykommuner, og kommunen har i sin bystrategi 
Drammen 2036 også anerkjent behovet for å gjøre noe med forskjellene 
mellom bydelene. I strategien er blant annet disse utfordringene nevnt: 
«reproduksjon av dårlige levekår, flyktninger med store behov og store 
forskjeller mellom bydelene». 

Det er imidlertid viktig å understreke at vi altså ikke har undersøkt 
slike variabler eksplisitt og direkte i vår undersøkelse. Nedenfor viser vi 
forskjellene mellom de ulike skolene, før vi kommenterer forskjellene for 
de fem kategoriene av kulturell deltagelse samlet. 


Idrettsarrangementer 


Gulskogen skole FRØENE GENE 4.9 
Svensedammen skole PN MEN 6.4 
Kjøsterud skole Ene 3.7 
Galterud skole M 22 
Børresen skole EE 5.1 


1 2 3 4 5 6 7 


o 


Figur 5.2. Antall besøk på idrettsarrangementer siste 12 måneder, fordelt på skoler. 


1 https://www.drammen.kommune.no/no/Budsjettportal-Drammen-kommune/Bystrate- 
gi-for-Drammen-2013---2036/overordnede-perspektiver/Muligheter-og-utfordringer/ (lest o1. 
10.2018). 

Figur 5.3. Antall besøk på bibliotek siste 12 måneder, fordelt på skoler. 

Figur 5.4. Antall besøk på kino siste 12 måneder, fordelt på skoler. 


Tros- og livssynsmøter 


Marienlyst sko 


[0] 


Gulskogen sko 


o 


Svensedammen skole 
Kjøsterud skole 


Galterud skole 


Børresen skole 


Oo 
EN 
nm 
[40] 
a 
[61] 


6 T 8 g 


Figur 5.5. Antall besøk på tros- og livssynsmøter siste 12 måneder, fordelt på skoler. 

Andre kulturaktiviteter 


Gulskogen skole 

Figur 5.6. Antall besøk på andre kulturaktiviteter siste 12 måneder, fordelt på skoler. 


For alle kategoriene av kulturbruk er det markante forskjeller mellom 
skolene. For besøk på idrettsarrangementer varierer det mellom 3,7 
besøk siste 12 måneder for elever ved Kjøsterud skole og 6,6 besøk for 
elever ved Marienlyst skole. For kategorien bibliotekbesøk er det svært 
store forskjeller mellom de seks skolene. Mens elever ved Svensedam- 
men og Kjøsterud skole oppgir at de har besøkt biblioteket rundt 2 gan- 
ger i løpet av de siste 12 månedene, oppgir på den andre siden elevene 
ved Galterud skole at de har besøkt biblioteket i snitt 8 ganger i samme 
periode. Her skiller Galterud seg markant ut, som etter alt å dømme 
skyldes at bydel Fjell er den eneste bydelen i Drammen med egen bibli- 
oteksfilial, lokalisert til Bydelshuset. En annen forklaring kan være at 
dette er et gratistilbud. 

For besøk på kino er det også ganske markante forskjeller mellom 
skolene. Mens elevene på Gulskogen skole i snitt gikk på kino over 8 
ganger siste 12 måneder, gikk elever ved Børresen i snitt 4,6 ganger. Også 
for tros- og livssynsmøter er det vesentlige forskjeller. Her er elevene 
ved Svensedammen de mest aktive deltagerne, mens elevene ved Mari- 
enlyst er de minst aktive. Både de relativt høye tallene og forskjellen 
skolene imellom kan muligens knyttes til konfirmasjonsundervisning 
for niendeklassingene, men vi har ingen ytterligere opplysninger som 
eventuelt kan bekrefte dette. Dette viser også en kombinert styrke og 
utfordring ved denne typen undersøkelser. Slike undersøkelser avdekker 

generelle mønstre, men av og til vil det dukke opp tydelige avvik eller 
unntak fra disse mønstrene, som krever at man går nærmere inn i mate- 
rialet for å avdekke hva avviket skyldes. Dette kan også brukes bevisst 
som en metodisk styrke - at man bruker bredt anlagte surveyundersø- 
kelser til å identifisere de områdene hvor det er grunn til å følge opp med 
dybdestudier. 

Den siste kategorien kulturbruk, samlekategorien Andre kulturak- 
tiviteter, viser også tydelige forskjeller mellom skolene, selv om de er 
mindre markante for denne kategorien. Fire av skolene er nokså like — 
Gulskogen, Svensedammen, Kjøsterud og Galterud — hvor elevene angir 
i snitt å ha besøkt ulike kulturtilbud mellom 4 og 5 ganger. Marienlyst 
og Kjøsterud skiller seg noe ut i hver sin retning: Elevene ved Marienlyst 
oppgir å ha besøkt slike tilbud 5,9 ganger i snitt siste 12 måneder, mens det 
gjennomsnittlige besøkstallet for elever ved Kjøsterud er 3,3. 

Om vi ser de ulike kategoriene under ett, ser vi interessant nok at det 
er fire ulike skoler som har høyest aktivitetsnivå for de ulike kategoriene: 
Marienlyst skole for idrettsaktiviteter og andre kulturaktiviteter, Galte- 
rud skole for bibliotek, Svensedammen skole for tros- og livssynsmøter, 
samt Gulskogen skole for kino. 


Kulturbruk og aktiviteter, fordelt på 
landbakgrunn 


En annen sentral kategori, både for undersøkelsen og for Kultur for å 
delta-prosjektet som sådan, var variasjoner i nasjonal eller kulturell bak- 
grunn, her omtalt som landbakgrunn. Som beskrevet i kapittel 2 har vi 
altså definert dette ut fra fødested til foreldre, i tråd med praksis i SSBs 
undersøkelser. Også her viser vi oversikter over forskjeller i deltagelse 
på ulike typer aktiviteter, fordelt på landbakgrunn, før vi kommenterer 
dette mer samlet nedenfor. 

Figur 5.7. Besøk idrettsarrangementer, landbakgrunn, gjennomsnittlig antall siste 12 md. 

Figur 5.8. Besøk bibliotek, landbakgrunn, gjennomsnittlig antall siste 12 md. 

Figur 5.9. Besøk kino, landbakgrunn, gjennomsnittlig antall siste 12 md. 

Tros- og livssynsmøte 

Figur 5.10. Besøk tros- og livssynsmøte, landbakgrunn, gjennomsnittlig antall siste 12 md. 

Figur 5.11. Besøk andre kulturaktiviteter, landbakgrunn, gjennomsnittlig antall siste 12 md. 


Også for variabelen landbakgrunn er det vesentlige forskjeller i bruken 
av ulike aktiviteter. Her er det grunn til å minne om to momenter. For 
det første er det slik at landbakgrunn er definert som fødeland for mor 
og far. Dersom mor eller far er født i Norge, regnes i denne sammenheng 
landbakgrunnen som Norge. For det andre er det altså relativt sett nokså 
lave tall for andre landbakgrunner i denne undersøkelsen: 42 elever med 
Europa som bakgrunn, 15 med Afrika som bakgrunn, 58 med Asia som 
bakgrunn, 36 med Tyrkia som bakgrunn og 5 elever med resterende 
land (inkl. Amerika, Oseania m.m.) som bakgrunn. De relativt lave 


96 


KULTURBRUK OG SKILLELINJER 


tallene vil nødvendigvis gjøre at enkeltindivider i større grad påvirker 
gjennomsnittstallene. 

Forskjellene er svært store for besøk på idrettsarrangementer. Mens 
elevene med norsk bakgrunn i snitt oppgir å ha besøkt 6,2 idrettsarrange- 
menter de siste 12 månedene, er tallene for elever med tyrkisk bakgrunn 
kun 1,9. For bruk av biblioteket er bildet det helt motsatte. Elever med 
norsk bakgrunn har i snitt brukt biblioteket 2,8 ganger i løpet av det siste 
året, og er altså den elevgruppen som bruker biblioteket minst. På den 
andre siden har elever med tyrkisk bakgrunn brukt biblioteket hele 10,7 
ganger i samme periode, slik de selv oppgir det. 

For kinobesøk er det et annet bilde som viser seg. Her er det elever med 
bakgrunn fra Europa som er de mest aktive brukerne, med gjennom- 
snittlig 9,4 besøk siste 12 måneder. Det skilles ikke mellom Nord-Europa 
og Sør-Europa, EU eller ikke-EU, Norden eller ikke-Norden. Elever med 
tyrkisk bakgrunn oppgir i snitt 3,5 besøk, som den minst aktive gruppen. 
Den jevneste fordelingen mellom landbakgrunner finner vi for tros- og 
livssynsmøte. Her er elever med tyrkisk bakgrunn noe mer aktive enn 
elever med andre landbakgrunner. 

For andre kulturaktiviteter er det et litt spesielt bilde som viser seg. 
Her er det nødvendig å kommentere tallene for elever med afrikansk 
bakgrunn spesielt, siden dette skiller seg så vidt markant ut. Det er flere 
momenter som spiller inn her. Først og fremst bør man være forsiktig 
med generaliseringer basert på dette resultatet, siden det kun er 15 elever 
som har afrikansk landbakgrunn i denne undersøkelsen. Dermed får den 
enkelte besvarelse stor innflytelse på det totale resultatet. Vi ser også at 
dersom vi går inn og ser nærmere på svarene fra elever med afrikansk 
bakgrunn, er det 5-6 elever som er særlig aktive, med høye tall for kultur- 
festival og dans. Denne lille håndfullen respondenter gjør stort utslag og 
gjør at det gjennomsnittlige tallet for besøk på ulike kulturtilbud i denne 
kategorien blir så høyt som 8,5 i løpet av de siste 12 månedene. 

Samtidig bør vi ikke slå oss til ro med at det kun er små respondent- 
grupper og store individuelle variasjoner som forklarer det høye tallet. 
Det kan også være verdt å undersøke om denne gruppen deltar på arenaer 
og i aktiviteter som ikke blir fanget opp andre steder og som gir tydelige 
utslag her. 

Avslutningsvis kan vi se litt nærmere på elevgruppen med tyrkisk bak- 
grunn. Selv om altså respondentgruppen med tyrkiskfødt mor eller mor/ 
far ikke utgjør mer enn 36 individer, er det noen mønstre blant denne 
elevgruppen som er særlig interessante, og som burde ha interesse utover 
akkurat det klassetrinnet som er inkludert i denne undersøkelsen. For 
alle de fem gruppene med kulturaktiviteter vi har gått gjennom her, er 
elever med tyrkisk bakgrunn enten den mest eller minst aktive elevgrup- 
pen: De går minst på idrettsarrangementer, på kino og på andre kul- 
turaktiviteter, mens de går overlegent mest på bibliotek og også mest på 
tros- og livssynsmøter. Dette gir et samlet bilde av en elevgruppe som i 
mindre grad enn de andre er brukere av den bredden av tradisjonelle - og 
ofte kostnadskrevende - kulturtilbud som finnes. 


Bruk av lokale arenaer, fordelt på landbakgrunn 


I den siste oversikten i dette kapittelet har vi krysset bruk av lokale are- 
naer med landbakgrunn, for å kunne få et visst inntrykk av de forskjel- 
lene som eventuelt preger bruken av disse arenaene. 

Også til denne oversikten bør det knyttes et par enkle forbehold. På 
grunn av de relativt lave tallene for elever med ikke-norsk bakgrunn, blir 
det store utslag, særlig for de minst brukte arenaene. Oversikten viser 
altså hvor mange prosent av elevene med ulike bakgrunner som har 
benyttet de nevnte lokale tilbudene, og ikke hvor mange som bruker dem 
irene tall. Det vil f.eks. si at når søylen for elever med afrikansk bakgrunn 
er den største for G60, vil det si at det er 20 % av disse elevene som har 
besøkt G60 i denne perioden. Med et så lavt tall på elevgruppen som 15 
utgjør dette altså ikke flere enn tre individer. 

Dermed er det noen mer overordnede trekk som er de mest interes- 
sante ved denne oversikten. Dette gjelder spesielt for de arenaene der 
noen elevgrupper ser ut til å være underrepresentert eller helt fraværende. 
Det er f.eks. ingen elever med tyrkisk bakgrunn som oppgir å ha besøkt 
Matendo, og heller ingen elever med afrikansk bakgrunn som har vært 
på kulturskolen. Vi får også et ikke overraskende bilde av bruken av Fjell 
bibliotek: kun 5 % av de til sammen 452 elevene med norsk bakgrunn har 
besøkt denne arenaen, og ingen av elevene med bakgrunn fra Europa. 


98 


KULTURBRUK OG SKILLELINJER 


Dette har blant annet med befolkningssammensetningen i denne byde- 
len å gjøre. Vi kan også notere oss at hele 100 % av elevene med tyrkisk 
bakgrunn oppgir å ha besøkt Union Scene i løpet av de siste 12 månedene. 


Attic 


Kino City 


Drammen Teater 


Union Scene 


Nøstedhallen 


G 60 


Matendo 


Drammen kulturskole 


Fjell blbliotek 


Drammensbiblioteket 


o 
L 


20% 40% 60% 80% 100% 
m Tyrkia Asia «Afrika MEuropa Norge 


Figur 5.12. Prosent elever med ulik landbakgrunn som har benyttet lokale tilbud siste 
12 måneder. 

Dette og det forrige kapittelet har inneholdt en gjennomgang av de vik- 
tigste resultatene av den gjennomførte spørreundersøkelsen. Den har 
både bekreftet og utfordret de antagelsene vi hadde på forhånd. Den har 
vist oss at det er en aktiv og bevisst gruppe av kulturbrukere vi her snak- 
ker om, men også en gruppe og et kulturbruksmønster som differensieres 
av noen ganske skarpe skillelinjer. Som vi innledet det forrige kapittelet 
med å understreke, er det flere formål med å vise fram disse resultatene. 
I tillegg til å dokumentere variasjoner i kulturbruk og kulturdeltagelse 
innenfor et årskull, har tanken også vært å vise hvordan en slik undersøk- 
else kan gjennomføres. Med enkelte lokale tilpasninger tror vi dette er en 
god modell for å samle inn viktig og relevant informasjon om unges bruk 
av fritid i de fleste kommuner. I tillegg er det altså et viktig formål, som 
vi gjennomgående understreker i denne boka, at lokalt kulturarbeid kan 
utvikles og forbedres gjennom et godt kunnskapsgrunnlag. 

Hva sier de selv? Barn og unges 
egne stemmer 


Hvordan ville barn og unges kulturtilbud se ut dersom de selv fikk full 
myndighet til å definere og forme det? Med utgangspunkt i vår undersø- 
kelse i Drammen beskriver vi her hvordan unge selv vurderer det kultur- 
tilbudet de har tilgang til, hva de selv mener må til for at de skal benytte 
seg mer av det, og hva de kunne ønske seg mer av eller i stedet for. Her 
diskuterer vi også det dilemmaet eller skjæringspunktet som ligger i alt 
kulturarbeid, all kulturpolitikk og alt pedagogisk arbeid — forholdet mel- 
lom å bestemme over og å la bestemme; forholdet mellom å tilby det som 
etterspørres, og det man mener de unge behøver. 


Å få unge i tale om kulturopplevelser 


Et første steg for å få kunnskap om hvordan barn og unge opplever det 
kulturtilbudet de tilbys, er å spørre dem om det. Det er et selvsagt, men 
ikke nødvendigvis enkelt, steg. For hvordan spør vi for å få relevante og 
substansielle svar? Og hvordan skal vi tolke svarene? 

Som mennesker med ulike utgangspunkt, bakgrunner og forståelses- 
rammer opplever vi kunst og kultur på ulike måter. Å bli utfordret på 
å sette ord på kunst- og kulturopplevelser, kulturmøter og egen kunst- 
neriske eller kulturelle aktivitet kan være krevende selv for voksne. 
Noen kunsterfaringer lar seg rett og slett ikke beskrive med ord. Andre 
bør ideelt sett forbli i ens eget eie, fordi man kan oppleve at de forrin- 
ges dersom man blir tvunget til å analysere og verbalisere dem. Når vi 
spør barn og unge om deres egne opplevelser, støter vi også på en rekke 
andre utfordringer. Hva har det for eksempel å si at det er voksne som 

spør; svarer barn og unge det de tror vi vil høre? Som voksne er vi til 
en viss grad fremmede for barn og unges forståelsesverden, og vår egne 
erfaringer fra da vi selv var barn eller unge, er ofte utdaterte og kan i 
liten grad benyttes; så hva betyr utsagnene deres egentlig? Og sist men 
ikke minst, hvordan skal vi innenfor en som regel kort tidshorisont, 
slik de fleste forskningsbudsjetter definerer, klare å skape den tilliten 
som er nødvendig for at unge informanter skal åpne seg; hvordan skal 
vi få svar som ikke er overfladiske eller useriøse (Haugsevje et al., 2018; 
Heian et al., 2016)? 

Refleksjoner av denne typen er det viktig å ha gjort seg før man hen- 
vender seg til barn og unge. I tillegg til å være sensitiv for barn og unges 
uttrykksformer og den maktasymmetrien som preger relasjonen mel- 
lom forsker og ung informant, kan det også være klokt å ikke satse alt 
på ett kort, men å henvende seg på ulike måter. I prosjektet som danner 
utgangspunkt for denne boka, har vi gjennomført både spørreunder- 
søkelse, gruppeintervjuer og deltagende observasjon. Sett under ett har 
dette ført oss nærmere en forståelse av hvordan barn og unge opplever 
kulturtilbudet sitt, hvordan de vurderer det, og hva de kunne tenke seg 
å endre på. 

Gjennom å presentere og diskutere noen av de åpne, kvalitative svarene 
fra spørreundersøkelsen vil vi på de neste sidene også gi noen innblikk i 
hvordan man kan gå fram når barn og unges stemmer skal undersøkes, 
og hvilke dilemmaer det fører med seg. 


Ungdoms egne vurderinger av Den kulturelle 
skolesekken 


I vårt forskningsprosjekt har vi bedt barn og unge i Drammen om deres 
egne vurderinger av mange ulike kulturtilbud. Noen av spørsmålene i 
spørreundersøkelsen til 9. trinn handlet om de kunst- og kulturopple- 
velsene elevene hadde fått gjennom Den kulturelle skolesekken (DKS). 
I det følgende går vi i dybden på hva som kom ut av disse spørsmå- 
lene. Vi velger spørsmålene om DKS av flere grunner. For det første er 
DKS det eneste offentlige kulturtiltaket alle barn i Norge forholder seg 

til uavhengig av bostedskommune. Fordi tilbudet er lovpålagt, og gis i 
skoletiden, får alle barn dette - om de ønsker det eller ikke. Alle andre 
tilbud, selv folkebiblioteket som er et gratistilbud med lav terskel, kre- 
ver et minimum av brukerinitiativ. For det andre er DKS kroneksemplet 
på et kulturtiltak der kulturpolitiske idealer og nasjonale føringer møter 
lokal virkelighet og kommunale praksiser. Og, endelig, er det i dag flere 
kommuner som gjennom 100 %-kommuneordningen har et eget ansvar 
for DKS-tilbudet. DKS er således et eksempel med høy relevans for alle 
landets kommuner. 

I spørreundersøkelsen til 9. trinn ble det stilt tre spørsmål om Den 
kulturelle skolesekken. De to første var avkrysningsspørsmål formulert 
slik: «Har du hørt om Den kulturelle skolesekken?» og «Visste du at Den 
kulturelle skolesekken formidler kultur (teater, konserter osv.) til skolen 
din?» En stor andel av elevene hadde, ikke overraskende, hørt om Den 
kulturelle skolesekken. 91% svarte «Ja» på dette spørsmålet. En litt lavere 
andel, 79 %, svarte «Ja» på spørsmålet om de visste at DKS formidler kul- 
tur til deres skole. 

Det tredje spørsmålet var formulert som et åpent spørsmål: «Hva synes 
du om Den kulturelle skolesekken?» Et bredt utvalg av svarene er gjen- 
gitt, lett redigert, i boksen på neste side. Generelt kan vi si at vi fikk en 
relativt vid spredning i svarene på dette spørsmålet. En god del hadde 
ingen bestemt oppfatning om DKS-tilbudet, en god del syntes det var 
dårlig eller kjedelig, mens en god del var positive. Enkelte svar er korte 
og generelle, som for eksempel «Helt greit» eller «Kjempefint!!». Andre 
er lengre og mer spesifikke, som for eksempel: «Jeg synes egentlig det er 
ganske kjedelig, og synes det er dumt at vi må gå til Union hver gang vi 
skal se på noe. Som oftest har jeg ikke noen interesse av på se på hva det 
er og føler det egentlig er for barn som er mindre enn meg.» Noen svar 
antyder at tilbudet ikke oppleves som relevant, for eksempel at det bom- 
mer på aldersgruppen det retter seg mot, slik sistnevnte sitat er et eksem- 
pel på. Andre viser gjennom sine svar at de opplever tilbudet som bra, 
men at kvaliteten på opplevelsene kan svekkes av andre årsaker, som for 
eksempel i følgende svar: «Den kulturelle skolesekken er veldig bra, men 
blir ofte ikke tatt på alvor av medelever, pluss at det ikke er så ofte det er 

forestillinger.» Svarene viser også et stort spenn i hvor mye elevene velger 
eller evner å uttrykke, fra det endimensjonale «Teit» til det nyanserte og 
mer modne: «Kjedelig. Jeg er på noen av forestillingene med skolen, og de 
er kjempekjedelige. De prøver altfor mye å være morsomme men de er det 
ikke, de er bare tragiske. Men det er allikevel en fin påminner om hvorfor 
vi burde fullføre skolen, og få bra karakterer.» 

Ser vi svarene under ett, kan vi fastslå at elever på 9. trinn er like for- 
skjellige som voksne. Noen stiller seg mer åpne for kunstopplevelser enn 
andre. Noen liker dans, andre liker musikk. Noen synes det er kjedelig 
med rar kunst de ikke forstår, andre synes det rare og krevende er inter- 
essant. Noen husker ikke så godt hva de har opplevd, andre har konkrete 
minner fra DKS som de knytter sine vurderinger til. Noen har tilgang på 
et ordforråd som er egnet til å beskrive opplevelsene, andre har i mindre 
grad tilgang på dette. Hva de faktisk følte og tenkte da de satt der og opp- 
levde forestillingene eller konsertene, får vi strengt tatt ikke vite gjennom 
disse svarene. Men en viss pekepinn om de samlede inntrykkene de sitter 
igjen med, det får vi tross alt. 

En tilbakevendende problemstilling med obligatoriske spørreun- 
dersøkelser som dette er at de besvares også av respondenter som ikke 
ønsker eller gidder å svare på en seriøs måte. Som omtalt i kapittel 4 
var det flere svar som åpenbart kunne lukes ut som tullesvar. Disse 
svarene utgjør ikke noe stort problem i analysearbeidet. Det er knyttet 
større utfordringer til alle de svarene som man ikke helt kan vite om er 
ment seriøst, useriøst eller ev. ironisk. Respondenter som hadde svart 
på en rekke spørsmål på en måte som vi valgte å tolke som useriøst, ble 
tatt helt ut av analysen. Blant svar som dermed ble ekskludert, var for 
eksempel: 


kjedelig ikke nok porn 
jeg syntes den er veldig bra fordi, jeg får pult mye!! 


det er noe fuckings kjedlige greier. Jeg hater det så mye at jeg vil 


drepe meg selv hver gang jeg hører om det fuckings drittet. håper 
de som lagde dør 

fakka 

det er dritt som helvetes drittsekker jobber for 

dorlig 


De har dårlige forestillinger, og flasken dem gir oss er veldig liten. 


Ingen formening egentlig, synes bare at man aldri hører noe om 
det. Jeg er mer atletisk enn skuespiller. 

ikke on dritt 

drit bra 


En rettesnor bør uansett være at man tar informantenes utsagn på alvor, 
selv om ordvalget og refleksjonsnivået synes litt svakt. Noen ganger betyr 
kanskje «kjedelig» eller «dritt» ikke noe mer enn nettopp det. 


Spørsmål: Hva synes du om Den kulturelle skolesekken? 
Jeg synes det er bra, men kunne vært oftere. 
Jeg syntes det er bra, for da får vi bedre utvikling. 
Gøy å se på forestillinger og konserter :) 
Ikke noe. 
Dårlig, og kjedelig. 
Den er grei, ikke bra, men grei. 
Burde ha litt mere spennende. 
Greit når de har en morsom forestilling, men det kan også være litt kjedelig. 
Men når de danser er det kjempegøy. 
Jeg liker den kulturelle skolesekken. Den gjør hverdagen litt mer spennende. 
Det er noen ganger underholdende, men ikke alltid. 
De gjør en dårlig jobb, det hadde vært bedre hvis de gjorde det oftere og gjøre 
det elevene ønsker. 
Jeg syntes det er ganske artig å ha siden jeg får lært et par nye ting, også er 
det veldig morsomt å se på. 


Synes det er kjempebra! Men synes det burde bli flere konserter, teater eller 


lignende. Det er jo kjempekult! Og man liker å gjøre sånne forskjellige ting 


på skoletiden istedenfor å sitte og jobbe hele tida. 

Jeg synes de har mange morsomme og underholdende forestillinger. 

Både kjedelig og morsomt. Det spørs om det de driver med, altså en forestil- 
ling eller Konsert og så videre. Det som ikke interesserer meg gjør jo alt bare 


kjedeligere for meg. 


105 


KAPITTEL 6 


106 


Helt grei. Hadde helt fint klart meg uten, men det er gøy når vi har besøk da. 
Bra å ha. 

Jeg er ikke så glad i slike ting. 

Ganske kult. 

Dritbra. 

Ingen ting. 

Jeg skjønner ikke greia. 

Ingen Kommentar. 

Gøy å bli med på å se, noen ganger får vi lov til å gjøre noe, og det er gøy! 
Jeg synes det de arrangerer er kjedelig. 

Jeg er ikke noe kunstmenneske så for meg er det ikke så viktig. 

Helt grei. 

Det er et bra tilbud. 

Det er ganske bra og det er gøy å være på disse tingene. 

Bra! Men det er litt kjedelig i lengden! 

Kjedelig til tider! 

Det virker som det er mest for de som liker media og det er jo ikke alle som 
gjør det og da er det litt dumt. 

Helt greit. 

Kjedelig! 

Vet ikke noe om hva det er, har bare hørt om navnet. 

Jeg synes de fleste forestillingene og konsertene er ganske rare og kjedelige. 
Det hadde vært bedre med ordentlige skuespill og ikke bare sånn musikk og 
sang. 

Det er litt kjedelig for min del. 

Jeg syntes det er bra at Den kulturelle skolesekken lar oss gjøre andre ting 
enn å bare sitte inne men oppleve ting som f.eks. dra på konserter. 

Teit. 

Jeg synes egentlig det er ganske kjedelig, og synes det er dumt at vi må gå 
til Union hver gang vi skal se på noe. Som oftest har jeg ikke noen interesse 
av på se på hva det er og føler det egentlig er for barn som er mindre enn 
meg. 


Kjedelig. Jeg er på noen av forestillingene med skolen, og de er kjempekjede- 


lige. De prøver altfor mye å være morsomme men de er det ikke, de er bare 

tragiske. Men det er allikevel en fin påminner om hvorfor vi burde fullføre 


skolen, og få bra karakterer. 

Kjempefint!! 

Jeg syntes mye av det er bra, men det er som oftest kjedelige og uinteressante 
forestillinger eller konserter. 

Jeg synes den kulturelle skolesekken blir en scene for amatører, som er bra, 
men allikevel burde forestillingene spres mer, for å få mer «profesjonelle» 
forestillinger. 


Den kulturelle skolesekken er veldig bra, men blir ofte ikke tatt på alvor av 


medelever, pluss at det ikke er så ofte det er forestillinger. 


Hvordan mener ungdom selv at det lokale 
kulturtilbudet bør utvikles? 


Et spørsmål i undersøkelsen var et åpent spørsmål om personlige ønsker 
for det lokale kulturtilbudet de har tilgang på i fritiden: «Hva kunne du 
tenke deg å gjøre mer av?» Et bredt utvalg av svarene er gjengitt i lett redi- 
gert form i boksen nedenfor. 


Spørsmål: Hva kunne du tenke deg å gjøre mer av? 
Jeg kunne hatt litt mer teater. Trinnet mitt mistet også valgfagene våre på 
grunn av de nye elevene i 8. som trengte lærerne til nye opplegg. 
Game, lese bok, sove. 
Jeg danser mye og er fornøyd med det vil ikke gjøre noe annet. 
Å dra på konserter. 
Jeg vil ha et tilbud der alle nye elever på kulturskolen(musikk) får en bedre 
sjanse til å spille konserter. 
Ingenting som jeg vet om, unntatt starbucks kanskje hvis det teller. 
Spille mer fotball. Funnet på forskjellige aktiviteter og møter for alle ung- 


dom. Flere hundedressur-møter. 


At dere bytter kunstgresset på Fjellbanen. 


Parkour-trening. Har du eller de folka som spør disse spørsmålene tenkt å 
gjøre noe med det så SØK: PARKOUR på youtube! eller søk freerunning og 


da trenger man en trener. Vet om en på Galterud skole. 

Ikke noe spesielt, men jeg syntes ikke at friidrettsbanen skal flyttes ut 
av sentrum. Det flotte idrettsområdet fortjener ikke å ødelegges av 300 
boliger! 

Kunne hatt litt mer arrangementer for ungdommer. En klubb med litt 
musikk og lys eller noe, folk drar jo til Mjøndalen for å dra på «fest». 


Sted i byen hvor ungdommer kan få være med venner, uten å få kjeft av andre! 


Flere fritidsklubber hvor man kunne møttes, hatt fester, bursdager, spillkvel- 


der, filmkvelder osv. 
Driter i kultur. 
Mer kulturtilbud i skolen. 


Ønskene som kommer til uttrykk i svarene, er delvis svært konkrete 
og nødvendigvis preget av de personlige interessene til elevene. Enkelte 
vil ha arenaer eller arrangementer tilpasset sin egen aldersgruppe, 
mens andre vil ha tilbud innenfor et gitt interessefelt. Noen knytter 
også egne ønsker direkte til skolens tilbud. Atter andre etterlyser til- 
bud som vanligvis ikke blir betraktet som et kulturtilbud, for eksem- 
pel Starbucks. 

Også til dette spørsmålet kom det svar som ble ekskludert som følge 
av den generelle rensingen som ble gjort. Blant disse svarene var det 
flere svar som holdt et lite saklig nivå og i et seksualisert språk, som 
var vanskelig å bedømme om var ment seriøst eller ikke. Men det fan- 
tes også lengre refleksjoner med høyst relevant innhold, for eksempel 
dette: 


e Ha mere å gjøre lokalt. Det irriterer meg at jeg som bor i Åssia må 
helt ned til byen for å dra på biblioteket, kinocity eller drammens- 
badet. Mamma og pappa har ikke alltid tid til å kjøre meg til byen 
hver dag etter jobb, det hadde vært mye bedre hvis du bare kunne 
gått selv. Jeg er ikke stor fan av buss, fordi bussen i Drammen er 
fucked up, for bare litt siden var jeg i en buss som ikke hadde en 
sjåfør som kunne kjøre. Bussjåføren kjørte i en personbil! Ikke nok 
med gretne bussjåfører, han nektet oss adgang! Dette er utrolig 
irriterende!! 

Det åpne spørsmålet ble fulgt av spørsmålet om hva slags kultur- og fri- 
tidstilbud elevene savnet i Drammen. Her ble det gitt faste svaralterna- 
tiver i tillegg til muligheten for å skrive inn andre ting i et åpent felt. 
Svarene fordelte seg som vist i figur 6.1. 

Figur 6.1. Ønsker om endring eller utvikling av kultur- og fritidstilbud. 


Her var det mulig å krysse av for flere alternativer, slik at summen av 
disse prosentene blir langt over 100. En femtedel av de som besvarte dette 
spørsmålet, oppga at de ikke savnet noe, mens de øvrige fire femtedelene 
enten hadde spesifikke ønsker som de satte opp under Andre ting, eller 
de krysset av for noen av de oppgitte alternativene. Som vi ser, kommer 
ønsket om et bedre kinotilbud høyt opp. Det er også nokså mange som 
ønsker seg flere kafeer eller klubber for ungdom, flere eller bedre idretts- 
anlegg og flere eller andre konserter. Dans- og teatertilbud er det vesent- 
lig færre som har markert at de ønsker mer av. 

Hva er det så elevene skriver i kategorien for Andre ting? Dette spørs- 
målet overlapper delvis med spørsmålet om hva elevene kunne tenke seg 
å gjøre mere av. Noen av svarene i den åpne kategorien for ønskede tilbud 
var de følgende: 


2 Svarene er lett redigert for stave- og orddelingsfeil o.l. 

Spørsmål 15: Hva slags kultur- og Mer skumparty eller party 


fritidstilbud savner du i Drammen? Fotballarrangementer 

Idrettsanlegg 


Rulleskiløype i Drammen 
Møtested for gamere 
Hockeyhall! 

Sangpedagog 

Paragliding for ungdom 
Basketball 

Starbucks 

Flere steder der man kan gjøre 
parkour/free running 
Kunstskoler 

KFC [Kentucky Fried Chicken] 
Fotballbaner 

50-talls cafe 

Landhockey 

Fotballtreninger og 
volleyballtreninger 

Fotballag for jenter 

Flere badesteder for bare damer/ 
jenter 

Fotball og basketball-turneringer 
Bedre motorcrossbane 
Treningssenter 

Idrettsklubber 

Kulturkort 

Buss til Gulskogen fra Konnerud 
Sted i byen hvor ungdommer kan 
få være med venner, uten å få 
kjeft av andre! 

Basketballbaner ute 


Jeg synes at friidrettsbanen skal 
bli pusset opp, men ikke flyttes! 
Spillklubber 

Flere moskeer 

Go-cart 

Mer paintball 

Flere tennisbaner 

14 års grense på akro 
McDonalds på Konnerud 
Ridesenter 

Diskoteker 

Tivoli 

Uteaktivitet som Urban 
Exploring 

Håndball 

Fotokurs 

Turnhaller 

Bra busser og hyggelige bussjåfø- 
rer som ikke er veldig gretne! 
Flere kunstskoler 

Fester for ungdommer 

Mer LAN-party 

Nok snø i skibakkene 
Innebandy 

Innefotballbane 

Klatring og boksing 
Kampsport 

Akebakker 

Akebakker 

Klatrepark, paintball i skogen, 
skyteklubb for voksne og 


ungdommer 

Som vi ser, er også disse svarene preget av varierte og konkrete ønsker. 
Flere etterlyser anlegg for spesialiserte idrettsaktiviteter eller arenaer 
for sosialt samvær, fest og spising. Mange av ønskene er knyttet til til- 
bud som vanligvis leveres av private aktører i et kommersielt marked, 
ikke av kommunen, for eksempel paintball. På listen finner vi også 
ønsker om skjermbasert aktivitet, for eksempel gaming eller LAN- 
party, men det er omtrent like mange som nevner aktiviteter innenfor 
mer tradisjonell kunstopplæring, for eksempel sangundervisning og 
kunstskoler. 


Hva er de største barrierene for økt bruk ifølge 
ungdom selv? 


For å etterspørre hva som med fordel kunne blitt endret for at lokale are- 
naer og tilbud kunne blitt brukt oftere, stilte vi dette spørsmålet: «Hva 
skal til for at du skulle bruke de følgende tilbudene oftere?» De aktu- 
elle tilbudene var listen over de lokale arenaene som ble brukt i tidligere 
spørsmål: Matendo, G60, Attic, Fjell bibliotek, Nøstedhallen, Dram- 
mensbiblioteket, Drammens Teater, Drammen kulturskole og Union 
Scene. 

For hver av disse arenaene ble det gitt åtte alternative svarmuligheter: 
1. At det var lettere å komme seg dit, 2. at det var billigere eller gratis, 3. at 
de hadde åpent lengre eller oftere, 4. at de hadde andre tilbud som passet 
med min smak, 5. at det var andre folk der, 6. at jeg fikk lov av foreldrene 
mine, 7. ikke aktuelt uansett, 8. vet ikke. 

Dette spørsmålet gir ganske komplekse svar, siden ni arenaer kan vur- 
deres på åtte ulike måter. For å illustrere svarene på dette spørsmålet kan 
vi sortere svarene på hvilke arenaer det menes noe om, eller på hva som 
kunne økt deltagelsen. Dersom man sorterer svarene ut fra mulige årsa- 
ker til økt deltagelse, fordeler svarene seg som vist i figur 6.2. 

For mange av arenaene er prosenten som krysser av for «ikke aktuelt 
uansett», høy. I denne oversikten er ikke aktuelt- og vet ikke-svarene ute- 
latt. Det vi dermed får en oversikt over, er på den ene siden hvor viktige 


111 


KAPITTEL 6 


Drammens- Fjell Drammen Matendo G60 Nøsted- Union Drammens Kino 

biblioteket bibliotek kulturskole hallen Scene Teater City 
Beliggenhet N=304 
Pris N=482 
Åpningstider N=106 
Tilbud N=242 
Brukere 


N=102 


Tillatelse N=59 


Figur 6.2. Mulige endringer for økt bruk av lokale arenaer. N = antall respondenter som har 
krysset av for en mulig endringsfaktor. 


de ulike mulige barrierene vurderes å være, og på den andre siden hvor- 
dan disse barrierene vektlegges for de ulike lokale arenaene. Vi ser f.eks. 
at pris vurderes som svært viktig, og spesielt for kinotilbudet. Vi ser også 
at åpningstider vurderes som viktigst for Drammensbiblioteket og tilbu- 
det vurderes som vesentlig for Union Scene. 

En annen måte å illustrere elevenes vektlegging av ulike barrierer eller 
terskler for bruk av tilbudene er å samle antallet som krysser av for enten 
beliggenhet, pris, åpningstider, tilbud, brukere eller tillatelse. Det kan gi 
oss en grovkornet illustrasjon på hvilke terskler som vurderes som mer 
eller mindre viktige. Figur 6.3 viser hvordan disse ulike vektlegges: 


= Beliggenhet 

= Pris 
Åpningstider 

= Tilbud 

=" Brukere 


a Tillatelse 


Figur 6.3. Vektlegging av ulike terskler for økt bruk av lokale tilbud. 


Denne figuren viser altså hvordan de ulike endringsfaktorene vektlegges 
av de som har krysset av for slike. Som vi ser, er de tre viktigste mulige 
endringene som blir oppgitt, pris, beliggenhet og tilbud. Her er det sam- 
tidig viktig å minne om at den relative vektleggingen av disse faktorene 
altså varierer med de ulike tilbudene, som vist ovenfor. 

I tilknytning til dette spørsmålet ble det også stilt et åpent spørsmål 
om det kunne være andre ting som kunne gjort at disse tilbudene ble 
brukt oftere. Her svarte et stort antall av elevene «nei» eller «vet ikke». 
De svarene som pekte på konkrete endringer, nevnte nesten uten unntak 
pris, delvis tilbudet, men også bussbilletter for å komme seg til de ulike 
arenaene, med andre ord ikke så ulikt slik det ble svart i avkrysnings- 
spørsmålet. Pris, beliggenhet/transport og tilbudets innhold gikk igjen 
som faktorer det ble lagt vekt på også i intervjuer med både ungdom og 
kulturarbeidere. Dette vil vi gå mer inn på i neste kapittel. 

Avslutningsvis ble det også stilt et åpent spørsmål om mer tradisjonell 
kulturbruk i den aldersgruppen elevene representerer: «Hvorfor tror du 
såpass få på din alder går på teater, konserter og utstillinger?» Et bredt 
utvalg av svarene er gjengitt i boksen under. 


Spørsmål X: Hvorfor tror du såpass få på din alder går på teater, konserter og 


utstillinger? 


Å ha tid, det er veldig mye som skjer om dagen. 


Fordi det er mye annet å finne på. 

For de har interesse for det. 

Fordi det kanskje ikke er så kult å like musikk, teater osv. De fleste vil jo bare 
spille fotball eller game. 

Fordi det er for få spennende ting der. 

Ikke alle liker det og andre kan synes det er teit. 

Fordi det er kjedelig. 

Fordi det er kjedelig, dyrt og det er andre ting som er morsommere. 

Det er dyrt, hvis man bare skulle på en teater tur med venninner. Dårlige 
forestillinger 

For man gidder ikke å bruke 34 kr på buss. 

Fordi de er mer glade i å gå på fester, være på steder der man kan ha det gøy 
med venner og slikt. 

Fordi vi har filmer og internett. 

De har bedre ting å gjøre, de har nok ikke interesse for dette. 

Fordi det ikke er mange av vennene deres som driver med det, så de vil ikke. 


Eller fordi de får prestasjonsangst eller ikke liker å få oppmerksomhet. 

FORDI DET ER JÆVLIG KJEDELIG! 

Ungdommer på min alder går ikke ofte på teater, konserter og utstillinger 
for det kan hende de har idrett eller andre aktiviteter som tar mye tid. Eller 
lettere sagt hele dagen. 

Konserter, da må det være ekte kjendiser fra England eller Amerika som 
Justin Bieber og One Direction. Og det bør koste mindre og bare være lov for 
12-18 år. 

Fordi det som regel er ting som ikke gir så mye mening, og fordi ikke alle 
interesserer seg for det som blir vist på forestillinger osv. 

Kjedelig. 

Fordi de fleste synes teater og utstillinger er kjedelig. 

Fordi da må dem reise seg for å gjøre ting. De sitter heller hjemme og streamer 
filmer på pc, fordi det er gratis. 

Fordi folk som går der ansees som tapere. 

Jeg går på det veldig ofte, men jeg tror at for de fleste så er det ikke så 
interessant. 

Teater: det er alltid så mange gamle der og forestillingene handler om ting 
vi ikke bryr oss om/ skjønner. Konserter: det er folk vi ikke har hørt om. 


Utstillinger: det er morsommere å være på utstillinger der du har hørt om 


kunstneren. Som f.eks. Picasso, og det har de bare i andre land. 


Teknologien vår dobler seg hver 18. mnd., Det forklarer alt. 

Fordi det er kjedelig for det meste. 

Fordi det er bare rare ting der, det er kjedelig bare masse bilder av farger og 
gummistøvler i hjørner som blir kalt kunst. 

Konserter på Telenor Arena og i Oslo Spektrum er folk på. 

Det er så få som gjør det, så ingen andre gjør det. Uansett så er det vanskelig 
å få greie på at det skjer noe. 

Siden det er kjedelig. 

Fordi det er uinteressante forestillinger som ungdom ikke synes er mor- 
somme. Derfor bør man sette opp flere teaterstykker og konserter som inter- 
esserer ungdom. 

Det er veldig få som tror teater etc. er så gøy og positivt som det er.. De unge 
som interesserer seg for teater i Drammen har et veldig bra miljø og veldig 


mange vet hvem hverandre er! Det er et veldig trygt og hyggelig miljø å være 

en del av ... Det er synd at ikke alle ser det.. Ungdom tror teater bare er tull 
og kjedelig, men det er det IKKE! 

Det kan være interessant og hyggelig å møte venner på teater, konserter og 
utstillinger. Du gjør noe i fritiden istedenfor å sitte hjemme foran tv. 

Teater og utstillinger er rett og slett kjedelige! Det er ingen ting der som 
interesserer oss. Hvis man vil at flere ungdommer skal dra på konsert burde 
man ha mindre aldersgrenser og personer som vi faktisk liker å høre på. 
Fordi det samfunnet vi lever i nå har bare blitt mindre og mindre sosialt, i 
forhold til før. 

Kanskje de synes det er kjedelig og at det bare er gøy når man går med klas- 


sen. Noen tenker vel at det er litt teit. Jeg synes det er ganske artig men ingen 


venner går til slikt. 


I svarene kommer elevene med mange relevante og plausible forklarin- 
ger på hvorfor teater, konserter og utstillinger har lite besøk av ungdom 
på deres egen alder. Flere peker på at ungdom flest har mye annet de hel- 
ler velger å bruke tiden sin på, som for eksempel nettbaserte aktiviteter, 
idrett, fest eller rett og slett bare å henge med venner. Noen henviser til 
utenforliggende barrierer, som at prisnivået på billetter eller på trans- 
port er for høyt, at det er vanskelig å få med seg informasjon om hva 
som skjer, eller at det rett og slett oppleves som for krevende: «[...] da må 
dem reise seg for å gjøre ting. De sitter heller hjemme og streamer filmer 
[...]» En tredje hovedkategori svar handler om sosiale aspekter, som at 
venner ikke frekventerer disse arenaene, eller at de ikke identifiserer seg 
med dem som utgjør publikum; at det er «så mange gamle der», eller at 
«folk som går der ansees som tapere». Mange av svarene antyder også 
at det er selve innholdet i forestillingene, konsertene og utstillingene 
som er forklaringen på at de oppsøkes lite av ungdom. Det oppleves 
ikke som kult, ikke spennende nok, ikke morsomt nok, ikke interessant, 
men heller krevende, vanskelig å forstå, til og med meningsløst. Det kan 
se ut til at mange har et inntrykk av teaterforestillinger, utstillinger og 
konserter som noe som ikke er relevant for dem, fordi temaene ikke 
interesserer dem, fordi det er artister eller kunstnere de ikke kjenner til, 
fordi språket eller formen ikke når inn til dem, eller av andre årsaker. 

Om forholdet mellom å umyndiggjøre og 
myndiggjøre. Det pedagogiske paradoks 


Det er svært vanlig, både innenfor ungdomsforskning og ungdoms- 
arbeid, å understreke at man skal arbeide sammen med ungdom - at man 
skal ta deres stemme på alvor, lytte til dem, inkludere dem i beslutnin- 
ger, gjøre dem til subjekter og ikke objekter osv. Innenfor barne- og ung- 
domsforskningen snakker man for eksempel om hvordan barn og unge 
blir posisjonert som medborgere, subjekter eller aktører (Backe-Hansen 
og Frønes, 2012, s. 20 ff.). Men hva betyr dette i praksis for den type lokalt 
kulturarbeid som denne boka handler om? Vi kan nærme oss spørsmå- 
let gjennom å tenke litt skjematisk; gjennom å illustrere to ytterpunkter 
for kulturarbeidets handlingsrom. Det ene ytterpunktet representeres 
av det kulturarbeidet som er komplett døvt for hva ungdom måtte si og 
mene om sine ønsker, vaner og vurderinger. Med et slikt utgangspunkt 
kan man arbeide jevnt og trutt for å spre den kulturen og de aktivitetene 
man mener er gagnlig for våre unge medborgere, uten noen som helst 
tillemping eller justering for vurderingene hos dem som skal forholde seg 
til disse tilbudene. Et slikt ytterpunkt er karikert og kanskje komplett 
fiktivt, men det er like fullt innenfor handlingsrommet til det lokale kul- 
turarbeidet. Det andre ytterpunktet vil da representeres av den komplette 
motsatsen til dette — et populistisk, kunden-har-alltid-rett-arbeid, som 
er svært lyttende, og som gir kulturbrukerne akkurat det de (sier de) vil 
ha. Med denne innfallsvinkelen vil de listene over ønsker for fritidstil- 
bud som vi har vist ovenfor, vært veiledende, og iverksatte tiltak vil blant 
annet dreie seg om å få McDonalds på Konnerud, Kentucky Fried Chic- 
ken og Starbucks, samt mer skumparty/party. Men det ville også hand- 
let om det som ligger mer åpenbart innenfor det lokale kulturarbeidets 
muligheter: parkour-løyper, møtested for gamere eller «sted i byen hvor 
ungdommer kan få være med venner, uten å få kjeft av andre». 

I praksis vil nødvendigvis brorparten av denne type arbeid befinne seg 
et sted imellom disse ytterpunktene, som også utgjør fallgruver det er 
lite produktivt å havne i. Dermed vil det også handle om en balanse mel- 
lom umyndiggjøring og (be)myndiggjøring, mellom å bestemme over, gi 
medbestemmelse eller sette i stand til å bestemme selv. Til en viss grad 

vil de fleste typer velferds- og kulturpolitikk innebære et element av å 
bestemme over, og dermed et element av å ta avgjørelser på vegne av med- 
borgerne. Dette beskrives gjerne som paternalisme. Paternalisme betyr 
i korte trekk at man på en eller annen måte overstyrer personlig selvbe- 
stemmelse fordi man mener at personer ikke evner å handle i samsvar 
med sin beste interesse (Svendsen, 2013, s. 206). Kulturpolitikken har på 
mange måter beholdt en paternalistisk kjerne, i den betydning at man 
ikke overlater til innbyggerne og markedet alene å bestemme hvilken 
kultur som blir produsert og tilgjengeliggjort (Hylland, 2014). Det er en 
mistillit til stede overfor både innbyggere og marked. 

Når kultur-, fritids- eller velferdspolitikken er rettet mot barn og unge, 
er det på flere måter en forsterket, eller dobbel paternalisme som blir 
gjeldende. Som i barne- og ungdomsforskningen, der asymmetrien mel- 
lom forsker og dem som forskes på blir forsterket av aldersforskjellen, vil 
også kulturarbeid og kulturarbeid rettet mot denne delen av befolknin- 
gen kunne være preget av forsterket, paternalistisk avstand: «Ikke bare er 
vi voksne myndighetspersoner som skal legge ting til rette for at dere (i 
dobbel forstand) umyndige skal få gode liv; vi vet også hva dere bør fylle 
livene med.» 

Et annet spørsmål er om denne avstanden er unngåelig, eller om den 
er en integrert del av alt arbeid som skal lære opp, legge til rette, tilgjen- 
geliggjøre og veilede. I begrepet (be)myndiggjøring og i det begrepet som 
gjerne brukes som nyord for (be)myndiggjøring, empowerment, ligger 
nettopp en idé om opplæring til selvstendighet, hjelp til selvhjelp, tilrette- 
legging for individuelle valg. Det ligger et anslag av paradoks i dette, som 
innenfor pedagogikken har blitt beskrevet som «det pedagogiske para- 
doks» (von Oettingen, 2001): for å bli selvstendig underkaster man seg 
en autoritet; myndiggjøring gjennom umyndiggjøring. Alt kulturarbeid 
rettet mot barn og unge bør, slik vi vurderer det, ha en bevisst holdning 
til disse paradoksene, og til balansen mellom myndiggjøring og umyn- 
diggjøring; mellom å være en autoritet og å ta beslutninger sammen. Å 
lytte til / tilpasse eller å «gi dem det de ikke visste at de ville ha», som man 
gjerne pakker paternalismen inn i, innebærer også å måtte reflektere over 
forholdet mellom tilbud fra det offentlige og tilbud fra det private, eller, 
med et annet ord, fra markedet. 

Ulike former for kulturarbeid. Erfaringer 
og resultater 


I dette kapittelet går vi tett inn på noen eksempler på hvordan det kommunale 
kulturarbeidet kan utøves i praksis. Her ser vi nærmere på erfaringene fra fire 
ulike case i Drammen. Vi beskriver det konkrete arbeidet og resultater fra de ulike 
casene, og viser hvordan de både skiller seg fra hverandre og til dels utfyller hver- 
andre. To forsøksprosjekter og to institusjoner utgjør casene. De representerer to 
hovedvarianter av måter å organisere kulturarbeid på; som noe midlertidig og pro- 
sjektbasert, og som noe varig og institusjonelt. De aktuelle casene er et tidsavgren- 
set kulturskoleprosjekt, et forsøksprosjekt med kulturaktiviteter på Fjell skole og 
fritidsklubben Neon, det kommunale kulturhuset G60 og de privatdrevne kultur- 
senteret Matendo. 


Prosjektet Kulturskole for flere (Case 1) 


Kulturskole for flere var et tidsavgrenset forsøksprosjekt i regi av 
Drammen kulturskole, gjennomført ved og i tett samarbeid med Fjell 
skole. Et av formålene med prosjektet var at elevene gjennom å stifte 
bekjentskap med kulturskolen i den obligatoriske skoletiden, på sikt, 
også ville oppsøke og delta i kulturskolens ordinære tilbud. Prosjektet 
rettet seg mot samtlige elever på barneskolens første trinn, og ble gjen- 
nomført to ganger, i skoleårene 2012/2013 og 2013/2014, med litt ulik 
organisering. 

Drammen kulturskole er en forholdsvis stor kulturskole med 35 fast 
ansatte i varierende stillingsstørrelser. Skolen tilbyr undervisning i 
musikk, dans, teater, visuell kunst, animasjon, skapende skriving, nysir- 
kus og matkurs m.m., og har ca. 900 elever som er deltagere i en eller flere 
av disse kjerneaktivitetene. De fleste aktivitetene foregår i kulturskolens 
egne lokaler på Union Scene på Grønland i Drammen sentrum. Enkelte 

aktiviteter og prosjekter, slik prosjektet Kulturskole for flere er et eksem- 
pel på, er lagt til skoler ute i bydelene. 

Forsøksprosjektet gikk ut på at kulturskolen overtok en stor del av 
skoletiden i en begrenset periode og fylte den med lavterskelaktiviteter 
innenfor dans, nysirkus/akrobatikk, musikk, animasjon og visuell kunst. 
Det første året ble prosjektet gjennomført som periodevise gruppeaktivi- 
teter gjennom skoleåret, samt to uker mot slutten av skoleåret der det var 
felles øvelser fram mot en stor forestilling der alle elever på første trinn 
var på scenen. Prosjektet ble avsluttet med en forestilling i et sirkustelt 
på skoleområdet og fikk mye positiv oppmerksomhet i lokalmiljøet. Pro- 
sjektet hadde det første året også fokus på foreldreinvolvering. Det ble 
arrangert foreldreworkshops der foreldrene hjalp til med å lage kostymer 
og rekvisitter til forestillingen. Første trinn ble valgt ut fordi elevene var 
nye på skolen, og mange av foreldrene deres var også nye på skolearenaen. 
Tanken var at det kunne være lettere å nå foreldrene til barna på første 
trinn enn foreldrene til de eldre elevene, fordi man forventet at det ville 
være lettere å skape interesse og endring hos disse. Det andre året ble pro- 
sjektperioden komprimert til tre intensive uker i mai. Også denne gangen 
ble prosjektet avsluttet med en stor forestilling utendørs på skoleområdet. 

To musikere, en billedkunstner og en danser med kompetanse innen- 
for akrobatikk og nysirkus, skapte sammen med elevene og lærerne en 
rekke annerledesdager. Kulturskole for flere tok slik sett utgangspunkt i 
en velkjent samarbeidsmodell mellom kultur og skole, nemlig at profe- 
sjonelle kunstnere trer inn i den obligatoriske skolehverdagen med kom- 
petanser og mål som skiller seg fra pedagogenes, som en kompakt og 
intensiv utgave av Den kulturelle skolesekken. Samtidig var det elevenes 
egenaktivitet som stod i fokus disse ukene, og slik sett lå konseptet nær- 
mere det vi kjenner som tradisjonell kulturskolevirksomhet enn det som 
oftest tilbys gjennom Den kulturelle skolesekken, men i en prosjektorga- 
nisert variant og lokalisert på skolen i den obligatoriske skoletiden. 

I dette casestudiet gjennomførte vi deltagende observasjon i planleg- 
gingsfasen og i gjennomføringsfasen av det siste prosjektåret våren 2014. 
Vi gjorde også intervjuer med involverte personer i kulturskolens og bar- 


neskolens ledelser og personalgrupper. 

Kulturskole for alle? 


Alle norske kommuner er gjennom opplæringsloven pålagt å gi barn 
og unge et frivillig kulturelt opplæringstilbud. Å tilrettelegge for at flest 
mulig får delta i kulturskoleaktiviteter, er således et overordnet mål også 
for Drammen kulturskole, slik en av våre informanter fra kulturskolen 
slår fast: 


Mitt utgangspunkt er jo at en kulturskole drevet av kommunen bør nå ut til det 
brede lag av befolkningen. [...] I kommunen er det 65 000 innbyggere. Alle har 
én aksje hver. Ingen har en aksje som er mer verdt enn andre. Og da er det en 


sånn overordnet målsetting, tenker jeg. 


Elevplass ved Drammen kulturskole koster rundt 4500 kroner i året, pr. 
oktober 2018. I tillegg påløper det gjerne en del ekstra utgifter til utstyr, 
avhengig av hva slags kursaktivitet barnet deltar på. Med bakgrunn i det 
vi vet om levekår på Fjell, ville det være rimelig å tenke at kostnadene er 
en vesentlig årsak til at barna fra denne bydelen i liten grad er elever ved 
kulturskolen. For å senke terskelen har derfor kulturskolen, med visjonen 
«Kulturskole for alle», innført en ordning med friplasser til barn med 
foreldre med lav inntekt, i tillegg til søskenmoderasjon. I 2017 vedtok også 
bystyret i Drammen å gi gratis kulturskoleplass til barn fra husholdnin- 
ger med under 4G i inntekt. Likevel har kulturskolen hatt få elever fra 
Fjell. En lærer ved barneskolen i bydelen mener friplass og søskenmode- 
rasjon ikke løser problemet, for hvem skal kjøre barna til kulturskolen og 
hente dem når de er ferdige? Ifølge læreren er det en del foreldre i bydelen 
som ikke har bil, og som heller ikke har anledning til å betale bussbillett 
til barnet til og fra kulturskolen. 

Andre studier av deltagelse i organiserte fritidstilbud blant barn med 
innvandrerbakgrunn viser at økonomi for en del innvandrergrupper kan 
være en viktig årsak til lav deltagelse, men at det langt fra er hele forkla- 
ringen (Friberg, 2005; Friberg og Gautun, 2007; Kleppe, 2013). For å forstå 
«ikke-brukerne» bedre er det nødvendig å identifisere også andre barri- 
erer. Noe kan handle om praktiske hindringer, men det kan også være 
knyttet til holdninger og prioriteringer. Å la barnet sitt delta på aktivite- 
ter som krever at man som foreldre må involvere seg forholdsvis mye, er 
uaktuelt for mange, mener en informant ansatt ved Fjell skole: 

Jeg tror de ikke alltid ser nødvendigheten av det. Dermed tror jeg at det ikke 
blir prioritert. Da må også foreldrene kanskje hente og bringe, og det blir for 


komplisert. 
En annen informant, ansatt ved Drammen kulturskole, sier det slik: 


[...] de tar ikke med seg barna sine, setter seg på bussen, kjører ned til Union 
Scene og sitter og venter på dem når de skal ha pianotime. Det ligger [...] rett 
og slett ikke i kulturen. Det har ikke bare med penger og sånn å gjøre; det ligger 


ikke i kulturen. 


Det er vanskelig å være elev i kulturskolen uten å ha foreldre som kan 
eller ønsker å prioritere å involvere seg. Bare det å orientere seg om tilbu- 
det og å ta beslutningen om å søke elevplass krever en god del av forel- 
drene. Videre utgjør kravet til bringing, henting og oppfølging - i tillegg 
til skoleavgiften og kostnader til utstyr - høye terskler for mange. Disse 
tersklene er imidlertid ikke bare hindringer av praktisk karakter. Det 
dreier seg om at deltagelse i tradisjonelle kulturaktiviteter med høye krav 
til forpliktelse og tidsbruk, slik for eksempel kulturskole er, kulturelt sett 
ikke fremstår som relevant. Det passer kanskje heller ikke inn i alles erfa- 
ringer om hva barndom, oppvekst og foreldreskap er. En undersøkelse 
gjennomført for Norsk kulturskoleråd (Kleppe, 2013, s. 32) viser at de 
kommunale kulturskolene er kroneksempler på et kulturtilbud som for 
mange innvandrerforeldre oppleves som «veldig norsk», og det kjennes 
fremmed å investere så mye engasjement, tid og penger i barnas fritid som 
det forventes at man gjør i Norge. Den samme undersøkelsen viste også at 
mange innvandrere hadde den motsatte forventningen, nemlig at barna 
burde hjelpe foreldrene i hjemmet eller i familiebedriften (Kleppe, 2013). 


Et prosjekt med mange formål 


Da friplass og søskenmoderasjon viste seg å ikke være tilstrekke- 
lige tiltak for å rekruttere kulturskoleelever fra deler av Drammens 


1 Nyere forskning tyder imidlertid på at praksiser for barneoppdragelse blant mødre med inn- 
vandrerbakgrunn er i endring og mer i tråd med verdier som står sterkt i det norske samfunnet 
(jf. Erstad 2015). 

innvandrerbefolkning, var det behov for å tenke nytt. På kulturskolens 
nettsider blir prosjektet Kulturskole for flere presentert som et «flerkultu- 
relt prosjekt for å nå det brede lag av befolkningen i Drammen».* Tanken 
var at når det er slik at deler av innvandrerbefolkningen ikke kommer 
til kulturskolen, får kulturskolen komme til dem. Skolen er den eneste 
arenaen for barn som er obligatorisk, og dermed den eneste arenaen som 
foreldre ikke har anledning til å velge bort for sine barn. Ved å lokalisere 
tiltaket til Fjell, og ved å samarbeide med skolen, ville tilbudet nå ut til 
en gruppe barn som ikke nås gjennom det ordinære kulturskoletilbudet. 

I Drammen kommunes egen sluttrapport’ etter Kulturskole for fleres 
første prosjektår er det formulert en rekke delmål for forsøksprosjektet. I 
tillegg til målet om å nå nye grupper av elever ønsket man med prosjektet 
å utvikle erfaring med og kompetanse på hvordan man kan arbeide med 
rekruttering på denne måten. Prosjektet skulle også 


e styrke elevenes kulturelle forståelse og innsikt i estetiske fagområder 

e bidra til dannelsen av det hele menneske 

e være med på å utvikle et kreativt skolemiljø som gir næring til 
læring 

e fokusere på den enkelte elevs ståsted gjennom medskapende, med- 
menneskelig mestring 

e baseres på nært samarbeid mellom lærere, elever og foreldre på Fjell 
skole og lærere fra Drammen kulturskole 

e bygge broer gjennom kunst og kultur 

e ha en god sammenheng mellom prosess og produkt 

e være med på å påvirke skolens utvikling på Fjell* 


For å sammenfatte kan vi si at prosjektet skulle ha kunstneriske og 
pedagogiske mål tilsvarende annen kulturskoleaktivitet, i tillegg til at 
det skulle bidra positivt og utviklende for læringsmiljøet på Fjell skole. 
Videre skulle prosjektet ha en brobyggende funksjon, både mellom 


2 — https://www.drammen.kommune.no/no/Tjenester/Kultur-fritid-og-idrett/Kultur-og-fritid/kul- 
turskolen/Kulturskole-for-FLERE1/ (lest 21.05.2014). 

3 Drammen kommune 2013: Kulturskole for FLERE 2012-2013. Sluttrapport. 
Se forrige fotnote. 

mennesker med ulike sosiale og kulturelle bakgrunner og mellom fami- 
lier på Fjell og kulturskolen på Grønland i sentrum av byen. Ambisjons- 
nivået var med andre ord forholdsvis høyt dersom man tar inn over seg 
alle de gode hensiktene som lå i dette prosjektet. Vårt hovedanliggende 
i dette casestudiet var, i tillegg til de overgripende problemstillingene, å 
studere prosjektets innhold og organisering, samarbeidet mellom skole 
og kulturskole, samt hvordan det i dette prosjektet ble jobbet med å skape 
sammenheng og overgang mellom elevenes opplevelser og kulturskolens 
øvrige aktivitetstilbud. 

Som forskere fulgte vi prosjektaktivitetene underveis i det andre pro- 
sjektåret. La oss bli med inn i ett av klasserommene der prosjektet utspilte 
seg, på dag to med instruksjon for elevene. I et feltnotat skriver vi: 


Det er morgensamling med alle førsteklassingene samlet i et rom. Lærerne de- 
res er til stede, tre instruktører leder samlingen, og vi er to forskere som også 
har fått tillatelse til å være med denne dagen. Samlingen begynner med yoga — 
en felles «solhilsen» — ledet av den ene instruktøren. Ungene virker som om de 
følger greit med. Etterpå lages en stor ring. To av instruktørene går gjennom et 
par sanger sammen med elevene. Lærerne og vi forskere er også med på å lære 


sanger med tilhørende bevegelser. 


Når fellessamlinga er over, går to av klassene tilbake til sine rom, mens den 
ene klassen blir igjen. Nå skal klassen gjennom en økt der de lærer og øver 
på sanger og bevegelser. Vi starter med å samles i en ring. Det er ikke så lett å 
stå eller sitte i en fin ring, så dette er noe elevene også skal øve på i prosjektet. 
Økta fortsetter med øvelser for å varme opp kropp og stemme. Instruktøren 
begynner å gjøre bevegelser. Uten noen annen introduksjon, begynner elevene 
intuitivt å herme etter henne. Instruktøren bruker ingen ord, men får barna 
med seg gjennom mimikk og bevegelser. Instruktørens ansikt er uttrykksfullt, 
det skifter hele tiden og viser ulike følelser. Elevene er helt med på notene. Et- 
terpå er det navnelek med bevegelser, sanger med melodi, tekst og bevegelser, 
og akrobatiske øvelser. Den akrobatiske øvelsen som elevene skal lære i dag, er å 
lage menneskelige pyramider; stå på alle fire, to oppå hverandre. Instruktørene 
viser, og så får alle som har lyst prøve selv. Instruktørene hjelper elevene til å 
stå riktig. Noen av elevene får prøve seg som menneskelige «steiner» med en av 


instruktørene oppå seg. Instruktøren sier at det viktigste for å være sterk er å 

tenke seg sterk, og dette tydeliggjøres når hun står på alle fire på ryggen til den 
minste og spinkleste jenta i klassen. Instruktørene står deretter på ryggen til 


alle de som vil prøve seg som sterke. Økta avrundes med en «ha det bra-sang». 


Det slår oss at de tre instruktørene er dyktige skuespillere, musikere og peda- 
goger. De framstår som profesjonelle, de har tilsynelatende full kontroll på det 
de gjør, selv om vi vet at de improviserer underveis med hensyn til valg av san- 
ger og øvelser, og justerer alt etter hvilke reaksjoner og innspill som kommer 
fra barna. Instruktørene håndterer ulike instrumenter, f.eks. gitar, ukulele og 
forskjellige perkusjonsinstrumenter. Alle tre både synger, spiller skuespill og 
bruker mimikk, samtidig som de er gode til bevegelser og akrobatikk. Vi er 
særlig imponert over hvordan den ene instruktøren synger og lærer barna san- 
ger med mye tekst og bevegelser på null komma niks. Hun følger en mal for 
å lære inn sangene, virker det som. Først snakker de seg gjennom fraser med 
tekst, så synger hun først selv for å vise melodien, så gjentar barna, så synger de 
sammen, så setter de bevegelser til. Ungene synger i vei, ingen er flaue eller sje- 
nerte, og de lærer veldig raskt. Instruktørene snakker rett fram til barna, greier å 
holde på oppmerksomheten deres. Barna følger godt med og virker som om de 
holder konsentrasjonen ganske greit, til tross for lange økter og mange nye ting 
å lære. Instruktørene samarbeider også godt seg imellom, virker samkjørte og 
fokuserte. Ingen pauser, ikke noe småsnakk — de holder fokuset på barna hele 


veien (Utdrag fra feltnotat, mai 2014). 


Vårt inntrykk etter å ha vært til stede noen få dager gjennom den tre 
uker lange prosjektperioden, var at instruktørenes profesjonalitet og 
deres trygge og samkjørte opptreden var noe av det som gjorde at de 
involverte opplevde dette som et godt prosjekt. Det finnes helt sikkert 
lærere i skolen som selv kunne gjennomført et tilsvarende prosjekt på en 
god måte. Mange lærere vil imidlertid ikke føle seg i stand til det. Flere 
av lærerne på Fjell ga uttrykk for at de var takknemlige for at skolen 
kunne få dette eksterne bidraget til å gjennomføre et prosjekt som dette. 
Lærerne viste stor respekt for instruktørenes faglighet og hva de får til, 
og de er klare på at instruktørene har noe å tilføre elevene og skolen som 
de selv ikke kan. Dette «noe» er en kombinasjon av kunstnerisk profe- 
sjonalitet og alternative tenkemåter omkring innlæring, kreativ frihet 
og mestring. 

Nettopp kreativ frihet og mestring er stikkord for hva som gjorde dette 
prosjektet ikke bare til et godt kulturprosjekt, men også til et godt sko- 
leprosjekt. For både elever og lærere består prosjektperioden av en lang 
rekke med «annerledesdager»; dager som kan være krevende for alle, 
men særlig for elever som er spesielt avhengige av rutiner og vante for- 
hold. Samtidig gir disse annerledesdagene anledning til å utforske andre 
aktiviteter og ferdigheter sammen med andre voksne enn det man gjør til 
daglig. En av instruktørene påpekte i et intervju hvordan en kombinasjon 
av strukturert plan, improvisasjon og «kreativ frihet» ligger til grunn for 
hvordan de driver fram et prosjekt som dette, og hvordan dette nødven- 
digvis ikke er slik man kan ha det på skolen til vanlig: 


Jeg er veldig opptatt av kreativ frihet. Og det kan være alt fra at man får lov 
til å stå på bordet, man får lov til å skrike så høyt man kan, man får lov til å 
... Noen ganger slipper vi det helt løs, og det er helt kaotisk, og noen lærere 
får helt angst av det, liksom, og det er helt riktig, fordi man kan ikke holde på 
sånn i en skolehverdag, da. Men det er også det som er litt fint, at barna får 
lov til å være i det. [...] Vi har et opplegg når vi kommer, men det opplegget 
er fleksibelt. Det vil si at hvis det kommer innspill om noe annet, så forandrer 
vi alt. Og det ligger jo litt i det å følge kreativiteten, på en måte. Og også det 
at barna skal kunne få lov å være med og forme. Altså, vi har ikke et opplegg 
som vi trer nedover hodene på hver gruppe. Det er veldig viktig for meg, [...] 


at opplegget formes i møte. 


Gjennom vår tilstedeværelse på skolen observerte vi mye glede og energi 
i aktivitetene, og vårt inntrykk var at både elever og lærere tok svært godt 
imot prosjektet. Det var stor jubel før dagens økter på dag seks i prosjekt- 
perioden, slik vi beskriver i et feltnotat: 


De tre klassene kommer inn etter tur, og vi begynner med solhilsen og litt opp- 
varming og litt sang. Jeg legger merke til at instruktørene har lært seg mange 
av navnene på barna. Når morgensamlinga er over, skal én klasse tilbake til sitt 
klasserom for å ha ordinær undervisning, én skal inn i naborommet for å ha 
økt i visuell kunst med billedkunstneren, og én skal bli igjen hos musikerne. 
Når den ene instruktøren forteller den ene klassen at de skal være igjen, strek- 


ker barna armene i været og roper «Yessss!». De som får høre at de skal inn og 

male, roper det samme, «Yessss!». Dette er morsomt og spennende (Utdrag fra 


feltnotat, mai 2014). 


Vårt inntrykk var at prosjektet utgjorde en alternativ mestringsarena 
som ble spesielt viktig for enkelte av elevene. Vi fikk referert flere epi- 
soder underveis i prosjektet og etter at prosjektet var avsluttet, som 
omhandlet elever som hadde opplevd prosjektet som forløsende på ulike 
måter. For eksempel hadde en av jentene på trinnet som ikke hadde triv- 
des på skolen, fortalt til foreldrene sine at hun gledet seg til hver eneste 
skoledag i prosjektperioden. Dette hadde foreldrene hennes viderefor- 
midlet til skolen. En av instruktørene fortalte også om en tilbakemelding 
om en annen elev: 


Det en lærer sa, var at en av guttene som sliter litt på skolen, at foreldrene hadde 
kommet etter forestillingen, og sagt at «Nå har vi oppdaget at den gutten liker 
veldig godt å stå på scenen». Det visste de ikke om den gutten. Så foreldrene har 


plutselig funnet et mestringspunkt som de ikke var klar over fra før av. 


Det er liten tvil om at konseptet Kulturskole for flere på mange måter 
var svært vellykket. Både den lange varigheten, oppleggets høye inten- 
sitet og gode struktur, den høye graden av elevenes egen deltagelse, den 
samkjørte instruktørgruppen og det gode samarbeidet mellom instruk- 
tører og en sporty lærergruppe trekkes av våre informanter fram som 
suksessfaktorer. Lærerne kunne etter endt prosjektperiode fortelle 
om elever som hadde uttrykt stor glede over prosjektet og som hadde 
gjort både sosiale og faglige fremskritt, noe lærerne satte i sammen- 
heng med den mestringen de hadde fått erfare i prosjektet. Lærerne 
opplevde kunstnerne som profesjonelle og dyktige fagmennesker som 
brakte spennende perspektiver og arbeidsmåter inn i arbeidet med elev- 
ene. Kunstnerne var på sin side svært fornøyde med hvordan de ble tatt 
imot av lærere og elever, og hvordan prosjektet ble gjennomført. Sett 
under ett ble prosjektet vurdert som en suksess både kunstpedagogisk, 
spesialpedagogisk og trivselsmessig. Om det var en suksess som rekrut- 
teringstiltak for økt kulturdeltagelse i den ordinære kulturskolen, er 
mer usikkert. Vi skal nå se nærmere på prosjektet i lys av nettopp dette 
målet om rekruttering. 

Rekrutteringsutfordringen 


Som forskere var vi til stede blant publikum da prosjektet ble avsluttet 
med en gjennomarbeidet og vellykket forestilling for foreldre og søsken. 
I feltnotatene skriver vi: 


Det er 25 grader i lufta og snart sommer. Mens klokka nærmer seg seks, si- 
ger foreldrene på med søsken og noen som sikkert er besteforeldre. De fleste 
av dem har bakgrunn fra ikke-vestlige land og snakker sitt eget morsmål med 
hverandre. Mange av kvinnene har hijab og klær fra sine opprinnelsesland. De 
norsk-etniske foreldrene er i mindretall og skiller seg merkbart ut. Før forestil- 
lingen begynner musikerne å varme opp publikum. Den ene musikeren fortel- 
ler at elevene har vært kjempeflinke, og at de har trent hardt fram mot denne 
kvelden. 


Når forestillingen begynner, kommer elevene inn klassevis. Alle barna har kos- 
tymer de har laget selv gjennom disse tre ukene. Jeg ser at det har skjedd store 
ting siden jeg var på besøk sist for en og en halv uke siden. Jeg kjenner igjen 
sangene, akrobatikken, bevegelsene og alt de har øvd på — nå er det satt sammen 
til en helhetlig forestilling. Ganske imponerende egentlig, tenker jeg, å gå fra 
såpass kaos til slik strukturell helhet på så kort tid. Publikum klapper og er med, 


og mange følger forestillingen gjennom kameraet på mobiltelefonen. 


Mot slutten av forestillingen kommer glansnummeret; menneskelig pyramide. 
Konsentrerte barn gjør de tingene de har trent på i tre uker. Noen av barna er 
grunnetasjen i pyramiden. Flere barn klatrer opp og danner andre etasje. Til 
slutt hjelpes de siste på plass til tredje etasje. Publikum er spente. Vil pyramiden 
falle sammen? Nei, den står! Applausen kommer, de unge artistene merker re- 
sponsen, og lettelsen og stoltheten vises i ansiktene deres (Utdrag fra feltnotat, 
mai 2014). 


Da applausen etter forestillingen på Fjell skole døde ut, tok prosjektlede- 
ren fra kulturskolen ordet. Hun takket alle elever, lærere og instruktø- 
rer for innsatsen. Deretter viste hun fram en brosjyre fra kulturskolen. 
Hun fortalte også at alle elevene ville få med seg brosjyren hjem, samt et 
brev fra instruktørene, og at hvis noen av elevene hadde ønske om å gjøre 
mer kunst, nysirkus, sang og dans, var de velkomne som elever i kul- 
turskolen. Som observerende forskere var vi spørrende. Ville dette være 

tilstrekkelig? Ville en brosjyre senke tersklene for de barna og foreldrene 
deres som var til stede denne sommerkvelden? 

Det er vanskelig å si hvor synliggjort Drammen kulturskole ble for 
elevene, og ikke minst for foreldrene deres, gjennom dette prosjektet. Å 
hevde at kulturskolen ikke ble mer synliggjort i det hele tatt, ville nok 
vært en undervurdering av en samlet foreldregruppe. For noen foreldre 
var nok dette prosjektet en første introduksjon til kulturskolen. Kanskje 
leste noen av foreldrene brosjyren, og kanskje satt noen av dem igjen med 
mer kunnskap om kulturskolen enn de hadde fra før. Enkelte tilbakemel- 
dinger til Fjell skole og kulturskolen kunne tyde på det. For majoriteten 
av foreldrene var det imidlertid lite som tydet på at dette prosjektet førte 
til at de gikk til det skritt å melde barna sine inn i kulturskolen. I hvil- 
ken grad førsteklassingene som fikk delta i dette prosjektet, senere faktisk 
viste seg å bli kulturskoleelever, har vi dessverre lite kunnskap om. Kul- 
turskolen har ikke elevregistre som egner seg til å kunne måle eventuell 
økt deltagelse fra det årskullet på Fjell som deltok i prosjektet. Uformelle 
samtaler med lærere som kjenner dette årskullet, kan imidlertid bekrefte 
at få eller ingen av elevene deres ble kulturskoleelever i etterkant, iallfall 
ikke de første årene. 

At det var en sammenheng mellom prosjektet og kulturskolens øvrige 
tilbud synes å ha vært vanskelig å kommunisere. Det kan se ut til at 
til tross for enkelte kulturskolereferanser underveis i prosjektet, som 
for eksempel at den ene instruktøren gikk rundt med en kulturskole- 
button på genseren sin, og at familiene fikk kulturskolebrosjyre og brev 
fra instruktørene med seg hjem etter endt forestilling, var det en vanske- 
lig øvelse å formidle at prosjektet var en slags prøvesmak på hva kultur- 
skole er. En informant i skoleledelsen uttrykte begeistring for prosjektet 
og omtalte det som en gavepakke til elevene og skolen, men hovedsakelig 
som en opplevelse der og da, som en «boost» og som en anledning for 
elevene til å spille ut uprøvde talenter. Koblingen mellom prosjektet og 
kulturskolen, mente informanten, ville mest sannsynlig kun være synlig 
for enkelte av foreldrene, fortrinnsvis de norsk-etniske, men heller uklart 
for majoriteten. 

Hvis man skulle ha noe håp om å påvirke rekrutteringen til kultur- 
skolen positivt gjennom dette forsøksprosjektet, er det flere forhold som 

kunne vært løst annerledes. Ett aspekt handler om forankring av rekrut- 
teringsmålet hos involverte aktører. Det første prosjektåret ble prosjektet 
bemannet med lærere fra Drammen kulturskole. Det andre prosjektåret 
ble det kunstneriske ansvaret gitt til en instruktør som ikke var ansatt i 
kulturskolen. Den kunstnerisk ansvarlige fikk frihet til å sette sammen 
et team etter eget ønske, og endte opp med et team der bare én av fire 
instruktører arbeidet ved kulturskolen til vanlig. Fordelen med den siste 
organiseringen var at flere av dem hadde arbeidet sammen tidligere, og 
kunstnerisk ansvarlig visste at de langt på vei hadde sammenfallende 
faglige oppfatninger, og at de mest sannsynlig ville fungere godt som en 
gruppe. Dette var en bevisst strategi fra prosjektledelsen basert på erfa- 
ringer med samarbeidsutfordringer i første prosjektår. Ulempen var at 
flertallet av instruktørene i dette siste prosjektåret var eksterne fagper- 
soner som bare prinsipielt, men ikke i praksis, representerte Drammen 
kulturskole. Da vi tidlig i prosjektperioden tok opp med instruktørene 
i hvilken grad de trodde at prosjektet ville bidra til at flere barn på Fjell 
på sikt ville bli elever i kulturskolen, ble det åpenbart at de ikke hadde 
reflektert over dette. Instruktørene erkjente at de burde vært flinkere til 
å presisere overfor elevene at de alle representerte kulturskolen. En av 
instruktørene påpekte i ettertid at kulturskolen nok burde ha vært tydeli- 
gere på dette prosjektmålet i forkant, og at rekruttering også avhenger av 
hvordan kulturskolen arbeider systematisk med å synliggjøre dette også 
etter endt prosjektperiode. Det kan synes som at kulturskolen med fordel 
kunne brukt mer tid på å forankre rekrutteringsmålet bedre både hos 
instruktørene og hos lærere og skoleledelse. 

Et annet spørsmål er om aktivitetene — selve innholdet — i Kulturskole 
for flere var gjenkjennbare som kulturskoleaktiviteter. Både musikk, 
dans, teater, visuell kunst og nysirkus var riktignok eksisterende aktivi- 
tetstilbud ved kulturskolen, men da som adskilte kurs. I forsøksprosjektet 
var imidlertid alt smeltet sammen. Dette kan ha gjort det enda vanskeli- 
gere å formidle sammenhengen mellom forsøksprosjektet og de ordinære 
kulturskoletilbudene. Sist, men ikke minst, ser det ut til at forskjellen i 
lokalisering spilte en rolle. 

Det var altså vanskelig å formidle sammenhengen mellom Kulturskole 
for flere på Fjell og kulturskolens ordinære tilbud på Grønland, når verken 

innholdet i aktivitetene, lærekreftene eller arenaen var den samme. En 
siste betraktning er at selv om prosjektet i seg selv hadde mange kvalite- 
ter, ble de store rekrutteringsbarrierene — pris, transport og foreldreprio- 
ritering og -oppfølging - ikke fjernet med dette prosjektet. 


Forsøksprosjekt på Fjell (Case 2) 


Erfaringene med barna på Fjells manglende deltagelse i kulturskolen og 
andre organiserte kulturtilbud har gjort at den kommunale avdelingen 
Fritid og Interkultur har fornyet og videreutviklet et eksisterende fritids- 
tilbud spesielt rettet mot barn og unge i denne bydelen. Fritidsklubben 
Neon er åpen alle hverdager etter skoletid. Her kan man gjøre lekser, 
møte venner og delta i ulike kulturaktiviteter. For å videreutvikle aktivi- 
tetstilbudet på Neon og øke rekrutteringen til tilbudet har man initiert et 
forsøksprosjekt gjennomført i tett samarbeid med Fjell skole. Dette for- 
søksprosjektet kom i stand som en eksperimenterende del av forsknings- 
prosjektet, og skiller seg således fra de andre casene vi omtaler i denne 
boka, som ikke var etablert som del av forskningen. 

Barneskolen på Fjell er, som beskrevet i første kapittel, en viktig insti- 
tusjon i lokalsamfunnet. Skolen utgjør for mange av barna på Fjell et fast 
og trygt holdepunkt, og for en del av elevene er læreren den viktigste 
voksenpersonen de har i livet. Man snakker også om at foreldre på Fjell 
har stor tillit til denne skolen, og at de har en tendens til å slutte bedre 
opp om prosjekter og arrangementer som foregår i skolens egen regi enn 
hva andre offentlige eller private aktører erfarer. Som en lærer ved skolen 
uttrykte: «Alt som skjer på skolen, melder unger på Fjell seg på.» Derfor 
ble det etablert et samarbeid med skolen der elever på 7. trinn fikk drive 
med ulike kulturaktiviteter i skoletiden ledet av fritidsklubben Neons 
egne kulturarbeidere. Elevene fikk gjennom et helt år prøve seg som film- 
skapere, de fikk skrive og spille inn sin egen raplåt, og de fikk instruksjon 
i dans. Fordi aktivitetene foregikk som en del av den obligatoriske sko- 
letiden, nådde man alle elevene på trinnet. Kulturaktivitetene pågikk på 
utvalgte skoledager gjennom store deler av skoleåret, og ble ledet av kom- 
munalt ansatte kulturarbeidere som ikke var lærere ved skolen til vanlig. 
Rent bortsett fra at dette eksperimentet rettet seg mot eldre elever, var det 

altså flere paralleller til Kulturskole for flere (case 1). Det var imidlertid, 
som vi snart skal se, flere sider ved eksperimentet som skilte det fra kul- 
turskolecaset. Én vesentlig forskjell var at kulturaktivitetene i skoletiden 
var ment å ha en direkte sammenheng med de aktivitetene elevene ville 
møte på dersom de valgte å besøke Neon etter skoletid. Helt konkret var 
tanken at elevene kunne fortsette med den samme aktiviteten, for eksem- 
pel perfeksjonere danseferdighetene eller ferdigstille filmprosjektet, på 
klubben om ettermiddagen som de tidligere samme dag eller samme uke 
hadde holdt på med i skoletiden. Kulturarbeiderne som ledet aktivite- 
tene, arbeidet til vanlig også på Neon og på andre av byens kulturarenaer 
for ungdom. Målet var blant annet å bygge en bro mellom aktiviteter på 
skolearenaen og aktiviteter på fritidsarenaen for å oppnå at ungdom som 
ikke vanligvis bruker fritidsaktivitetene, begynner å gjøre nettopp det. I 
dette caset var med andre ord sammenhengen mellom det som foregikk 
på skolearenaen, og det som foregikk på fritidskulturarenaen, lettere å 
få øye på enn i kulturskolecaset. Denne sammenhengen var også bedre 
forankret hos alle involverte og tydeligere kommunisert. 

Et overordnet mål med dette eksperimentet var altså å skape mest 
mulig sømløse overganger fra skolearenaen, der man når alle om de vil 
eller ikke, til organiserte kulturarenaer der deltagelse skjer i fritiden og er 
frivillig. Det ble også formulert flere andre mål for eksperimentet. Man 
ønsket å bidra til at ungdommene skulle bygge selvtillit, motivasjon og 
uavhengighet, man ønsket å redusere graden av drop-out fra skolen, og 
man ønsket å forsterke foreldrenes involvering. I tillegg til de overgri- 
pende perspektivene og problemstillingene for forskningsprosjektet var 
det i dette casestudiet av spesiell interesse å studere organiseringen av 
samarbeidet mellom skolen og Neon, som sorterte under kommunens 
Avdeling for Fritid og Interkultur. Vi var også opptatt av å studere betyd- 
ningen av innholdet i fritidsaktivitetene som ble tilbudt og lokaliseringen 
av disse aktivitetene, samt ungdommenes bruk av fritidstilbudet og even- 
tuelle endringer i dette. 

Metodisk sett bestod det empiriske arbeidet knyttet til dette caset av 
deltagende observasjon i skoletiden sammen med elever, kulturarbeidere 
og lærere, og i åpningstiden på Neon, samt på en foreldrekveld som ble 
arrangert på skolen der elevene viste fram hva de hadde drevet med. Vi 

deltok også på flere planleggingsmøter og evalueringsmøter underveis i 
prosjektperioden. I tillegg gjennomførte vi flere intervjuer med kultur- 
arbeidere og andre representanter fra Avdeling for Fritid og Interkul- 
tur, og mer uformelle samtaler med ansatte på Neon og lærere på skolen 
underveis i observasjonsøktene. Det empiriske materialet innbefatter også 
resultater fra en kort spørreundersøkelse rettet mot elevene på 7. trinn, 
besøksstatistikk fra Neon, samt enkelte refleksjons- eller evaluerings- 
notater fra deltagere i forsøksprosjektet og fra noen av lærerne og kultur- 
arbeiderne som var involvert. 


En smakebit på hva som finnes av muligheter 


Kulturaktivitetene som elevene fikk forsøke seg på i skoletiden, bestod 
blant av annet dans, musikk og film/animasjon. Tre kulturarbeidere 
med sine respektive spesialkompetanser innenfor disse tre feltene har, 
sammen med elevenes lærere, ledet aktivitetene. La oss bevege oss inn på 
skolen og besøke gruppene som lærer å lage animasjonsfilm en tirsdag i 
oktober. Vi skriver i et feltnotat: 


Elevene er delt i to grupper, en med gutter og en med jenter. Jentene lager 
skrekkfilm, guttene lager animasjonsfilm om en sprayboks som blir tatt for tag- 
ging, fengslet, så rehabilitert til street art-kunstner. Jentene skal filme skrekkak- 
tiviteter på toalettet, de holder på med teatersminke, blod. Filmgruppene virker 
veldig interesserte og engasjerte i det de holder på med, de merker nesten ikke 
vår tilstedeværelse. Kulturarbeideren sier de er helt annerledes i dag enn forrige 
tirsdag. Da de satt og skrev manus/historier til filmen var det utfordringer med 
konsentrasjon og oppmerksomhet. I dag når de jobber praktisk er de mye mer 
fokuserte. Vi overhører at hun sier til gruppa at utstyret de jobber med for å lage 
film også finnes på Neon, og at det går an å gjøre det samme der, på torsdager. 
Noen av ungene spør om maten på Neon, hva det er som skal serveres der i 
dag. Hun vet ikke, sier at hun bare jobber der på torsdager (Utdrag fra feltnotat, 
oktober 2014). 


En utenforstående ville ikke nødvendigvis sett forskjell på denne skoleti- 
men og en ordinær skoletime. Det ville ikke være helt utenkelig at elever 
i en syvendeklasse skulle lage film, selv med kostbart utstyr. Det som 

gjorde timen til noe mer enn en vanlig skoletime, var at aktiviteten ble 
ledet av en person som ikke er pedagog, men som har film- og medieut- 
dannelse, samt at filmproduksjonen kunne videreføres på fritidsklubben 
to dager etter sammen med den samme instruktøren som er ansatt der 
som aktivitetsleder. Samtidig var ikke dette en kort gjesteopptreden fra 
instruktørens side. Prosjektet gikk over mange måneder, og baserte seg på 
et samarbeid mellom mange personer med ulike kompetanser og erfarin- 
ger. Instruktørene/kulturarbeiderne fra Neon/Interkultur samarbeidet 
tett med lærerne ved barneskolen gjennom hele prosjektet. Prosjektlede- 
ren fra Interkultur hadde en viktig funksjon gjennom å koordinere pro- 
sjektet, samle aktørene til planleggingsmøter og evalueringsmøter, være 
bindeledd til oss som forskere og generelt sett holde i alle trådene. I tillegg 
fungerte en representant fra det britiske CCE som veileder i prosjektet, og 
ledet workshops med lærerne og kulturarbeiderne underveis. 

Lærere og kulturarbeidere har i all hovedsak vært positive til prosjek- 
tet, noe som har kommet til uttrykk både i intervjuer, uformelle samta- 
ler, i deres egne evalueringsnotater, i evalueringsmøter og i samtaler med 
veilederen fra CCE. Noen samarbeidsutfordringer har det vært, spesielt i 
prosjektets tidlige faser. Utfordringene har vært knyttet til ulike behov og 
forventninger hos de to yrkesgruppene. Eksempelvis var kulturarbeiderne 
opptatt av å kunne jobbe fritt og ha stort rom for spontanitet i prosjektar- 
beidet, noe som kunne oppleves krevende for lærerne som gjerne hadde 
et visst behov for kontroll, struktur og forutsigbarhet, ikke minst med 
hensyn til å ivareta elever med spesielle behov. Samtidig tydet tilbakemel- 
dinger fra begge yrkesgrupper på at de hadde lært en god del av hverandre 
underveis i prosjektet. Lærerne meldte at de hadde blitt inspirert av hvor 
stor frihet og tillit kulturarbeiderne ga elevene i prosjektarbeidet. Kultur- 
arbeiderne uttrykte på sin side at de hadde lært mye av lærernes evne til å 
holde ro og orden og skape gode arbeidsforhold for elevene. 

Prosjektaktivitetene i skoletiden var en del av det obligatoriske under- 
visningsopplegget, og elevene måtte derfor delta om de ønsket det eller 
ikke. Å arbeide videre med prosjektet på fritiden på egen hånd eller under 
ledelse av de samme kulturarbeiderne på Neon var imidlertid helt frivillig. 
For å bidra til at så mange som mulig av elevene oppsøkte Neon etter sko- 
letid for å jobbe videre, hadde kulturarbeiderne ingen andre virkemidler 

enn å forsøke å inspirere, oppfordre og tilrettelegge for dem. Som vi så i 
feltnotatet fra filmarbeidet på skolen, var kulturarbeideren opptatt av å 
minne elevene på hvilke muligheter de kunne benytte seg av på Neon og 
hvilken ukedag hun ville være til stede der for å hjelpe dem videre. 


Fritt, fleksibelt, gratis og lavterskel 

Fritidsklubben Neon er et lavterskel-tilbud til barn og ungdom på Fjell 
som ønsker et sted å være etter skoletid der de også kan drive med ulike 
kulturaktiviteter. Neon har gjort en rekke helt praktiske grep for å fjerne 
alt som kan tenkes å være barrierer for å oppsøke klubben. For det første 
har man fokusert på tilgjengelighet og lokalisering. Fordi det for mange 
barn på Fjell er uaktuelt å delta på aktiviteter som finner sted på Grøn- 
land i byens sentrale kulturkvartal som ligger i bil- eller bussavstand fra 
hjemmet, har man valgt å lokalisere tilbudet til nærmiljøet i deres egen 
bydel. Fritidsklubben, som ligger midt mellom høyblokkene et steinkast 
fra barneskolen på Fjell, har godt besøk, og en ansatt på fritidsklubben 
mener at denne lokaliseringen er helt avgjørende: 


Det [betyr] alt. Den kunne ikke ligget et annet sted og fått folk fra Fjell til å 
bruke den på den måten. Den ligger jo midt imellom Galterud skole, som er 
ungdomsskolen, og barneskolen. [...] Du hadde ikke nådd dem, hvis den ikke 
lå der, det er jeg helt sikker på. 


En annen informant, avdelingslederen for Fritid og Interkultur, har 
samme bevissthet omkring betydningen av lokalisering. Hans erfaring 
er at aktivitetstilbudene bør lokaliseres i nærmiljøet til de barna som har 
størst behov for tilbudet. Andre barn vil som oftest få tilgang uansett, slik 
erfaringen har vært med andre aktivitetstilbud: 


Vi hadde feriekurs om sommeren, og de var fylt opp av etnisk norsk middel- 
klasse. Dette er litt tabloid sagt, men overalt er det det som er inntrykket: Res- 
surssterke foreldre som ser at «Jammen, her er det et bra kulturtilbud. Jeg vil 


sende ungene mine dit». Så vi flyttet alle Interkulturs ferietilbud til Fjell. 


Fritidsklubbens beliggenhet, mellom skolen og barnas hjem, gjorde at 
barna ikke var avhengige av om foreldrene kunne transportere dem til og 

fra klubben, og de kunne selv bestemme om og hvor lenge de ville opp- 
holde seg der. Neon tok også konsekvensen av foreldrenes lave betalings- 
evne, og derfor var det gratis både å være på fritidsklubben og å delta på 
aktiviteter i regi av klubben. Maten som ble servert der hver dag, var også 
gratis, og barna behøvde ikke å ha med seg penger i det hele tatt. 

I tillegg til at tilbudet var lokalisert i nærmiljøet og gratis å delta på, var 
det organisert på en uforpliktende måte, barna kunne delta uavhengig av 
ferdigheter og kompetanse, og uten foreldrenes initiativ, tilrettelegging 
og involvering. Neon åpnet etter skoletid. Når barna ankom klubben, fikk 
de først tilbud om et enkelt måltid mat, deretter kunne de gjøre lekser 
eller delta i en kulturaktivitet de dagene det stod på programmet. Det var 
også helt i orden å bare være der uten å delta på noe. På Neon behøvde 
man ikke å forplikte seg til noe annet enn å skrive navnet sitt i en loggbok 
når man kom. En ansatt på Neon understreket at tilbudet skulle være fritt 
og fleksibelt: 


Det er veldig viktig at det skal være et værested. Du skal ha muligheten [til å 
delta i aktiviteter], men du skal absolutt ikke føle press til å gjøre noe. Du skal 
kunne henge i sofaen og gjøre ingenting. Du skal kunne gjøre leksene dine. Du 


skal kunne spise og gå igjen. Det er veldig viktig at det er et frirom. 


Det var heller ikke noe krav om regelmessig oppmøte eller fraværsmel- 
ding. De kulturaktivitetene som ble tilbudt i løpet av uka, var som oftest 
organisert som drop-in-kurs i stedet for etter tradisjonell kursmodell 
med forhåndspåmelding og deltagerliste, slik samme informant fortalte: 


Vi erfarer at en stram kursstruktur forhindrer at vi når ut til de her som trenger 
kursene mest, de unge som ellers ikke har noen fritidsaktiviteter. Det å skulle 
planlegge forhåndspåmelding, følge stramme møtetidspunkter og organisere 
fraværsmeldinger kan være uoverskuelig hvis du har en turbulent hverdag og 
foreldre som ikke kan hjelpe deg med det. Ved å tilrettelegge som lavterskel- 
tilbud på et annet nivå enn for eksempel kulturskolen gjør, får vi gitt et tilbud 
til den gruppen av unge som ellers ikke får deltatt, men som det kanskje betyr 


aller mest for. 


I tillegg til å lokalisere tilbudet i nabolaget og å fjerne tersklene knyttet til 
forpliktelse, oppmøte, betaling og foreldreinvolvering innførte man også 

en egen ukedag der det kun var jenter som hadde adgang til klubben. 
Dette ble ansett som nødvendig for å klare å rekruttere jenter fra kon- 
servative innvandrerfamilier der jentene holdes unna sammenhenger der 
det er gutter til stede. For disse jentene var gjerne tidsrommet rett etter 
skoletid det eneste tidsrommet det var mulig å delta i organisert aktivitet, 
fordi resten av ettermiddagen, i større grad enn for andre barn, var fylt 
med plikter knyttet til omsorg for småsøsken eller arbeid i hjemmet. 
Oppsummert kan vi si at det var gjort mange tiltak for å fjerne flest 
mulig barrierer mot å delta på denne arenaen. Nå skal vi se på hva de som 
faktisk tok turen til Neon, møtte når de kom innenfor dørstokken. 


Suppe, lekser, Playstation - og kulturaktivitet? 


Når Neon hver ettermiddag etter skoletid åpnet dørene, kom barna inn, 
tok av seg ytterklær og sko, slang fra seg skolesekken, skrev seg inn i logg- 
boka og stilte seg i matkø. De ansatte på klubben tok vennlig imot barna, 
prøvde å holde noenlunde ro i rekkene og støynivået innenfor akseptable 
grenser. Som tidligere beskrevet var det full anledning til å oppholde seg 
på Neon uten å delta i noen organisert aktivitet, og mange gjorde nettopp 
det. For dem som ønsket å delta i dagens organiserte aktivitet, stod dette 
på programmet først en stund ut i åpningstiden, litt etter at suppa eller 
toasten var servert og fortært. Før vårt første feltarbeidsbesøk på Neon 
antok vi at siden dette var en frivillig kulturarena, ville barna være mer 
interesserte og motiverte for å gå i gang med aktivitetene på Neon enn 
det som var tilfelle underveis i de obligatoriske aktivitetene som foregikk 
i skoletiden. Slik var det ikke nødvendigvis. Vi skal nå gjengi et utdrag fra 
et feltnotat skrevet etter en ettermiddag på Neon: 


Det var mange barn på klubben den første timen. Servering av gratis suppe. Da 
maten var spist, forsvant flertallet. De få som ble igjen skapte en del støy og uro. 
Guttene samlet seg om aktiviteter som å spille Minecraft, FIFA på Playstati- 
on, bordtennis, eller se på YouTube. Jentene gjorde lekser på stillerommet, eller 
hang rundt guttene. [...] Noen barn låste seg inne på do. Noen fikk irettesettel- 
ser av de voksne. Det stod på planen at det skulle være tilbud om rap-coaching, 


men interessen var laber (Utdrag fra feltnotat, oktober 2014). 

Som referert i dette notatet, var det en del barn som kom til Neon pri- 
mært for å spise. Av dem som ble igjen på klubben etter måltidet, var 
det en varierende andel som viste interesse for å engasjere seg i kul- 
turaktivitet. Det var slett ikke alltid at noen uttrykte ønske om å få rap- 
coaching, eller danse eller lage film, de dagene det var dette som ble til- 
budt. Kulturarbeiderne hadde heller ikke som oppgave å presse barna til 
å være med på noe som helst, men skulle opptre som positive og inspi- 
rerende tilretteleggere. Dette motivasjonsarbeidet skulle gjøres på tross 
av en del praktiske utfordringer, som for eksempel at de fysiske lokalene 
var for små og i liten grad egnet til de aktivitetene som ble drevet der. 
Som så ofte med gruppeprosjekter blant barn og unge var det stor varia- 
sjon i konsentrasjonsevne, interesse og talent. Det var også utfordrende 
at aktivitetene skulle favne om barn i ulike aldersgrupper og med ulike 
ferdigheter i norsk språk. Dette var krevende rammer å drive motiva- 
sjons- og kulturarbeid innenfor. La oss ta en ny tur til Neon en dag det 
stod drop-in dansekurs på programmet: 


Først er det matservering, tomatsuppe og brød. Alle de voksne hjelper til med 
det. Noen av de samme ungene som sist - men også en del andre. Det skyl- 
des kanskje aktivitetene som skal foregå? Danseinstruktøren sier at det er en 
utfordring å holde kurs med ulike aldersgrupper og ulike nivå på dansing, i 
tillegg til varierende språkkunnskaper hos barna. For eksempel tre polske barn 
fra velkomstklassen som kom på kurset forrige tirsdag, som ikke kunne et ord 
norsk. De greide å finne seg til rette på dansekurset til tross for språkvansker. 
Instruktøren sier at kroppen og bevegelsene er informasjon nok. [...] Vi får 
også spise suppe. Sitter ved langbordet sammen med lederen for klubben. Hun 
snakker om lokalene mens vi spiser. Huset er for lite til å kunne gjøre alt de vil, 
det er en stor utfordring å få plass til alt. [...] Utover å spise gjør ungdommene 
det samme som sist: Noen spiller fotballspill på Playstation, noen holder på 
med data, noen gjør lekser. [...] Etter matserveringa går lederen og dansein- 
struktøren rundt og snakker med alle som er der og spør om de vil være med 
på dansing etterpå. Dansen skal foregå i bydelshuset rett nedenfor. Noen sier 
de har kommet til klubben i dag på grunn av det, andre blir med til dansekur- 
set på impuls. Vi blir med ned til bydelshuset for å se på dansekurset. Det er 
både gutter og jenter med, til sammen ca. 20-25 barn. Kurset foregår i en sal 


med ganske dårlig akustikk, det er vanskelig å snakke der. Kurset starter med 

oppvarming, navnelek, bevegelser til navn. Barna står i ring. [...] Klubblederen 
prøver å trekke med en gutt som sitter på sidelinja. Han er skeptisk, men blir 
med. Etter oppvarminga trekker han seg, han sier til oss at han ikke vil være 
med fordi han ikke vil slå hjul, han greier det ikke. Like etter at han har gått be- 
gynner de å slå hjul. Mange er flinke, noen tuller - men de fleste får det til greit. 
Danseinstruktøren understreker at det er helt fint om man ikke klarer det helt 
perfekt. Litt uti oppvarminga kommer tre-fire av de tøffe guttene fra 7. klasse, 
som vi husker fra skoletimene på tirsdag. De er urolige og tuller og bråker. En 
av de yngre guttene begynner å gråte som følge av noe den ene 7. klassingen 
har gjort. Instruktøren er streng og prøver å holde orden, kommer med klar 
melding til de som bråker at dette ikke er akseptabelt. Det fortsetter med enda 
litt mer bråk og tull, men de innordner seg etter hvert. Lederen for klubben 
sier til oss at det er en stor seier at guttene fra 7. trinn kommer på kurset. De 
hadde aldri funnet veien dit hvis det ikke hadde vært for at de hadde gjort det 
samme i skoletiden og møtt danseren der på forhånd, ifølge lederen (utdrag fra 


feltnotater, oktober 2014). 


Å få såpass ulike barn til å arbeide fokusert i en gruppe er en ikke ukjent 
utfordring. Det gjelder også det tradisjonelle pedagogiske dilemmaet 
mellom å gi oppmerksomhet og oppfølging til de barna som mest høylytt 
krever dette, på en positiv eller negativ måte, og å gi oppmerksomhet til 
de stille, rolige og mer sjenerte barna. Eksemplet fra feltarbeidsnotatet 
over viser også at aksen mellom deltagelse, bare «være» og det å utvikle 
talentet sitt har gyldighet også her: Da det kom noen nye ungdommer dit 
fra 7.trinn og det oppstod en situasjon med bråk og uro som instruktøren 
måtte ta hensyn til, hadde dette nødvendigvis negative konsekvenser for 
dem som hadde en mer dedikert interesse for dansekurset, og som bare 
ville fokusere på dansetekniske ting. Lederen taklet situasjonen veldig 
bra - men eksemplet viser hvor krevende det potensielt kan være å imøte- 
komme prosjektets målsettinger i praktiske og konkrete situasjoner. 


Små og store mål 


Forsøksprosjektet på Fjell var preget av en kombinasjon av flere ulike mål. 
Kombinasjonen var ambisiøs, og blant de som var involvert i arbeidet, 
var det ulike oppfatninger av hva som var hovedformålet med prosjektet. 

Dette preget nok også både hvordan det ble forstått og hvordan resulta- 
tene ble vurdert. 

Både i gjennomføringen og i en vurdering av denne type prosjekter må 
man skille mellom individuelle og kollektive mål, og mellom kortsiktige 
og langsiktige mål. Et individuelt mål, som også må sies å være et langsik- 
tig mål, kan være «jeg skal hjelpe denne gutten til å kunne få gjort noe med 
talentet sitt». Et individuelt mål av mer kortsiktig karakter kan være «hvis 
denne eleven får en god opplevelse i dag, er målet nådd». Et kollektivt mål 
vil kunne være «flere elever fra Fjell skole skal få vite om og benytte seg av 
mulighetene i nærmiljøet», eller «det å bo på Fjell skal ikke være til hinder 
for muligheten til å utvikle seg». I dette tilfellet er den siste av de to målfor- 
muleringene mer langsiktig enn den første. Det er enkelt å påvise effekter 
på individuelt og kortsiktig nivå, og mer utfordrende å påvise effekter på 
kollektive og langsiktige nivåer. Parallelt vil individrettede tiltak også være 
langt mer ressurskrevende enn de mer overordnede, kollektive tiltakene. 

Ble så målet om å få flere 7.-klassinger på Fjell til å oppsøke organi- 
serte kulturaktiviteter på fritiden, og da primært fritidsklubben Neon, 
nådd i løpet av prosjektperioden? Vi har forsøkt å vurdere dette gjennom 
analyser av Neons egenproduserte oppmøtestatistikk og gjennom den 
korte spørreundersøkelsen i 7.-klassene som ble gjennomført i februar 
2015. Tallgrunnlaget fra oppmøtestatistikken er litt for mangelfullt til at 
vi kan konkludere med at prosjektet førte til en markant økning i 7.-klas- 
singers deltagelse på Neon. Et par refleksjonsnotater fra henholdsvis en av 
lærerne og en av kulturarbeiderne viser at det var vanskelig å få realisert 
dette målet, på tross av at mulighetene på Neon stadig ble omtalt under- 
veis i prosjekttimene i skoletiden: 


Elevene på gruppa har hatt mulighet til å bruke Neon på ettermiddagene, for å 
ferdigstille oppgavene sine. De har ikke klart å bli enige om å stille opp sammen 
for å gjøre dette. Elevene er veldig oppmerksomme på Neon og de flotte til- 
budene der blir omtalt på en positiv måte. Noen få sier at de er der av og til 


(Refleksjonsnotat fra lærer i forsøksprosjektet, Fjell skole). 


[Jeg] har nevnt Neon hver gang. Har også prøvd å få dem til å møte opp der for 
å jobbe med prosjektet, men det har ikke fungert da det er vanskelig å samle 


(Refleksjonsnotat fra kulturarbeider i forsøksprosjektet). 

Spørreundersøkelsen blant 7.-klassingene bekreftet imidlertid at tilbudet 
på Neon var godt kjent blant elevene. 97 % har hørt om Neon, mens 58 % 
sier at de pleier å gå der. De viktigste aktivitetene for de som går på Neon, 
er å snakke med venner (85 %), spise (63 %) og gjøre lekser (50 %)> De som 
ikke bruker Neon, oppgir «Har ikke lyst» (59 %) og «Har ikke tid» (31 %) 
som de viktigste grunnene til at de ikke går dit.* Det siste spørsmålet i 
den korte surveyen var: «Har dette prosjektet og disse timene gjort at du 
har gått mer på Neon enn før?» Her svarte 23 % ja og 67 % nei. Ansatte på 
Neon bekreftet at de i løpet av prosjektperioden hadde sett noen flere fra 
7. klasse enn før forsøksprosjektet kom i gang. Vår samlede vurdering er 
at selv om oppmøtestatistikk, spørreundersøkelse og de ansattes erfarin- 
ger ikke var helt tydelige, så målgruppen ut til å ha hatt en svakt positiv 
utvikling i bruken av Neon. 

Som feltarbeidende forskere opplevde vi Neon mer som et kaotisk og 
støyende «værested» med gratis mat enn som et sted barn kan drive med 
fokusert kulturaktivitet. Noen av utfordringene var knyttet til størrelse, 
kvalitet og egnethet på de romlige omgivelsene aktivitetene foregikk 
i. Dette var problemer som kunne vært løst, men som var avhengig av 
kommunal økonomi og politisk vilje. Andre utfordringer var knyttet til 
tilbudets innhold og hvem man rettet seg mot. En konsekvens av å bygge 
ned terskler og stille få eller ingen krav til brukerne av et tilbud er at det 
er vanskelig å skape et substansielt innhold i tilbudet. Det er også utfor- 
drende å skape kontinuitet og ferdighetsprogresjon når man i stor grad 
baserer seg på uforpliktende drop-in-deltagelse. Et lavterskeltilbud som 
Neon var en lite hensiktsmessig arena for ambisiøs talentutvikling, men 
kan kanskje beskrives som en del av en kulturell «førstelinjetjeneste» der 
man ønsket, innimellom, å gi barn denne første prøvesmaken på kul- 
turelle aktiviteter. Senere kunne de barna som hadde fått interesse og 
motivasjon vekket, henvises til andre arenaer, der det lå bedre til rette 
for å videreutvikle ferdigheter og talenter. Gjennom fritidsklubben Neon 
forsøkte altså Avdeling for Fritid og Interkultur å skape en kultur for å 
delta blant barn og unge som vanligvis ikke deltar. Da var det nødvendig 


5 — Svar på spørsmålet «Hva pleier du å gjøre der?», med faste svaralternativer. 
6 Svar på spørsmålet «Hvorfor ikke?», med faste svaralternativer. 

å gå veien om å bygge relasjoner og tillit, strategier som tradisjonelt har 
blitt sett på som sosialarbeidernes ansvarsområde. Her er vi av den opp- 
fatning at man i forsøksprosjektet på Fjell var på sporet av noe vesentlig 
gjennom å organisere de ansatte kulturarbeiderne på den måten at de 
arbeidet med de samme målgruppene både på skole- og fritidsarenaen, 
og dermed bidro til å tilrettelegge for at barna på tilsvarende vis kunne 
flyte mellom disse arenaene. 


G60, ungdommens eget kulturhus (Case 3) 


G60 er et kommunalt kulturhus for ungdom mellom 13 og 20 år lokali- 
sert til kulturkvartalet Union Scene på Grønland i sentrum av byen. Ung- 
dom mellom 16 og 19 er de mest aktive brukerne. Tilbudet er rusfritt, og 
det er alltid en voksen ansatt til stede i huset. Åpningstidene er romslige 
på ukedager, kl. 09-22 mandag-torsdag og kl. 09-16 på fredager. Lørdag 
og søndag holder huset stengt. På kommunens egne nettsider kan vi lese 
følgende om G60: 


G60 er ungdommens eget hus i Drammen. Vi har øvingslokaler for ungdom! 
G60 er et sted hvor ungdom kan komme og uttrykke seg kreativt, innen mu- 
sikk, kunst eller dans. Vi har også et romslig oppholdsrom hvor ungdom kan 


gjøre lekser, surfe på internett eller bare slappe av i sofaen med venner. 


Ved første øyekast er det flere stikkord i denne omtalen som minner om 
fritidsklubben Neon, som vi nettopp har presentert: G60 er, som Neon, et 
sted man kan oppholde seg og være sosial, gjøre lekser og bruke internett. 
Likevel, G60 er en ganske annerledes arena enn Neon. For det første er 
målgruppen eldre. For det andre er aktivitetsinnholdet et litt annet og 
mer omfattende. For det tredje er kulturaktivitetene en mer sentral del av 
det som skjer på denne arenaen enn det er på fritidsklubben på Fjell, og 
terskelen for bruk er noe høyere. 

Kulturhuset er velutstyrt med flere øvingsrom, lydstudioer og kons- 
ertscene, trommesett, forsterkere og sanganlegg. Huset inneholder også 


7 Navnet G60 henspiller på gateadressen Grønland 60. 
8 — http://www.drammen.kommune.no/no/Tjenester/Kultur-fritid-og-idrett/Kultur-og-fritid/ 
G60/ (lest 25.10.2013). 

radiostudio, medierom, møterom og et allrom med en liten kjøkkendel. 
Flere ganger i måneden arrangeres det uformelle huskonserter i opp- 
holdsrommet der husets ungdom inntar scenen, og fra tid til annen er det 
større konserter med profesjonelle band og artister. Flere band, rapduoer 
og dansegrupper bruker huset som øvingsarena. På kulturhuset er det 
ellers mulig å delta på ulike kurs, for eksempel i fotografering og fotore- 
digering, film eller radio, eller andre kurs som for eksempel ledelseskurs. 
Det er med andre ord mulighet for å drive med mange ulike aktiviteter på 
dette huset, selv om aktivitetene i hovedsak er rettet mot musikk. 

I dette caset har vi, utover de generelle problemstillingene i prosjektet, 
vært spesielt interessert i å studere hva som kjennetegner de som bruker 
huset, hvordan de opplever huset og de andre som bruker det, og hva som 
kjennetegner aktivitetsinnholdet og bruken av dette, samt hvordan de 
ansatte tenker om sin rolle og hva de vektlegger i sitt arbeid. Vi har også 
vært opptatt av å undersøke hvilken betydning de fysiske lokalitetene har 
for bruken, samt hva det har å si at tilbudet ikke er helt gratis. 

Vårt empiriske materiale fra dette caset består, som i de forrige casene, 
blant annet av erfaringer fra deltagende observasjon på åpne arrange- 
menter. Vi gjorde også intervjuer med kulturarbeidere som jobber der, 
og to gruppeintervjuer med ungdom som er brukere av tilbudet. Noen av 
resultatene fra spørreundersøkelsen som ble gjennomført blant elever på 
9. trinn ved alle ungdomsskoler i Drammen, har også direkte relevans for 
dette casestudiet. 


Fra hvite middelklasserockegutter til alle 

slags musikkelskere 

Union Scene ble etablert i 2004 i den gamle bygningsmassen fra den da 
nylig nedlagte papirindustrien ved Drammenselva. Utover på 2000-tallet 
ble flere kulturinstitusjoner flyttet fra andre steder i byen til dette kvarta- 
let. Denne sentraliseringsprosessen inkluderte også kommunens kultur- 
hus for ungdom, Viktoria kulturhus, som var lokalisert til Torgeir Vraas 
plass ved jernbanestasjonen. I 2008 gjenåpnet dette kulturtilbudet i ny 
ham og med nytt navn, G60, i det nye kulturkvartalet. Viktoria kulturhus 
hadde mange brukere, også en del ungdom med innvandrerbakgrunn. 

Lokalet var slitent, men husleia var forholdsvis lav. Flere aktiviteter var 
gratis å delta på, samtidig som stedet også ble mye brukt av ungdom som 
bare ønsket et sted å være. 

Flyttingen til Union medførte en viss endring i tilbudet. G60s lokaler 
var nye og flotte, og huset ble fylt med utstyr som ungdom i mange andre 
norske kommuner slett ikke er forunt å ha tilgang til. Samtidig ble de 
økonomiske rammene for driften mer utfordrende, og ledelsen måtte for- 
holde seg til nye krav om inntjening og ekstern finansiering. Dette med- 
førte blant annet at G60 måtte innføre en viss brukerbetaling. Situasjonen 
på huset var også til dels preget av at ledelsen følte at de hadde for lite 
armslag og selvråderett, og at de i for stor grad var underlagt kommunal 
ledelse og kontroll. Dette påvirket dialogen mellom G60 og den kommu- 
nale kulturledelsen. Da vi i begynnelsen av forskningsprosjektet besøkte 
G60 for første gang, slet huset fortsatt med etterdønninger av flyttingen, 
selv om dette var flere år siden. En informant i ledelsen uttrykte det på 
dette tidspunktet slik: 


Vi mistet mye da. Mye har blitt bedre, utstyrsmessig. Flott beliggenhet, ved bi- 
blioteket. Men tilbudet til minoritetsungdom ble på en måte borte, fordi det 
begynte å koste penger. Og det ble for langt å gå dit. Før var det en del hen- 
geungdom der, men de henger ikke hos oss lenger. De henger i sentrum og 


forskjellige steder. Og så er det for organisert. 


Etter flyttingen ble det vanskeligere å trekke ungdom med innvandrerbak- 
grunn og jenter. De typiske brukerne av G60 var på dette tidspunktet, ifølge 
husets egne ansatte, norsk-etniske gutter fra ressurssterke familier fra de 
sentrumsnære bydelene. Endringen ble av de ansatte blant annet satt i sam- 
menheng med betaling. Prisene på aktivitetene ble ikke egentlig vurdert 
som høye, men de var høye nok til at en del grupper valgte bort tilbudet. 
Det var imidlertid liten tvil om at økonomi bare var én av flere forklaringer. 
En annen forklaring handlet om grad av organisering. Tilbudet på G60 var 
i mindre grad enn tilbudet på Viktoria tilrettelagt for ungdom som bare 
ville henge. En tredje forklaring som ble trukket fram var at mye av tilbu- 
det var sentrert rundt det å spille i band, noe som tradisjonelt har rettet seg 
mer mot gutter enn mot jenter, i tillegg til at det til en viss grad krever noe 
investeringer i utstyr, iallfall et instrument, og kanskje også i opplæring. 

Det var et ønske fra G60 om å nå bredere ut med tilbudet, og nå flere 
jenter og flere ungdommer med andre kulturelle bakgrunner og andre 
kulturinteresser. For å få til dette ble tilbudet justert på flere måter. For 
det første gikk man til det skritt å bygge om flere av øvingsrommene, slik 
at de passet til andre former for musikkutøvelse; rap, elektronisk musikk 
og singer/songwriter-aktivitet. Dette håpet man ville resultere i en mer 
allmenn utvikling i ungdoms kulturelle preferanser, og man håpet med 
dette også å trekke ungdom med mer mangfoldige kulturelle bakgrunner 
og også flere jenter. 

For det andre ominnredet man allrommet slik at man reduserte det 
«glossy» institusjonspreget og skapte et sted med flere sofaer, flere puter, 
dempet belysning og høyere kosefaktor. Man ønsket ikke med dette å 
redusere tilbudet av organisert aktivitet, til fordel for henging, men man 
ønsket å gjenskape noe av den hjemlige atmosfæren man hadde tapt i 
flyttingen, nettopp for å skape et bedre grunnlag for rekruttering til det 
organiserte tilbudet. 

For det tredje passet man på å ansette kulturarbeidere av begge kjønn 
og med spesifikke kulturfaglige kompetanser som kunne komplettere 
aktivitetstilbudet, for eksempel innenfor foto/multimedia, rap og elek- 
tronisk musikk. 

Å bygge et attraktivt tilbud som ungdom vil bruke, er et møysommelig 
og kontinuerlig arbeid. Når det har gått noen år etter etableringen, kan 
det se ut til at G60 har klart å etablere et tilbud som iallfall når langt 
bredere ut enn før. I løpet av en treårsperiode gikk stedet fra å være hvite 
middelklasserockegutters arena til å bli et sted som fortsatt er attraktivt 
for disse, men som i tillegg har et større mangfold av brukere av begge 
kjønn, fra de fleste bydeler (også bydel Fjell) og med ulike kulturelle bak- 
grunner og mer varierte interesser. En av guttene som selv bruker G60 
mye, var deltager i et gruppeintervju med seks gutter mellom 15 og 19 år 
og beskrev stedet som et inkluderende sted: 


Det er veldig koselig å være her. Alle er velkommen. [...] Her er det ingen som 
bryr seg om hvor du kommer fra, hvem du er, eller noe sånt. Du kan bare sitte 
her og spille Playstation. Vi kan ta med egen mat og lage den her. Høre musikk, 
chille. 

I de to gruppeintervjuene med henholdsvis gutter og jenter på G60 dreide 
samtalene seg blant annet om nettopp hva som kjennetegner husets bru- 
kere i dag. Selv om stedet har opplevd et oppsving de siste årene, og i dag 
har en mer heterogen brukermasse enn før, er det ikke slik at brukerne 
nødvendigvis representerer et tverrsnitt av ungdom i Drammen. De som 
bruker G60, deler i stor grad en eller annen kulturinteresse, primært for 
musikk, slik det kom til uttrykk i ett av disse gruppeintervjuene: 


- Det er jo musikkelskere som kommer hit. 

[al 

Forsker 1: Kan man beskrive de som går på G60 utover dette? Er det en bestemt 
type folk utover at de er musikkelskere? 

- Litt halvsnåle? (ler) 

- Nei, jeg vet ikke jeg. Kan vel si kulturelle, da. Litt annerledes. Litt bort fra det 
stereotype A4-mennesket, du lever, går på skole og så sover du og spiser. 
Forsker 2: Er det noen som aldri er her? Hvem er det som ikke kommer hit? 

- Det er ikke så mange sosser her. 

- Sosser. 


- Sånne idrettsfolk ser man sjelden her, tror jeg. Sånne fotballspillere. 


Samtidig ser det ut til å være en forholdsvis stor grad av toleranse blant 
«kulturfolka» på G60 overfor andre typer av ungdom som også skulle 
finne på å bevege seg innenfor dørene. Miljøet virker ganske raust, og 
det ser ut til å riste sammen ungdom som kanskje ellers ikke ville blitt 
kjent med hverandre pga. ulike bakgrunner og preferanser, på en måte 
som ligner litt på det som skjer med en sammensatt gruppe av unge 
mennesker gjennom et folkehøgskoleår. Vårt inntrykk er at ungdom- 
mene som bruker G60, i stor grad er innforstått med at dette tilbudet er 
unikt, og at de ser på seg selv som privilegerte. I gruppeintervju uttalte 
en gutt det slik: 


Jeg tror bare det finnes ett sted som G60 i hele Norge. Jeg tror ikke du finner et 
så bra tilbud i andre byer eller andre fylker, som dette. Så vi er ganske heldige, 


altså, som har dette, som har G60. 


Selv om G60 i dag brukes av mange, virker rekrutteringen til arenaen litt 
tilfeldig. I spørreundersøkelsen blant elever på 9. trinn var et av spørsmå- 
lene «Hvordan ble du kjent med G60?» Svarene vitner om at ungdommene 

har funnet fram til G60 via mange ulike kanaler. Noen har kommet dit 
via deltagelse i konkrete prosjekter, andre har hørt om stedet via skolen 
eller kulturskolen, noen har vært der første gang på konsert, andre bare 
fordi de tilfeldigvis kom innom sammen med en venn. Her er et utvalg av 
svarene som viser bredden av innganger: 


Jeg ble kjent med G60 via teateret mitt. 

Jeg ble kjent med G60 via bandlæreren min på skolen. 

Broder'n spiller i band, og de har hatt en del konserter der. Jeg 
syntes G60 er et bra tilbud. 

Jeg ble kjent med G60 gjennom en plakat. Jeg er veldig ofte på kul- 
turskolen, så jeg går forbi hver dag. 

Via venner, skole osv. 

Jeg ble kjent med G60 via skolen osv. 

Bandet mitt skulle spille en konsert der en gang. Det som er bra 
med G60 er at det er billig å leie øvingsrom. 

Gjennom kulturskolen. 

Var der med skolen for å se en konsert. 

Var på bursdag der en gang. 

Jeg fikk høre om det på skolen. Mamma hadde også sagt noe om det. 
Jeg går på jentegruppe. 

Jeg går på filmskole der, en gang i uken, det er veldig gøy. 
Bestevennen min låner studio der, så jeg blir med hver gang. 

Jeg ble kjent med G60 siden venninna mi anbefalte å danse der :) 
Jeg liker det veldig godt der:) men de burde få sitt eget danserom 
siden alt av bandutstyr står i veien :) 

Ble kjent med G60 gjennom en venn. 

Læreren på skolen kom med noen lapper, og da ville jeg og ven- 
nene mine sjekke det ut. 

Jeg møtte en som jobba der. 


Jeg gikk på fotokurs der i ca. et halvt år, det er veldig koselig å være 
der. 
Kjente en fyr som skulle synge der, det var gøy. 


Var med en venn dit. 
Via skolen. Var der på konsert. 

e Jeg har gått på G60 på tegneseriekurs og grafittikurs. Før jeg gikk 


på kurs har jeg ærlig talt aldri hørt om det før. G60 fungerer bra 
som møteplass for ungdom, men bør markedsføres mer for å få 


mer oppmerksomhet. 


Ungdommene tror selv at det er mange som ikke vet om tilbudet, og 
som ville hatt glede av G60. Å gjøre G60 kjent for flere trekkes fram av 
ungdommene som et forbedringspotensial, særlig for de som «virkelig 
trenger» å komme seg ut og bli en del av et sosialt miljø. En av guttene i 
gruppeintervjuet fortalte at det å oppdage at det fantes et sted som G60 
hadde endret livet hans fra å være svært orientert omkring skjermbasert 
aktivitet til å bli mye mer sosialt: 


Da jeg bodde i Afrika var jeg ute hele tida. Det kunne ikke gå en dag uten at 
jeg var ute. Men da jeg flyttet til Norge, da var det et helt annerledes miljø enn i 
Afrika. Da kunne jeg liksom sitte tre dager inne hjemme uten å ha gått ut. Bare 
sitte på pcen og se film, eller. Men da jeg fant ut om G60, da begynte jeg å gå 
ut litt mer enn jeg pleide å gjøre før. Så jeg synes det er veldig fint for meg. [...] 
Men hvis vi snakker om broren min, da, han går i tiende nå, han gjør ikke noe 


annet enn å [se på] pcen hele dagen. Han gjør ikke noe annet. Ikke i det hele tatt. 


Brukerprofilen på G60 ser også ut til å være litt konjunktur- eller gene- 
rasjonsavhengig - den utvikler seg litt i rykk og napp. I en periode kan 
det være en tydelig og aktiv gruppe, kanskje rekruttert via enkeltstående 
(leder)personer, mens mange også slutter omtrent på samme tid. Dette er 
en naturlig utvikling på et sted som G60, fordi ungdom over tid har en 
tendens til å vokse til og til å endre interessene sine og hvem de tilbringer 
tid sammen med. Det er også en utvikling som det er vanskelig å påvirke 
mye, men som man bør ha en bevissthet om. 


Musikalsk magi, unge initiativtakere og voksne 
rollemodeller 


Selv om ungdom til en viss grad kan henge på G60, gjøre lekser og være 
sosiale, er dette altså ikke en fritidsklubb, men et mer klassisk kulturtiltak 
der aktivitetene er orientert om å tilrettelegge for brukernes kunstneriske 

utvikling. Slik sett har G60 noe av det samme formålet vi kjenner fra 
kulturskolene. Samtidig er det lagt opp på en langt mer fleksibel og bru- 
kerstyrt måte enn kulturskolen. Her er det vektlagt at ungdommene selv 
kan komme med ønsker og initiativer, og så blir det en felles oppgave for 
ungdommene og de voksne kulturarbeiderne å finne ut hvorvidt og på 
hvilken måte det kan gjennomføres. Fordi G60 ikke er et opplæringstil- 
bud som kulturskolen, og heller ikke må forholde seg til rammeplan og 
læringsmål, står de friere til å utforme midlertidige og skiftende tilbud 
som er skreddersydd for de brukerne de til enhver tid har, så lenge det er 
mulig å skaffe finansiering. 

G60s brukere er opptatt av at de har mer sans for å lære seg å spille, 
synge og danse slik det gjøres på G60 enn slik det gjøres på kultursko- 
len. Nedenfor er et utdrag fra et gruppeintervju med fem jenter på G60 i 
alderen 16 til 18 år, noen av dem med tidligere erfaring fra kulturskolen: 


Jeg føler at kulturskole, jeg vet ikke, det er ikke min ... Det er så 
klassisk, og så lærer jeg ikke noe mer enn jeg lærte den første uka. 
Jeg lærte litt den første uka, og så de neste ukene var det bare klas- 
siske sanger vi øvde på uten grunn, liksom. 

Forsker: Var det sang du gikk på i kulturskolen? 

Ja. Det var sang. Det var ikke noe sånn stemmebruk. Jeg følte at 
hun [kulturskolelæreren] lærte bort det samme til hver eneste per- 
son. Så da blei det ikke noe spesielt med min stemme. 

Du lærte på en måte det grunnleggende, og hun holdt deg på det 
grunnleggende så du ikke skulle få særpreget. 

Ja. Hun var så klassisk. Man fikk på en måte ikke være seg selv. 
Og sånn som jeg har fått inntrykk av, da, er at kulturskolen prøver 
å vise en sånn trygg greie og sånne ting, men egentlig så prøver de 


bare å suge opp penga dine. For du lærer ikke så mye som de prøver 


å få deg til å tro. [...] De bare går videre og videre med pensum. [...] 
Ja. Og så er det sånn at de som går for eksempel på gitarkurs på 
kulturskolen, de lærer på en måte bare å spille etter noter. De lærer 
aldri gehør, de lærer ikke å gjøre noe selv. [...] Når du setter dem 
for eksempel i et ungdomshus som G60, så kan de ingenting, for de 
kan bare spille etter noter, de kan ikke høre at «åh, det her hadde 

passa inn». Men sånn som jeg, jeg lærte gitar på YouTube. Hvis jeg 
hadde gått på kulturskolen, så hadde jeg aldri spilt her, tror jeg. 

Jeg lærte av faren min. Hvis jeg hadde lært det på kulturskolen, så 
hadde jeg ikke klart å spille til noe. For vi lager for eksempel alle 
sangene våre. Vi synger sammen og lager sangen sammen, og alle 
sangene våre er basert på akkorder og noe som vi har laget via gehør 
- noe man ikke lærer der borte [på kulturskolen]. Man lærer ikke 
den musikalske magien, på en måte. Man lærer bare den musikal- 


ske kjedelige teorien (gruppeintervju med fem jenter, april 2015). 


Kulturskolen oppfattes altså av disse jentene som kjedelig, teoretisk og lite 
orientert om å bidra til å utvikle den enkeltes personlige stil, i motsetning 
til G60, som oppfattes som en stimulerende arena der ungdommene kan 
komme i kontakt med «den musikalske magien», skape sin egen musikk og 
unike kunstneriske identitet - og utforske mulighetene for å etablere egen 
artistkarriere alene eller sammen med andre. Hadde vi intervjuet kul- 
turskoleelever, er det store muligheter for at vi ville fått nokså annerledes 
beskrivelser av kulturskolen. Men det disse jentenes utsagn vitner om, er at 
G60 har klart å skape en arena som setter brukernes interesser og skaper- 
kraft i sentrum. G60 skal være ungdommens eget hus, der de selv skal få 
forme husets aktivitetsinnhold og oppleve en stor grad av medvirkning. 

De voksne kulturarbeiderne som jobber på G60, har rollen som tilret- 
teleggere som forsøker så langt det er mulig å hjelpe til med å realisere 
prosjekter, workshops og aktiviteter som ungdommene som til enhver 
tid utgjør brukerne, ønsker å holde på med. For å skape et innhold som 
er relevant for brukerne, slik at de ønsker å komme tilbake gang på gang, 
er det avgjørende at kulturarbeiderne klarer å kommunisere med ung- 
dommene og bli kjent med dem. I gruppeintervjuet med de samme fem 
jentene ble de voksne kulturarbeiderne beskrevet som ansvarlige, fortro- 
lige og interesserte voksenpersoner, og det å komme inn døra på G60 ble 
sammenlignet med det å komme hjem: 


Forsker: Er det de voksne som bestemmer hva som skal skje her? 
e Nei. Vi bestemmer. Altså, selvfølgelig hvis de ser at ting kanskje er 


litt sånn ute av kontroll, så må de jo på en måte sette ned foten og 

si nå er dere nødt til å roe det ned, plukk opp den søpla og tull og 
tøys lissom, men... 

De er jo veldig snille. Det er på en måte sånn at man føler ikke at 
man kommer inn på et sted der hvor det er masse regler og på en 
måte sånn «oi, shit, jeg må ta av meg skoa» og «jeg må passe på at 
jeg ikke legger fra meg ting der». Det er lissom sånn ... man kom- 
mer inn, og så kommer man hjem på en måte. De voksne er sånn 
«hey, hvordan går det?», og er veldig glade for å se deg. 

Det er lissom, de er ikke strenge. Du kan snakke med dem om alt 
på en måte, uten at de blir kleine. [...] 


De er også opptatt av hvordan ungdommene ser på ting. Og hva vi 


vil skal skje i Drammen. 


Brukerne gir med andre ord eksplisitt uttrykk for at de føler seg vel- 
komne, og at de voksne ansatte virkelig ønsker å vite hva de synes. Og 
ikke bare ønsker de å vite hva ungdommene synes, men disse meningene 
får praktiske konsekvenser: Ungdommene opplever at de selv får gå foran 
og utforme prosjekter og aktiviteter, og at de voksne ansatte der bidrar 
med tilrettelegging og assistanse. 

Når Fritid og Interkultur skal ansette nye folk ved G60, er man opptatt 
av å finne fram til personer som kan ivareta en dobbel funksjon som kom- 
binert ungdomsarbeider og kulturarbeider. Ungdomsarbeid har tradisjo- 
nelt vært et type arbeid som har vært preget av små stillingsstørrelser, 
ufaglærte medarbeidere og lav status. Ved Fritid og Interkultur har man 
vektlagt å ansette folk med høy utdannelse, man har økt stillingsstørrel- 
sene og lønnsnivået, for å gjøre det mer attraktivt for folk med kompe- 
tanse, og for å få dem til å bli i stillingene over tid. Først og fremst er det 
viktig at de ansatte ved G60 har en kunst- og kulturfaglig kompetanse 
som er relevant for aktivitetene på huset. Her er det ansatte som kan film- 
og fotokunst, ansatte med kompetanse innenfor ulike deler av musikk- 
feltet og ansatte som kan lydstudioarbeid. Men de må også være personer 
som kan kommunisere med ungdom, og som kan fungere som voksne 
rollemodeller. Et personale sammensatt av personer av begge kjønn og 
med ulike kulturelle bakgrunner er derfor også viktig. Vårt inntrykk er 
at de voksne ansatte ser ut til å ha funnet fram til en god balanse mellom 

det å være en ansvarlig og trygg voksenperson og det å være en som for- 
står ungdom på deres egne premisser. Det er også god kommunikasjon 
de ansatte seg imellom, som også har betydning for stemningen på huset. 


Et sted i balanse 


Som vi har beskrevet i dette delkapittelet, har G60 brukt mye tid på å 
finne den riktige balansen mellom å være møteplass og være kulturverk- 
sted. Man startet friskt og ambisiøst med tung vektlegging av kulturverk- 
stedidentiteten, men erkjente etter hvert at møtestedsfunksjonen også 
måtte ivaretas. Inn kom sofaene og dempet belysning. «For hvis ikke det 
er et hengested, hvordan skal du da få rekruttert ungdommene?» spurte 
G60s daglige leder oss retorisk. De uformelle samtalene mellom kultur- 
arbeidere og ungdom, og ungdommene imellom, i sofaen eller ved kaffe- 
maskinen danner grunnlaget for å bli kjent med hverandre, for å skape 
trygghet og tillit nok til at man kan være seg selv, for å skape ideer og 
initiativ. Alt dette er igjen grunnlaget for at aktivitetstilbudet på huset er 
relevant og interessant for dem det er til for. 

En balanse mellom prisede aktiviteter og gratis aktiviteter har også 
vist seg å være viktig. Man har ikke fjernet kravet om betaling for en del 
av aktivitetene, men man har, gjennom det uformelle henge-tilbudet og 
huskonsertene, skapt en gratis plattform for brukerne. I og med at ung- 
dommene selv i høy grad er initiativtakere og drivere av ulike prosjekter 
på huset, får de selv innsikt i økonomi- og budsjettstyring når de er med- 
arrangører av konserter, kurs osv., og de blir innforstått med at prosjekter 
og aktiviteter på G60 ikke er gratis å sette i gang. 

I takt med at G60 har fått etablert og justert tilbudet bedre, og har 
vist at de lykkes med å skape en forholdsvis vellykket og godt besøkt 
arena, har også dialogen mellom G60 og kommunal ledelse gått seg mer 
til. Det kan se ut til at relasjonen er preget av større grad av gjensi- 
dig tillit enn tidligere, noe som har hatt positiv påvirkning på hvordan 
husets ledelse opplever sitt handlingsrom. En vedvarende og kontinuer- 
lig utfordring er likevel den tregheten som ligger i at det må søkes om 
midler for å skaffe ekstern finansiering før prosjekter av ulik art kan 
igangsettes. 

Matendo kultursenter (Case 4) 


Matendo kultursenter var en frivillig kulturorganisasjon for ungdom 
i Drammen. Organisasjonen ble grunnlagt for mer enn 20 år siden av 
musikeren Deo Kiligitto. Kiligitto var født og oppvokst i Tanzania, kom 
til Drammen i ung voksen alder, og var en sentral person i Drammens 
kulturliv fram til sin død i 2000. På organisasjonens nettsider ble virk- 
somhetens mål formulert slik: 


Matendos mål er å skape gode møteplasser og fellesskap for unge ledere, unge 
artister, dansere og andre engasjerte ungdom, som gjennom selvbevissthet og 
økt kritisk tenkning skal bidra til å vise vei for andre unge som lever i et urbant 
mangfold. Bybildet er endret i løpet av få år. Nye ungdomsgrupper har kommet 
til og Matendos målsettinger der for å dekke behovene som har oppstått i dette 
nye samfunnet. Selv er vi den første generasjonen som har vokst opp i et virkelig 


etnisk mangfoldig Norge.” 


Matendo henvendte seg i utgangspunktet til all ungdom, men hadde et 
spesifikt fokus på å løfte fram de flerkulturelle ressursene som finnes i 
Drammen. Selv om Matendo var en kulturarena, hadde organisasjonen 
et noe mer velferdsorientert siktemål enn G60, gjennom at de ønsket å 
bidra til økt selvbevissthet og refleksjon hos ungdom. 

Som case i dette prosjektet skiller Matendo seg klart ut som det eneste 
private tiltaket. Drammen kommune har hatt en samarbeidsavtale med 
Matendo, og har gjennom flere år bidratt med et driftstilskudd i form av 
subsidiert husleie. Organisasjonen holdt de første årene til i lokaler i Toll- 
bugata, men ble senere flyttet til Union Scene. Etter at Deo Kiligitto døde, 
har organisasjonen hatt flere lederskifter. Matendo ble basert på frivillig 
arbeid, og ungdom stod selv for mye av det som skjedde på kultursente- 
ret. I perioder var aktiviteten omfattende, og i andre perioder lå stedet 
mer eller mindre brakk. Omfanget av dialog og samarbeid med kommu- 
nen og med andre aktører på huset og ellers i Drammen vekslet også noe. 

I dette casestudiet var vi spesielt opptatt av å undersøke betydningen 
av at dette var et tiltak som opererer utenfor det offentlige kulturtilbudet. 


9 — http://www.matendo.no/om. oss.php (lest 25.10.2013). 

Vi var også spesifikt interessert i å studere hvordan denne arenaen balan- 
serte organisert aktivitet opp mot oppholdsstedsfunksjonen, samt hvor- 
dan organisasjonens fokus på kulturelt mangfold utspilte seg i praksis. 
Gjennom å undersøke Matendo som et kontrasterende case håpet vi også 
at kjennetegn ved de tre offentlige casene ville tre tydeligere fram. 

I utgangspunktet planla vi å følge dette caset på samme måte som 
med G60, altså gjennom deltagende observasjon i ulike aktiviteter og 
intervjuer med voksne ledere, ungdomsledere og brukere. Tanken var 
at Matendo skulle vies like stor plass i Kultur for å delta som de andre 
tre casene. Dette lot seg dessverre vanskelig gjøre, da Matendo la ned 
virksomheten midt i prosjektperioden. Innen dette skjedde, hadde vi 
imidlertid gjennomført flere møter og samtaler med sentrale personer i 
organisasjonen, og vi hadde vært til stede som observatører på Matendo 
under en kursaktivitet. Etter at virksomheten la ned aktiviteten, forsøkte 
vi gjentatte ganger å komme i kontakt med organisasjonen uten å lyk- 
kes. Mot slutten av den opprinnelige prosjektperioden blåste nye krefter 
i Matendo igjen liv i virksomheten, noe som ga grunnlag for ytterligere 
telefonsamtaler og et gruppeintervju. Selv om det empiriske materialet 
er noe mindre omfangsrikt enn vi opprinnelig hadde planlagt, har caset 
vist seg å være verdifullt i seg selv som et empirisk eksempel på et pri- 
vat kulturtiltak; i tillegg til den kompletterende funksjonen det har hatt i 
forskningsprosjektet som sådan. Det er viktig å understreke at vårt inn- 
trykk av Matendo er basert på noen få empiriske nedslag, og at det er en 
mulighet for at dette kan ha gitt oss et noe skjevt bilde både av aktivitets- 
innholdet, brukerprofil og arenaens identitet for øvrig. Pr. oktober 2018 
er virksomheten og organisasjonen Matendo nedlagt. 


Selvtillit og stolthet 


Matendos aktivitetstilbud har, som G60, med noen unntak i hovedsak 
vært rettet mot musikkaktiviteter. I den perioden vi fulgte virksomhe- 
ten, har det generelt sett handlet mest om sang, dans og sceneopptreden, 
og i mindre grad instrumentbaserte musikkaktiviteter. Som forskere var 
vi til stede på en kurskveld der ungdom med artistambisjoner kunne få 
hjelp til å utvikle talentet sitt videre og få erfaring i å framføre låter på 

en scene. Kurskvelden samlet ti jenter i alderen 13 til 17 år med en rekke 
ulike kulturelle bakgrunner, og en voksen kursleder. Kvelden startet med 
oppvarming og improvisasjon. Selv om to forskere var fluer på veggen, 
hev flere av jentene seg frampå med improviserte raptekster. Etterpå 
fremførte hver enkelt låter foran de andre, med singback-versjoner av 
låtene avspilt fra mobiltelefonene sine over musikkanlegget. De andre 
deltagerne klappet og jublet etter hver fremførelse, og kurslederen kom 
med innspill til hver enkelt om stemmebruk, mikrofonføring og scene- 
oppførsel. Kurset fremstod ikke først og fremst som sangteknisk opplæ- 
ring etter konvensjonelle sangpedagogiske metoder. Det var snarere et 
mer sammensatt fokus på utvikling av hver enkelt jentes talent og artist- 
personlighet, scenetrygghet og selvtillit. Selv om det, slik vi oppfattet det, 
var et par norsk-etniske jenter til stede, var det tydelig at dette kurset 
var innvandrerjentenes arena. Dette ble understreket, og kanskje også 
forsterket, av språket som ble benyttet mellom leder og deltagere; en litt 
sleivete sjargong med mange referanser til hudfarge, noe som fremhevet 
gruppefellesskapet, men som samtidig etablerte et skille mellom denne 
gruppen og «de andre» / majoriteten. Kurset var i så måte representativt 
for noe som kjennetegner organisasjonens virksomhet som sådan, nem- 
lig det å bidra til at urban, flerkulturell ungdom i Drammen kan utvikle 
en rakrygget identitet, selvtillit og stolthet der det flerkulturelle er et 
sterkt element, ikke bare på en scene, men i livet generelt. Den identitets- 
byggende ambisjonen var slik sett langt mer fremhevet i dette caset enn i 
de andre casene vi har studert i dette prosjektet. Samtidig kan man stille 
spørsmål ved om det er hensiktsmessig med en såpass spesifikk minori- 
tetsorientering, eller om det i det lange løp vil være bedre å henvende seg 
bredere, det vil si mot alle deler av ungdomsbefolkningen, uavhengig av 
kulturell bakgrunn. 


Ildsjeler, struktur og sårbarhet 

På tross av små ressurser har Matendo i perioder hatt både stor aktivitet 
og mange brukere som har sluttet opp om tilbudet. En av kulturlederne 
i Drammen kommune berømmet Matendo for å ha fått til mye på kort 
tid og med begrensede ressurser, noe han blant annet begrunnet med at 

organisasjonen gjennom sin posisjon utenfor det kommunale byråkra- 
tiet hadde en frihet og en mulighet til å snu seg raskt rundt og etablere 
prosjekter og aktiviteter kjapt uten henblikk på overordnede politiske 
strategier og prosesser. Matendo var helt siden etableringen basert på 
en kombinasjon av lønnet og frivillig innsats, og enkeltstående ildsjelers 
engasjement og lederskap. Kombinert med sterk involvering av brukere 
som selv får dra i gang og organisere små og større prosjekter og aktivi- 
teter, kan man komme langt. Det er imidlertid flere farer ved en organi- 
sering som er såpass fri, og vår vurdering er at denne frie organiseringen 
har vært en svært problematisk side ved Matendo. 

At ildsjeler investerer mye tid og krefter på en kulturarena som 
Matendo, er i seg selv et gode, ikke et problem. Problemet oppstår når 
ildsjelen gir seg, og det ikke finnes andre som står parat til å ta over og 
videreføre arbeidet etter samme mal. I tilfellet Matendo har ledere kom- 
met og gått, samtidig som organisasjonen har manglet en grunnleggende 
struktur som holdt den oppe og samlet i kritiske faser. Dette gjør at selv 
en organisasjon med stor aktivitet og mange brukere blir svært sårbar når 
sentrale personer faller ut. Ungdommene på Matendo ble også i perioder 
gitt stort ansvar, og det oppstod enkelte situasjoner med bråk og uro i og 
utenfor Matendos lokaler på kveldstid når det ikke var voksne ansvar- 
spersoner til stede, noe som nok bidro til at organisasjonen de siste årene 
slet med et litt dårlig rykte. 

Manglende struktur utgjør også en sårbarhet dersom det oppstår kon- 
flikter og samarbeidsproblemer, noe som i høy grad har vært tilfelle flere 
ganger i Matendos historie. Vårt inntrykk er at det har vært konflikter, 
utfordrende kommunikasjon og brudd på tillit mellom tidligere og påføl- 
gende ledere i flere ledd. Slik vi vurderer det, ville en sterkere organisa- 
sjonsstruktur med større vekt på langsiktighet, demokratiske prosesser 
og mer åpenhet redusert faren for at disse konfliktene skulle prege orga- 
nisasjonen på den måten de har gjort. 

Fraværet av struktur og det som normalt følger med en slik struktur, 
som for eksempel internkontroll, ansettelsesprosedyrer og andre forma- 
liserte rutiner som forblir de samme uansett hvem som utfører disse ruti- 
nene, har også andre negative konsekvenser. Slike konsekvenser kan være 
svakere sikring av at lederne har den riktige kompetansen og mangel på 

et apparat som kan iverksette nødvendige tiltak dersom det oppstår pro- 
blemer i tilknytning til lederskap og andre viktige funksjoner. 

En tredje fare ved fravær av en slik strukturert organisasjonsmodell er 
knyttet til beredskap og samarbeid med andre instanser. Vi har tidligere 
beskrevet hvordan de kommunale kulturarbeiderne i forsøksprosjektet 
på Fjell skole og Neon (case 2) er avhengige av å bli kjent med brukerne 
av kulturarenaene, bygge tillit og gjennom dette skape et grunnlag for 
videre kulturarbeid. Vårt inntrykk, basert på observasjon og samtaler, 
er at Matendo har dratt den sosiale delen av arbeidet et godt stykke len- 
ger enn hva man har gjort i kommunal regi på Fjell, men det er knyttet 
usikkerhet til hvor gjennomtenkt denne strategien har vært, og hvor stor 
oppmerksomhet man har hatt på å gjøre dette på en forsvarlig måte. Når 
man som ansvarlig voksenperson involverer seg i barn og unges liv, vil 
man måtte ta høyde for at man skaper en relasjon som åpner opp for pro- 
sesser hos barnet eller ungdommen som man som kulturarbeider ikke 
nødvendigvis har kjernekompetanse på, og som krever en annen og mer 
langvarig involvering enn det kulturarbeideren i sin posisjon er i stand til 
å gjennomføre. Kulturarbeidere som er ansatt i Drammen kommune, er 
i så måte mer privilegert, da de er omgitt av en stor organisasjon der det 
er etablert et formalisert samarbeid med andre kommunale enheter, for 
eksempel helsestasjon for ungdom, barnevernstjenesten og utekontakt. 
Fordi Matendo ikke var en del av denne kommunale infrastrukturen, ble 
slike samarbeid langt mer personavhengige og derfor mer sårbare. Slik 
sett står små, frivillige og ikke-offentlige organisasjoner som Matendo 
svakere enn de kommunale virksomhetene med hensyn til denne type 
beredskap. 


Matendo gjenoppsto 

Parallelt med avslutningsfasen av dette forskningsprosjektet ble det tatt 
nye lokale initiativ for å relansere og gjenåpne Matendo. På eget initia- 
tiv iverksatte to tidligere medlemmer av Matendo nye aktiviteter under 
det gamle navnet. De jobbet frivillig med Matendo i flere måneder, og 
la til side andre planer, fordi de hadde så stor tro på prosjektet. Det er 
et bevisst valg å beholde navnet, fortalte de to, og viser til betydningen 

«make things happen» på swahili. De to, som omtaler seg som en slags 
driftsledere, var i dialog med kommunen for å forsøke å etablere en form 
for samarbeid. 

Når de ønsket å starte det opp igjen etter at det hadde ligget nede i lang 
tid, oppfattet de det slik at stedet var preget av manglende kontroll på 
flere områder. De ønsket å rette opp det de mente var et dårlig rykte til 
Matendo gjennom å formidle at stedet var noe annet nå enn det det var 
før. På spørsmål om hvorfor de trodde stedet hadde et dårlig rykte, sier 
de at ting skled ut, at det var ingen som styrte. De nye initiativtakerne 
hadde et sterkt ønske om at det nye tilbudet skulle være ordentlig, ryddig 
og strukturert; at det hadde et godt faglig innhold, og at det var et trygt og 
tillitvekkende sted. Noen av tilbudene som ble organisert, var yogatimer, 
dans, ungdomsklubb og barnas dag. Det skulle ifølge de to være et mul- 
tikulturelt senter som var åpent for alle, og hvor alle tilbudene var gratis. 
De var særlig opptatt av å fange de brukerne som faller utenfor. 

Denne seneste utviklingen innenfor dette caset understreker etter vår 
oppfatning enda sterkere punktene om sårbarhet og struktur. Nye initia- 
tivtakere så ut til å identifisere nettopp en manglende struktur og styring 
som en av de store utfordringene ved det tidligere Matendo, og de ønsket 
bevisst å utvikle Matendo til noe annet enn det det var. 


De fire casene som er beskrevet i dette kapittelet, viser noe av bredden 
og variasjonen i det lokale kulturarbeidet. Dette arbeidet bestod for det 
første av tilbud og tiltak av ulik varighet. Noen tilbud hadde eksistert og 
var utviklet over en årrekke, mens andre var kortvarige prøveprosjekt. 
For det andre var forankringen av tilbudene ulik. Enkelte tilbud hadde 
en kommunal forankring og nært samarbeid med offentlige institusjo- 
ner som skoleverket eller kulturskolen, mens et tilbud som Matendo 
var forankret i private initiativ og engasjement. I tillegg viser disse 
fire eksemplene også hvordan man kan tenke ulikt rundt målgrupper, 
rekruttering og det kulturelle innholdet i tilbudet. I det siste kapittelet 
skal vi se nærmere på hvilke byggesteiner kulturarbeidet kan sies å være 
sammensatt av. 


158 


KAPITTEL 8 


Byggesteiner i kulturarbeid mot 
barn og unge 


Til slutt i denne boka handler det om hvordan et lokalt kulturarbeid bygges opp av 
ulike byggesteiner, og om hvordan ulike forhold spiller sammen i dette arbeidet. Vi 
diskuterer betydningen av ulike enkeltelementer i lys av de prosjekter og tiltak som 
vi har studert i Drammen kommune. Noe av utgangspunktet for denne boka har 
vært å se på sammenhengen og den mulige avstanden mellom det nasjonale og det 
lokale nivået i kulturpolitikk og kulturarbeid. Det er også et tema for dette avslut- 
tende kapittelet hvordan de overordnede målene om kvalitet, deltagelse, inklude- 
ring, mangfold og demokrati blir operasjonalisert gjennom både det idealstyrte og 
pragmatiske, praktiske og prosaiske arbeidet. 


Hva påvirker kulturbruk og kulturell 
deltagelse? Atte mulige parametre 


I prosjektet Kultur for å delta, og særlig i analysen av de fire casene som 
vi gikk igjennom i forrige kapittel, har vi ønsket å utforske de følgende 
temaene, som alle kunne tenkes å påvirke deltagelse i ulike kulturtil- 
bud: 1) målgrupper, brukere og rekruttering, 2) initiativ, medvirkning 
og aktivitetsledelse, 3) tillit, trygghet og voksenkontakt, 4) omdømme, 
5) aktivitetstilbud, 6) lokalisering, 7) betaling og 8) organisering. Disse 
åtte kategoriene har også utgjort arbeidshypoteser om hva som er mulige 
parametre for et vellykket kommunalt kulturarbeid: Hvilke av disse 
parameterne fremstår som viktigst for at et tiltak skal fungere etter inten- 
sjonen, og for at det skal oppfattes som vellykket både av de som arbeider 
med det og av ungdommene selv? Vi beskriver vår innledende forståelse 
av disse åtte faktorene og de spørsmålene som bør knyttes til dem i det 
følgende. Dette er faktorer som har vært viktige i arbeidet i Drammen, 
men som vi også tror er viktige for alle andre som er involvert i lignende 
kulturarbeid. 

Målgrupper, brukere og rekruttering 

I prosjektet ønsket vi å studere kulturtiltak som retter seg mot forskjel- 
lige målgrupper. Vi ønsket å finne ut hva som kjennetegner målgrup- 
pene for de ulike tiltakene, og hvordan tiltakene gjennom innhold, form 
og markedsføring henvender seg til de definerte målgruppene. Vi antok 
også at flere av tiltakene ville bestå av flere ulike aktiviteter og opplevelser 
med differensiert målgruppetilpasning. Faktorer ville kunne være f.eks. 
kjønn, alder, bosted eller bestemte interesser. 

Et relevant spørsmål her er om tilbudene faktisk treffer målgruppene 
en har sett seg ut. I kulturpolitisk forskning har det tradisjonelt blitt 
gitt stor oppmerksomhet til sosiale faktorer som kjønn, alder, etnisitet, 
bosted, foreldres utdannelsesnivå og foreldres inntektsnivå. Også i dette 
prosjektet ville vi holde casene opp mot disse faktorene, men det var også 
viktig å stille seg åpen for at det kunne være andre faktorer som bidrar til 
å skape eller rive ned barrierer for kulturell deltagelse. 

I både survey og i casestudier stilte vi spørsmålene om hvem som 
bruker hvilke kulturtilbud, og hvor mye de bruker dem. Dette er vik- 
tige spørsmål, men det er også viktig å forstå kulturell deltagelse på 
et dypere plan - hvorfor kulturtilbud brukes eller ikke brukes, og 
hvilken mening det gir for brukerne. Ligger nøkkelen i tilbudets form 
eller innhold? Ligger det i brukerens behov, motivasjon eller identitet? 
Rekruttering er et viktig tema i denne sammenhengen. Hvilke veier 
fører nye brukere inn i et kulturtilbud? Er det digital eller mer tradi- 
sjonell markedsføring som er det utslagsgivende, eller går veien for- 
trinnsvis via venner og bekjente? Hvilke forsøk er gjort for å rekruttere 
spesifikke grupper av barn og ungdom, grupper som erfaringsmessig 
ikke er blant kjernebrukerne av tilbudet? Hvilke erfaringer har man 
med disse strategiene? 


Medvirkning og aktivitetsledelse 

En av arbeidshypotesene i dette prosjektet var at kulturell deltagelse vil 
påvirkes av hvor initiativet til tilbudet kommer fra og hvem som utvikler 
det. For eksempel så vi for oss at tilbud initiert av kommunalt ansatte på 
Drammen kommunes avdeling Interkultur ville være annerledes i form 

og innhold enn tilbud som er initiert av brukerne selv. I tillegg antok vi 
at graden av mulighet for medvirkning fra brukerne på vokseninitierte 
tilbud kanskje også ville ha betydning. 

En annet sentralt tema dreide seg om voksen tilstedeværelse i de enkelte 
tilbud og aktiviteter. I noen tilfeller ville det sannsynligvis være voksne 
ledere til stede, mens i andre tilfeller ville kanskje lederskapet være iva- 
retatt av ungdom som hadde fått et spesifikt ansvar. Vi var opptatt av å 
kartlegge hver enkelt arena for å finne ut om det fantes nøkkelpersoner 
som fungerte som viktige «meglere» med betydning for kulturdeltagel- 
sen. Hvilke forskjeller ser man mellom ulike tilbud som kan knyttes til 
hvem som leder dem? Her var både intervjuer og deltagende observasjon 
relevante kilder. 


Tillit, trygghet og voksenkontakt 

Graden av voksen tilstedeværelse antok vi også at kunne ha innvirkning 
på om brukere og deres foreldre ville ha tillit til at det er trygt å delta på de 
ulike arenaene. Dette tenkte vi også at kunne variere med i hvilken grad 
foreldre blir involvert i hva som skjer. Intervjuer med kulturarbeidere og 
lærere er en viktig kilde til erfaringer om tillit og trygghet, og om det er 
gjort forsøk med ulike måter å skape tillit på og ulike måter å involvere 
foreldre på. Gruppeintervjuer med brukere var også en potensiell kilde til 
oppfatninger omkring dette. 


Omdømme 

Intervjuer og gruppeintervjuer er vanligvis gode kilder til diskurser 
- måter å snakke om noe på, og i dette prosjektet var vi interessert i å 
avdekke diskurser om de ulike kulturarenaene. Vi ønsket å finne ut om 
de ulike tilbudene var omsluttet av positive eller negative rykter. Slike 
rykter kan være knyttet til tillit og trygghet (jf. punktet over), men kan 
også være knyttet til andre ting, som for eksempel oppfatninger blant 
ungdom om hva som kjennetegner de som er brukere av de ulike tilbu- 
dene (sosial status, identitet m.m.). Hvordan voksne og unge fra ulike 
miljøer snakker om de forskjellige aktivitetstilbudene, hvilke ord man 

bruker, og hvordan man lader det man sier positivt eller negativt, kan 
fortelle mye både om dem som snakker og om hva slags stilling en arena 
eller et tilbud har i ulike grupper i lokalmiljøet. 


Aktivitetstilbud 


En sentral, og nesten selvfølgelig, del av studier som dette er å under- 
søke hvilke aktiviteter og opplevelser institusjonen tilbyr. Det er også 
relevant å se på hvilke deler av tilbudet som får mest oppslutning, og hva 
det er vanskeligere å rekruttere brukere til. Kanskje har også institusjo- 
nene erfaring fra tidligere forsøk på å lansere aktiviteter og opplevelser 
som man ikke har lykkes med. Disse erfaringene er også verdifulle å få 
tilgang til. 

Deltagende observasjon er en annen relevant tilnærming til aktivitets- 
tilbudet. Som deltagende observatører på de ulike kulturarenaene ligger 
det en mulighet for å komme nærmere hva som er det meningsbærende 
i deltagelsen. Dette kan være erfaringer som ikke alltid er like enkelt å 
uttrykke gjennom samtaler, men som kan komme til uttrykk på andre 
måter når man er sammen med dem det gjelder. 


Lokalisering 

To av casene i dette prosjektet var lokalisert på Grønland, i sentrum av 
Drammen, ett var lagt til bydelen Fjell, og ett (kulturskolecaset) hadde sin 
primære lokalisering på Fjell, og sekundært på Grønland i sentrum. Her 
lå det godt til rette for å fokusere på konsekvensene av lokalisering, samt 
til komparasjon mellom case med lik og ulik lokalisering. Dette åpner 
for å stille spørsmålet om hvor mye beliggenhet har å bety for kulturdel- 
tagelse. Et spørsmål som henger sammen med dette, er hva som i så fall 
er avgjørende for at en beliggenhet er god eller ikke. Er det for eksempel 
avstanden til kollektivknutepunkter som er avgjørende, eller er det vik- 
tigere at tilbudet ligger i nærhet til skole eller nærmiljø? Spørsmålet om 
lokalisering vil nødvendigvis ha ulik relevans i ulike kommuner, særlig 
mellom kommuner av ulik størrelse. 

Betaling 


En annen arbeidshypotese var at det at det koster penger å bruke et tilbud, 
er en mulig barriere for deltagelse. Vi ønsket å kartlegge sammenhengene 
mellom betalingskrav og hvem som er de faktiske brukerne. Dette ville 
vi gjøre gjennom intervjuer med kulturarbeiderne. Videre ville det være 
interessant å studere hvilke indirekte forbrukskrav de enkelte kulturak- 
tivitetene er forbundet med. Krever aktivitetene for eksempel at man har 
sitt eget instrument? Er det skrevne eller uskrevne regler for spesifikke 
klær eller annet utstyr for å kunne delta og være med i det gode selskap? 
Hvilke konsekvenser har i så fall dette for hvem som benytter tilbudet? 


Organisering 

En siste arbeidshypotese er at den administrative organiseringen av de 
ulike tilbudene har betydning både for innholdet i tilbudene og bruken 
av dem. I dette prosjektet ønsket vi for det første å kartlegge hva som 
kjennetegnet organiseringen av hvert enkelt tiltak, og å sammenligne 
dem med hverandre. Hva har organiseringen å si for hvilke aktiviteter 
som ble tilbudt og på hvilken måte? Her kan man f.eks. tenke seg at tiltak 
administrert av kommunen er preget av en mer rigid struktur enn et til- 
tak drevet av en liten og fleksibel privat organisasjon. På den annen side 
kan det tenkes at kommunal drift medfører en større forutsigbarhet og 
kanskje også tryggere økonomisk sikkerhet enn private tiltak. 

I etterkant av prosjektet og i arbeidet med denne boka ser vi at alle 
spørsmålene har vært relevante å stille. Samtidig ser vi at det er flere 
andre spørsmål som ikke ble stilt i begynnelsen, som vi har fått grunn- 
lag for å stille underveis. For eksempel har det blitt tydelig at det av og 
til kan være forholdsvis små, nær sagt prosaiske ting på et helt praktisk 
nivå, som kan ha stor betydning for om et kulturtilbud har god og bred 
oppslutning eller ikke. Det har også blitt tydelig for oss at selv om det er 
mange endringer man kan iverksette som kan ha betydning for delta- 
gelse, finnes det også faktorer som er av mer strukturell art, eller som av 
andre grunner ikke er noe man som kulturforvaltning kan påvirke, men 
som det er viktig å ha en bevissthet om. 

I forrige kapittel gikk vi gjennom kulturarbeidet og særtrekkene i fire 
ulike case. Denne gjennomgangen illustrerer også hvordan ulike faktorer 
kan spille ulike roller — i både positiv og negativ retning — for rekrutte- 
ringen til kulturell deltagelse. Dette gjelder blant annet våre nevnte åtte 
arbeidshypoteser for det kommunale kulturarbeidet; åtte ideer om hvilke 
faktorer som vi antok ville være viktige for bruk og utvikling av de kon- 
krete tilbudene, altså: 1) brukere, 2) medvirkning og aktivitetsledelse, 
3) tillit og trygghet, 4) omdømme, 5) aktivitetstilbud, 6) lokalisering, 7) 
betaling og 8) organisering. Er det mulig å si noe samlet om disse arbeids- 
hypotesene? Vi skal kort forsøke på nettopp det. 


Hva er viktigst? 


Vikan begynne i det generelle, med å understreke at det ikke er én enkelt- 
stående faktor som utmerker seg som det sentrale punktet for å påvirke 
bruken av et kulturtilbud. Det er ikke slik at vi kan si at lokalisering eller 
pris er den dominerende faktoren som enten hemmer eller fremmer kul- 
turell deltagelse. Det ville være en forenkling, men en forenkling som 
kan være kulturpolitisk ønskelig, fordi man vil vite nettopp hvor man 
kan eller bør iverksette konkrete tiltak. Hvis vi angriper de åtte arbeids- 
hypotesene i stikk motsatt retning, kan vi spørre oss om det er noen av 
disse som utmerker seg som lite betydningsfulle? Også her er svaret nei. 
Gjennomgangen av de fire casene og resultatene fra spørreundersøkelsen 
har dokumentert at alle de åtte enkeltfaktorene kan ha noe å si for hvor 
vellykket et konkret tilbud vil være. Det er samtidig viktig å understreke 
at disse generelle poengene ikke betyr at alle faktorer er like viktige, eller 
at betydningen av de ulike faktorene er likt mellom de ulike kulturtilta- 
kene. Tvert imot. 

Spørreundersøkelsen viste oss at det som teller mest for kulturbruken, 
varierer mellom tilbudene (jf. kap. 4). På spørsmål om hva som kunne 
påvirket bruken av ulike lokale kulturarenaer, ser vi at ungdommene 
svarer f.eks. tilbudet på Union Scene, åpningstidene til Drammensbib- 
lioteket og prisen på kino. Samtidig er det mange som svarer «ikke aktuelt 
uansett» på spørsmål om hva som kunne fått dem til å oppsøke de ulike 
arenaene. Det gjør at vi også må se på andre forklaringer enn de oppgitte 

svaralternativene: «1. at det var lettere å komme seg dit, 2. at det var bil- 
ligere eller gratis, 3. at de hadde åpent lengre eller oftere, 4. at de hadde 
andre tilbud som passet med min smak, 5. at det var andre folk der, 6. 
at jeg fikk lov av foreldrene mine». Vi må imidlertid heller ikke glemme 
hvor utfordrende det er for hvem som helst å skulle reflektere over og 
svare på et spørsmål om hvorfor man ikke gjør noe. 

Vi har sett at måten et tilbud er organisert på, formelt, administrativt 
og når det gjelder hvem man samarbeider med, kan påvirke hvordan til- 
budet fungerer. Vi vet at betaling, som f.eks. i kulturskolen, er med på å 
gjøre dette tilbudet mindre aktuelt for noen. Samtidig er kulturskolen et 
godt eksempel på hvordan det er en kombinasjon av faktorer som ska- 
per en terskel for deltagelse, slik vi diskuterte i forrige kapittel: Lokalise- 
ring, informasjon og kunnskap om tilbud, kulturell relevans m.m. kan 
også bidra i samme retning. Hvilke aktiviteter et sted tilbyr, er en selv- 
sagt faktor i hvor attraktivt et tilbud fremstår for målgruppen, men hvis 
omdømmet til eller inntrykket av stedet i en brukers øyne er negativt, 
kan omdømmet trumfe aktivitetstilbudet i innflytelse på hvorvidt man 
bruker et tilbud eller ikke. De siste tre faktorene - tillit, medvirkning/ 
aktivitetsledelse og brukere - handler om det som ikke er knyttet til 
kulturelle aktiviteter, fasiliteter eller tilbud, men til den sosiale og mel- 
lommenneskelige siden av tilbudene. Vi oppfatter det slik at blant disse 
faktorene finner vi svært vesentlige elementer i et velfungerende kultur- 
tilbud; hvor vi også ser en betydning på tvers av de ulike casene og tiltak 
vi har sett nærmere på i dette prosjektet. 

I alle våre fire case synes vi å se at voksenpersonenes rolle er helt essen- 
siell. Nærværet av, kompetansen hos og tilliten til voksenpersoner ser ut 
til å være nøkkelfaktorer. De fire casene viser dette på litt ulike måter. 
I kulturskole for flere-caset var kompetansen hos kulturarbeiderne helt 
sentral for at aktivitetene skulle fungere, og for at barna skulle få tillit til 
de som for en stund skulle erstatte lærerne, og for at det skulle skapes et 
engasjement rundt hva de skulle gjøre. Samtidig, som vi så, var det andre 
utfordringer med dette tiltaket, ikke minst med overføringsverdien til 
et viktig mål for prosjektet - økt rekruttering til kulturskolen. I forsøket 
på Fjell var denne overføringsverdien i større grad sikret gjennom at det 
var overlapping mellom kulturarbeiderne i skolen og kulturarbeiderne på 

fritidsklubben. Det ble stilt noen implisitte krav til disse kulturarbeiderne 
- at de skulle kunne håndtere større eller mindre grupper av 7.-klassinger, 
både i og utenfor skolesituasjonen. Vi så at evnen til å tilrettelegge lavter- 
skeltilbudet på fritidsklubben Neon var god og viktig. I tilfellet med G60 
er dialogen med og tilliten til en voksenperson enda mer sentral. Her er 
ungdommene eldre, og som vi så, uttrykker mange av dem stor tillit og 
tiltro til de som arbeider på og med G60. Eksemplet med Matendo viser 
betydningen av voksenpersoner på en litt annen, og mer indirekte måte. 
Det var et uttrykt mål for Matendo at det skulle være et sted med stor 
frihet og lite overordnet styring. Det fungerte ikke alltid like godt, og de 
som på et tidspunkt gjenopplivet Matendo, uttrykte et sterkt ønske om at 
det må være ansvarlige voksenpersoner involvert for å unngå noe av det 
negative som ble opplevd på denne arenaen tidligere. 

Det som påvirker et kulturtilbud, er en kombinasjon av det store og det 
lille. Her skal vi heller ikke glemme det lille og prosaiske. Som vi så tyde- 
ligst eksemplifisert med G60, handler utvikling av et tilbud av og til også 
om de helt nære ting. Hvordan ser lokalene ut? Får man lyst til å stikke 
innom, til å sette seg ned, til å henge der? Hvordan er belysningen? Er det 
mange nok sofaer? Av og til kan det helt lille og konkrete være det som 
gjør utslaget for om en arena oppfattes som attraktiv. Det er en løpende 
utfordring for alle som skal utvikle et kulturtilbud til barn og unge, å 
vurdere betydningen og den innbyrdes vektingen av de ulike faktorene vi 
har forsøkt å si noe om her. 


Pose og sekk. Syv punkter om et flertydig og 
flerdimensjonalt kulturarbeid 


Forrige kapittel handlet om de fire casestudiene i dette prosjektet. Vi 
gjennomgikk disse studiene enkeltvis og forsøkte også å se de fire i sam- 
menheng. Som vi oppsummerte med, er det gode grunner til å se de fire 
casene under ett. De bindes sammen av noen overordnede mål om økt 
kulturelt engasjement og økt kulturell deltagelse. Samtidig skiller de seg 
tydelig fra hverandre både i virkemidler, spesifikke mål, brukergrupper 
og organisering. Det er altså ulike forhold som ser ut til å påvirke bruken 
av tilbudet for de ulike tilbudene. 

Hvilket bilde er det som danner seg av brukergrupper, brukermønstre 
og kulturtilbud når vi setter surveyundersøkelsen og casestudiene i sam- 
menheng? Det er et mangfoldig bilde, som vi forsøksvis kan beskrive i 
syv punkter: 


Ungdom er ikke like 

Et hovedinntrykk som danner seg når man ser casestudiene og surveyun- 
dersøkelsen under ett, er det enkle poenget at ungdom ikke er ungdom. 
Banal som denne innsikten kan virke, er den desto mer grunnleggende 
for et konkret kulturarbeid. Uten nær kontakt med og god informasjon 
om de menneskene man ønsker å nå, vil en målgruppe fremstå som uens- 
artet og homogen. Dette er en særlig stor fare for en av de mest omdis- 
kuterte og kanskje mest misforståtte målgruppene - den som samles 
under begrepet ungdom. Ikke bare er dette en gruppe som diskuteres og 
misforstås med svært jevne mellomrom; det er også en gruppe som gjen- 
nomgående er knyttet til ulike former for bekymringer - både familiære 
og politiske. Hva skal vi gjøre med ungdommen? har vært et bekymret 
spørsmål stilt fra samfunnsplanleggere i mange tiår. På 1970-tallet var 
bekymringene samlet under termen «ungdomsproblemet», i bestemt 
form. Bekymringene, både før og nå, er knyttet til fritid og aktivitets- 
nivå, til fravær fra og frafall fra skolen, til potensiell arbeidsledighet, til 
varierende inkludering i samfunnet og arbeidslivet. Med en flerkulturell 
befolkning har også nye bekymringer og utfordringer blitt føyet til denne 
listen: Sørger vi for god nok kontakt og dialog mellom minoritetsbe- 
folkninger og majoritetsbefolkninger? Skaper vi nye klasseskiller langs 
kulturelle skillelinjer? Får minoritetsjenter de samme mulighetene som 
majoritetsjentene? Hvordan sørger vi for at minoritetsguttene ikke faller 
utenfor? Og så videre. Utfordringene er flere. Et kulturarbeid som er ret- 
tet mot ungdom, og som ønsker å arbeide med disse utfordringene, må 
uansett ha god oversikt over hvor heterogen denne målgruppen er. Her 
vil imidlertid enkelte hevde at det er kvaliteten på tilbudet; kvaliteten på 
det som formidles, som er det aller viktigste for en vellykket kulturfor- 
midling. Disse synspunktene står ikke i noe motsetningsforhold. Det er 
uansett stor forskjell på ungdommer, blant annet på hvordan de forholder 

seg til kulturtilbud. Vårt inntrykk er også at ungdommene selv er svært 
godt klar over forskjellene seg imellom. Et konkret behov for kulturar- 
beidet vil uansett være avhengig av oppdatert kunnskap om hvem som 
bruker de ulike tilbudene. 


Sosiale skillelinjer 

At ungdom ikke er ungdom, kan konkretiseres noe ved å bruke begre- 
pet sosiale skillelinjer. Under begrepet sorterer vi i denne sammenhengen 
de skillelinjene som kan knyttes til økonomi og/eller utdanning, og/eller 
etnisk bakgrunn. Skillelinjene er sosiale både i den forstand at de skapes 
og opprettholdes sosialt, og at de har en sosial funksjon, i den betydning 
at de nettopp skaper skiller mellom ulike grupper i samfunnet. Både sur- 
veyen og casestudiene viser at kulturtilbud og kulturbruk i Drammen 
er preget av noen slike skillelinjer - noen relativt forutsigbare og andre 
mer uforutsigbare. I våre undersøkelser viser disse skillelinjene seg særlig 
som forskjeller mellom elever fra ulike skoler, og som forskjeller mellom 
elever med ulik landbakgrunn. Som vi så i kapittel 4, er det for eksem- 
pel slik at mens elever fra Marienlyst skole i snitt angir å ha besøkt 6,6 
idrettsarrangementer i løpet av de siste 12 månedene, er tallet for Kjøste- 
rud skole 3,7. Og mens elever på Galterud skole i snitt oppgir ha besøkt 
et bibliotek 8 ganger de siste 12 månedene, har elever ved Svensedam- 
men skole kun besøkt et bibliotek 1,8 ganger. Forskjellene er også store for 
elever med ulike landbakgrunner. Her er det f.eks. markante forskjeller 
mellom elever med tyrkisk bakgrunn og elever med norsk bakgrunn, og 
forskjellene mellom elevgruppene er størst nettopp på besøk på idretts- 
arrangementer og besøk på bibliotek. Mens elever med tyrkisk bakgrunn 
bruker biblioteket over tre ganger så ofte som elever med norsk bak- 
grunn, er mønsteret motsatt for idrettsarrangementer. Elever med norsk 
bakgrunn ser ut til å oppsøke idrettsarrangementer tre ganger så ofte 
som elever med tyrkisk bakgrunn. I tillegg til disse forskjellene deler også 
kulturaktiviteten blant ungdommene seg langs en kjønnsakse. Jentene 
er mer aktive brukere av f.eks. bibliotek og sosiale medier, mens guttene 
er mer aktive i idrett og langt mer aktive i ulike former for spill (PC- og 
konsollspill). 


168 


BYGGESTEINER I KULTURARBEID MOT BARN OG UNGE 


Digital og analog kultur - hjemme- og 
uteaktiviteter 


Både surveyundersøkelsen og casestudiene viser med all mulig tydelig- 
het at ungdom i Drammen er aktive og bevisste kulturbrukere. Også her 
er det imidlertid viktig å skille mellom kultur og kultur. Selv om ikke 
det kommunale kulturarbeidet vi har studert i Drammen, utmerker seg 
ved å være spesielt normativt, i betydningen at enkelte former for kul- 
tur vurderes som langt mer verdifulle enn andre, er det heller ikke noen 
tvil om at det er noen former for kulturdeltagelse som er mer ønskelig 
enn andre, sett i de kommunale kulturarbeidernes perspektiv. De målene 
som settes for et inkluderende og integrerende kulturarbeid, som hand- 
ler om å utvikle et sosialt og kulturelt medborgerskap, oppnås lettere på 
noen arenaer enn på andre. Kultur er ikke kultur, like lite som ungdom 
er ungdom. Et viktig skille her går mellom den digitale og den analoge 
kulturaktiviteten, alternativt mellom hjemmeaktivitet og uteaktivitet. 
Ungdommen i Drammen er digitale og analoge kulturbrukere, og den 
kulturelle deltagelsen er fordelt mellom hjemmeaktiviteter og uteakti- 
viteter. Et dekkende bilde av kulturbruk må inkludere begge sider. Det 
aktivitetsmønsteret vi har sett gjennom prosjektet, er på en måte ganske 
kjent. I det minste når det gjelder bruk av de etablerte og tradisjonelle are- 
naene for kulturaktiviteter. Som vist i kapittel 4 følger bruken av kultur- 
arenaer og -uttrykk som teater, konsert, danseforestilling, bibliotek, kino 
m.m. langt på vei de samme mønstrene som avdekkes av SSBs undersø- 
kelser av den norske befolkningens kulturbruk. Når det gjelder den digi- 
tale kulturbruken, eventuelt mediebruken, er det langt færre dekkende 
undersøkelser å sammenligne resultatene med, særlig for denne bruker- 
gruppen. Undersøkelsene våre viser med all mulig tydelighet at selv om 
det vi kan kalle tradisjonell kulturbruk, spiller en viss rolle for ungdom- 
mene, er den digitale kulturbruken klart dominerende om man legger 
tidsbruk til grunn. Et annet spørsmål gjelder egenaktivitet, det vil si der 
ungdommene selv på en eller annen måte er aktive. Blant de kategoriene 
vi har brukt i surveyundersøkelsen (jf. kap. 4), er det organisert idrett 
og individuell trening som utgjør de mest praktiserte aktivitetene, fulgt 
av fotografering, treningssenter, religiøse foreninger og å spille musikk 
sammen med andre. 

Arenaenes betydning 


Et begrep som vi har brukt gjentatte ganger i denne rapporten, er arena. 
Det er ikke uten grunn. Et generelt inntrykk vi har er at betydningen 
av arenaer er stor, og at arenaer er en nøkkelfaktor for å skape relevante 
kulturtilbud utenfor hjemmet. En arena er et samlebegrep for tilbud, 
organisering og lokalisering. En arena er gjerne et fysisk sted, men det 
er som oftest også en form for møteplass som med ulike virkemidler til- 
rettelegger for aktivitet og kommunikasjon. En arena fylles med innhold 
av de menneskene som organiserer arenaen, og av de menneskene som 
fyller arenaen med aktivitet. Det vil nødvendigvis innebære at en arena 
er en ganske kompleks sammensetning av alt det som gjør et tilbud godt 
eller dårlig, relevant eller irrelevant, fungerende eller ikke-fungerende. 
Nedenfor går vi nærmere inn på noen sentrale enkeltelementer i denne 
sammensetningen. 

De arenaene vi har sett nærmere på i dette prosjektet, og de arenaene 
som berøres i surveyen, er, som vi har sett, svært ulike. De er organisert 
ulikt, har ulike tilbud, ulike grader av samarbeid med både offentlige 
etater og andre arenaer. Elevene vurderer også arenaene ulikt i spørs- 
målene fra surveyen. Som vi så i kapittel 4, ble de både spurt om kul- 
turtilbud og -bruk generelt, samt om deres vurdering av konkrete lokale 
arenaer. Her er svarene litt ulike. Hvis vi ser på hvilke arenaer som er 
mest besøkt, er dette KinoCity, Union Scene og Drammensbiblioteket, 
ikke overraskende med KinoCity som den arenaen flest har besøkt i 
løpet av de siste 12 månedene. Hvis vi ser på det gjennomsnittlige antal- 
let besøk siste 12 måneder, er det fremdeles KinoCity som er mest besøkt 
(7,9 besøk), med Union Scene og Attic på en delt andreplass (3,9 besøk). 
Dette sier noe om at frekvensen av bruken av kulturtilbudene varierer, 
f.eks. at de som bruker Attic, er mer aktive/jevnlige brukere enn de som 
bruker andre kulturtilbud. Hvis vi derimot ser på hvordan elevene ran- 
gerer betydningen av de ulike lokale arenaene (på dette spørsmålet var 
KinoCity ikke inkludert som alternativ), er det flest elever som synes 
at Drammensbiblioteket, Union Scene og Drammens Teater er litt eller 
veldig viktige arenaer (jf. kap. 4). Her ser vi at selv om teateret ikke har 
blitt besøkt av flere enn 37 %, blir det vurdert som en vesentlig arena også 
av ikke-brukere. 

Skolens betydning 


Arbeidet i dette prosjektet og de dataene vi har samlet inn, har bekref- 
tet inntrykket av den nøkkelrollen som skolen spiller (eller kan spille) i 
kulturarbeid rettet mot barn og unge. To av casene i dette prosjektet har 
hatt en direkte dialog med skolen. Både kulturprosjektet på Fjell og Kul- 
turskole for flere utnyttet det potensialet som ligger i å nå barn og unge 
i skolehverdagen. Hele surveyen i dette prosjektet var også avhengig av å 
få tilgang til ungdommene gjennom å la de gjennomføre spørreunder- 
søkelsen som en del av skoledagen. Uten aksept fra og samarbeid med 
ungdomsskolene i Drammen ville dette vært langt vanskeligere å gjen- 
nomføre, og trolig gitt langt mer usikre resultater. 

Et annet moment som minner oss om den store kulturelle betydnin- 
gen skolen har, er Den kulturelle skolesekken. Selv om kulturtrykket for 
den enkelte elev ikke økes i stor grad av DKS, (det er snakk om et nokså 
lite antall kulturtilbud årlig), er dette like fullt det største enkeltstående 
tiltaket for kulturtilbud til barn og unge (jf. Breivik og Christophersen, 
2013). I surveyundersøkelsen ble dette blant annet illustrert med andelen 
elever som hadde vært på en konsert i skoletiden de siste 12 månedene. 
86 % av elevene anga at de hadde vært på en konsert i dette tidsrommet. 
Andelen som hadde vært på en teaterforestilling e.l., var 61 %. Som kjent, 
er målet med DKS å nå alle barn og unge, og den infrastrukturen som 
gjør det mulig å kunne nå dette målet, utgjøres nødvendigvis av skolen. 
Betydningen av og størrelsen til DKS betyr også at alle kulturtiltak som 
ønsker å forholde seg til skoleverket og skoleelever, på en eller annen måte 
er nødt til å forholde seg til Den kulturelle skolesekken. Et kulturprosjekt 
som gjennomføres i skolehverdagen til elevene, vil, direkte eller indirekte, 
relatere seg til DKS. Det vil f.eks. si at man må legitimere prosjektet enten 
som noe annet enn, som et alternativ til eller som en komplementering 
av det tilbudet som gis gjennom DKS. På samme måte vil også et velfun- 
gerende samarbeid med lærerne være avhengig av at man på enn eller 
annen måte relaterer kulturarbeidet til DKS. 

Det er uansett vanskelig å komme utenom skolen som samarbeidsor- 
gan, dersom ambisjonen er å nå så bredt som mulig. Som nevnt tidli- 
gere i rapporten er skolen det eneste tilbudet til barn og unge det ikke 
er mulig, og rent faktisk også straffbart, å velge bort. Det vil også si at 

(grunn)skolen er den eneste institusjonen eller arenaen som når alle, eller 
nær sagt alle. Den store betydningen til skolen som institusjon represen- 
terer også en utfordring, for flere aktører. Det er en utfordring for skolen 
selv å skjerme timetall og læringsmål, og det kan også være en utfordring 
for kulturprosjektet og andre formål som ønskes implementert i skolen. 
Siden skolen når så bredt, er det også en naturlig arena for implemente- 
ring av alle gode formål, enten det gjelder ønsker om kunnskap som skal 
inn i skolen (privatøkonomi, helse, ernæring, klima), integreringstiltak 
eller kulturtiltak. Det er skarp konkurranse om elevenes oppmerksom- 
het, lærernes tid og skoledagens timer. 


Bruk og ikke-bruk: komplekse valg 


Et nøkkelspørsmål for dette prosjektet er like vesentlig som det er vanskelig 
å besvare: Hva er det som gjør at man velger en kulturaktivitet, og hva er 
det som gjør at man velger det bort? Med andre ord: Hva er forskjellen på 
en bruker og en ikke-bruker av et kulturtilbud? Dette kan igjen knyttes til 
et annet spørsmål som er like stort som det er utfordrende: I hvor stor grad 
kan man forklare sosiale forskjeller med strukturelle forhold, og i hvor stor 
grad kan de forklares med individuelle valg? Og - i forlengelsen av dette — 
dersom man ønsker å påvirke de valg som tas, skal man søke å gjøre noe 
med de strukturelle forholdene som ligger til grunn for personlige valg, 
eller skal man forsøke å påvirke disse personlige valgene mer direkte? 

I en artikkel om ikke-brukere skriver de danske kulturpolitikkfor- 
skerne Gitte Balling og Nanna Kann-Christensen at vi må modifisere 
det begrepet vi har om ikke-brukere, og at ikke-brukere kan være aktive 
brukere på arenaer som ikke blir fanget opp med de måleverktøyene 
man bruker: «So-called non-users may be very active cultural parti- 
cipants who do not use the traditional cultural institutions. [...] Their 
cultural activities take place in non-institutional spaces (e.g. web sites, 
on the streets or other informal settings» (Balling og Kann-Christensen, 
2013, S$. 67). Tradisjonelle kulturundersøkelser fanger i for liten grad 
opp den kulturbruken som er digital, den kulturbruken som er i privat/ 
familiær regi, og den kulturbruken som finner sted utenfor de offentlige 
institusjonene. 

I dette prosjektet har vi fått illustrert med all mulig tydelighet at årsa- 
ker til at man velger å delta i en kulturaktivitet, at man velger å ikke delta, 
eller at man velger å slutte med en aktivitet, innebærer komplekse valg. 
I surveyundersøkelsen ble dette illustrert i to ulike spørsmål: spørsmålet 
om årsaken til at man hadde sluttet med en gitt aktivitet, og spørsmålet 
om hvilke endringer som hadde gjort at man hadde begynt å bruke et gitt 
tilbud mer (se kap. 4). De viktigste årsakene til å slutte angis som at det 
ikke var gøy lenger, at det ble for liten tid, eller at de fikk andre interesser. 
På spørsmålet om mulige endringer som kunne ført til økt bruk, er det 
mange som svarer at det enkelte tilbud uansett ikke ville vært aktuelt. 
Blant de som angir mulige endringer som ville føre til økt bruk, er belig- 
genhet, åpningstider, pris og tilbud de viktigste mulige endringsfakto- 
rene, men med ulik vektlegging for de ulike tilbudene. 

Disse resultatene viser hvor sammensatt årsaker til kulturelle valg er. 
I tillegg finnes det for denne brukergruppen en (eller flere) faktor X som 
påvirker hva man deltar på, og hva man ikke deltar på. Identifiserer den 
enkelte seg med den arenaen som har et tilbud? Er jeg en sånn type? Hva 
slags folk er det som egentlig henger på det stedet? Er jeg en av dem? Eller 
vil jeg egentlig være en helt annen? Har jeg lyst til å forholde meg til andre 
akkurat nå, eller har jeg nok med meg og mitt? Som vi har sett, kan det også 
være tydelige generasjons- og konjunktursvingninger for bruken av et til- 
bud, blant annet som følge av at enkeltpersoner drar med seg andre brukere, 
både når de begynner å bruke et tilbud, og når de slutter å bruke et tilbud. 

Mens det er gjennomførbart å endre åpningstider, utvikle tilbud, sub- 
sidiere priser, være aktiv i sosiale medier, markedsføre og være synlig, er 
det langt vanskeligere å forholde seg aktivt til de mange x-faktorene, som 
når alt kommer til alt, kanskje er blant de viktigste for den primære mål- 
gruppen for et kulturarbeid. Et minimum må nødvendigvis være å være 
bevisst og oppmerksom på at disse refleksjonene kan være avgjørende for 
hvorvidt man deltar på noe eller ikke. 


Bevisste brukere 


Et siste overordnet inntrykk som dokumenteres både i surveyunder- 
søkelsen og i casestudiene, er at det er meningssterke og bevisste 

målgrupper vi her snakker om. De har klare oppfatninger både om til- 
budene de bruker og ikke bruker, om hva som fungerer og hva som ikke 
fungerer, og om forskjeller innad i sin egen aldersgruppe. Som vi så i et 
av intervjuene med brukere av G60, målbar de f.eks. en veldig klar opp- 
fatning av forskjellene mellom G60 og kulturskolen: «man lærer ikke den 
musikalske magien; man lærer bare den musikalske kjedelige teorien». På 
samme måte hadde de også tydelige oppfatninger av hvem som bruker, og 
hvem som ikke oppsøker denne arenaen. Spørreundersøkelsen viser også 
at det finnes klare positive og negative oppfatninger av kulturtilbudet i 
Drammen, samt av hvordan dette tilbudet bør utvikles videre (jf. kap. 4). 


Forholdet mellom mål, virkemidler 
og resultater 


I kulturpolitisk forskning og utredning har man tradisjonelt skilt mel- 
lom to grunnleggende argumenter for å bruke politisk oppmerksomhet 
og økonomiske ressurser på kultur: På den ene siden har vi argumenter 
som fremmer betydningen av kultur for kulturens egen skyld, eksempel- 
vis med henvisning til kulturens egenverdi (jf. Røyseng, 2007; Hylland, 
2009). På den andre siden har vi argumenter som fremmer betydnin- 
gen av kultur for andre formål enn dens egen - kultur som verktøy for 
å utvikle samfunn, næring, lokalmiljøer; for å fremme integrering og 
inkludering, demokrati, folkehelse og sosial bærekraft. Den siste formen 
for argumentasjon beskrives gjerne, lett normativt, som en instrumentell 
kulturpolitikk, der kulturuttrykk er middel og ikke mål; der kunst og 
kultur brukes som instrument for å oppnå noe annet”. 

Diskusjoner i kulturfeltet er av og til preget av en eksplisitt eller impli- 
sitt engstelse for instrumentalitet, særlig siden en instrumentalitet gjerne 
oppfattes som å gå på bekostning av kunstnerisk autonomi. Den tode- 
lingen av formål eller legitimering som slik bekymring bunner i, virker 


10 Det har blitt fremmet skeptiske synspunkter til skillet mellom instrumentell og ikke-instrumentell 
kulturpolitikk. Geir Vestheim argumenterer f.eks. for at all kulturpolitikk i prinsippet er instru- 
mentell, forstått slik at den søker å oppnå et formål utenfor det rent konkrete kulturuttrykket. 
Også dannelse og utvikling av enkeltmennesker kan forstås som et instrumentelt mål (Vestheim 
2008). 

mindre aktuell og relevant i møtet med en kommunal virkelighet. Mye 
kan tyde på at forholdet mellom mål og middel i en slik praktisk sam- 
menheng ikke beskrives på en god måte av en skjematikk med kultur 
som mål på den ene siden og kultur som middel på den andre siden. I 
vår sammenheng vil det f.eks. være et spørsmål om kultur skal være et 
middel til inkludering og integrering, eller om inkluderende tiltak skal 
føre til økt kulturbruk (som igjen kan antas å være et gode i seg selv). De 
som arbeider med disse spørsmålene på lokalt nivå, vil trolig svare at her 
ligger det et selvsagt og innlysende både-og. Kultur kan være et middel, 
og det kan være et mål, på samme måte som inkludering er et mål i seg 
selv, samtidig som den har positive tilleggseffekter. I det praktiske kultur- 
arbeidet som vi har studert i Drammen, er det ingen gjensidig utelukking 
mellom mål og middel; snarere en viss gjensidig avhengighet. 

På samme måte som kulturarbeidet i kommunen kombinerer kultur- 
tilbud som mål og middel, er det også en glidende sammenheng mellom 
kulturarbeid og sosialt arbeid i de ulike tilbudene til barn og unge. Dette 
gjelder både for de casene vi har sett nærmere på, og for aktiviteter som 
faller utenfor denne undersøkelsen. Som vi skal se, kan det tyde på at det 
er en viss pendelbevegelse i de allmenne trendene for ungdomsarbeid, 
at man har variert mellom et tydelig fokus på det sosiale og et tydelig 
fokus på det kulturelle arbeidet. Det er også liten tvil om at det på tvers 
av de ulike tilbudene, f.eks. mellom våre fire case, er en tydelig ulikhet i 
vektingen mellom sosialt arbeid og kulturarbeid. For en arena som fri- 
tidsklubben Neon er det viktig at terskelen er så lav som mulig, og kultu- 
relle aktiviteter er mer å oppfatte som en mulig og ønskelig bonus. For en 
arena som kulturskolen er tilfellet det helt motsatte. Her er undervisning 
i kulturaktivitet det primære, og de eventuelle sosiale målene og effektene 
av deltagelsen kommer i annen rekke. 

Sammenhengen mellom det vi litt upresist har beskrevet som sosialt 
arbeid og kulturarbeid, er også tydeliggjort på et administrativt nivå. Som 
nevnt tidligere sorterer Interkulturs arbeid under den kommunale avde- 
lingen Fritid og Interkultur. Under denne avdelingen hører også blant 
annet G60, Neon, Nøstedhallen og ulike fritidstilbud til barn og unge. 

De fire casene vi har beskrevet i kapittel 7, representerer tre ulike utga- 
ver av kommunalt kulturarbeid, samt ett privat initiativ med varierende 

grad av kommunal/fylkeskommunal innflytelse. Tiltakene retter seg mot 
ulike aldersgrupper, henholdsvis barn på 6 år, barn på 12 år og ungdom 
i alderen 13-20 år. Felles for dem er at de har et overordnet mål om å 
øke kulturdeltagelsen blant grupper av barn og unge som ikke vanligvis 
deltar. I det første caset, Kulturskole for flere, har vi sett at kulturskolen 
forsøkte å gi barn på Fjell en smakebit på kulturaktivitet. Kunstprosjek- 
tet var profesjonelt utført og en suksess både kunstnerisk og pedagogisk, 
men det var kortvarig og tidsavgrenset, og barna ble ikke fulgt opp fra 
kulturskolen i ettertid. Rekrutteringseffektene var således både usikre og 
vanskelig å dokumentere. 

I det andre caset, Fritid og Interkulturs fritidstilbud i samme bydel, 
der man i et samarbeid med skolen jobber med å skape myk overgang 
fra skolearenaen til andre arenaer i samme bydel, er en annen, og mer 
systematisk og langsiktig, måte å arbeide med dette på. Samtidig er det 
ikke alltid så lett å få øye på kulturarbeidet på denne arenaen. Neon frem- 
står ofte mer som et sted å henge og spise enn som et sted barn kan drive 
med kulturaktivitet. En konsekvens av å bygge ned terskler og stille få 
eller ingen krav til brukerne av et tilbud er at det er vanskelig å skape et 
substansielt innhold i tilbudet. Det er også utfordrende å skape kontinu- 
itet og ferdighetsprogresjon. Et lavterskeltilbud som Neon er som vi så, 
en ikke helt optimal arena for ambisiøs talentutvikling, men kan altså 
kanskje forstås som en del av en kulturell «førstelinjetjeneste» der man 
ønsker å gi barn en første prøvesmak. Senere kan de barna som har fått 
interesse og motivasjon vekket, henvises til andre arenaer, f.eks. kultur- 
skolen eller G60, der det ligger bedre til rette for å utvikle ferdigheter og 
talent videre. Slik forsøker man altså å skape en kultur for å delta blant 
barn og unge som vanligvis ikke deltar. Da kan det være viktig å gå veien 
om å bygge relasjoner og tillit, strategier som tradisjonelt har blitt sett på 
som sosialarbeidernes ansvarsområde. 

Det tredje caset som er blitt beskrevet, G60, er eksempel på en arena 
hvor det er, om ikke en forutsetning, så iallfall en fordel, at brukerne har 
et minimum av interesse for musikk eller andre kulturuttrykk. Men selv 
her har man erfart at det er viktig å finne den riktige balansen mellom 
henging og aktivitet, mellom å være og å lære. «For hvis ikke det er et 
hengested, hvordan skal du da få rekruttert ungdommene?» spør altså 

G60s daglige leder. Samtalene mellom kulturarbeidere og ungdom og 
ungdommene imellom danner grunnlaget for å bli kjent med hverandre, 
for å skape trygghet og tillit. Dette er igjen grunnlaget for at aktivitetstil- 
budet på huset er relevant og interessant for dem det er til for. 

Det fjerde og siste caset, Matendo, har vært preget av en viss uforut- 
sigbarhet. Selv om det etter alt å dømme har vært en viktig arena for de 
brukerne som har vært deltagere, har det også vært preget av en sårbar- 
het som kan sees i sammenheng med organiseringen. Matendo har vært 
drevet av ildsjeler på privat initiativ. En styrke ved dette har vært en viss 
fleksibilitet og frihet til å utvikle tilbudene, men slik vi vurderer det, har 
sårbarheten med en manglende kontinuitet og struktur stått i veien for 
disse styrkene. I en lengre periode var det heller ingen virksomhet ved 
Matendo, delvis på grunn av bevilgninger som ikke ble videreført. 


Avslutning: Sammenfall mellom gode formål 


Avslutningsvis skal vi oppsummere hovedpunktene i boka gjennom å 
beskrive særtrekkene ved lokalt/kommunalt kulturarbeid: hvordan det 
er preget av et langt tettere sammenfall mellom politikkområdene enn på 
nasjonalt plan, hvordan ulike mål og formål samvirker, og hvordan det 
lokale kulturarbeidet må og bør preges av et sammenhengende og kom- 
pletterende tilbud. Den avsluttende delen av dette kapittelet skal handle 
om hvordan ting henger sammen, og om hvordan ulike deler ideelt sett 
kan komplettere hverandre til et godt hele. Mer konkret skal det handle 
om hvordan de ulike formene for kommunalt kulturarbeid kan og bør 
fungere sammen for å kunne nærme seg de målene man setter for dette 
arbeidet. 

Gjennomgangen av de ulike casene i dette prosjektet har satt oss på 
sporet av noen grunnleggende utfordringer. En av disse handler om over- 
føringsverdi. For flere av casene er spørsmålet om forholdet på arena A 
og arena B helt sentralt. En aktivitet på arena A forutsettes å påvirke en 
aktivitet på arena B. Kulturaktiviteter i skolehverdagen iverksettes for å 
øke oppslutningen om kulturskoletilbudet, eller for å øke bruken av fri- 
tidsklubben Neon og de kulturaktivitetene som finnes der. Tilbudet på 
Neon kan på samme måte føre noen av brukerne videre til G60. Dette 

er gode og fornuftige mål, men alle tiltak som arbeider med slike overfø- 
ringsverdier, må ta høyde for hvor ambisiøse disse målene egentlig er. Det 
man på mikronivå ønsker, er at det man opplever et sted, skal påvirke de 
valgene man tar et annet sted, og at opplevelsene på arena A fører til at 
man tar andre valg på arena B enn man ellers ville tatt. Sammenhengen 
mellom disse størrelsene er i utgangspunktet svak og sårbar, som i dette 
prosjektet kanskje ble mest tydelig i Kulturskole for flere. Skal overfø- 
ringsverdier mellom to arenaer, alternativt mellom et virkemiddel og et 
mål, være mulig, må sammenhengene styrkes gjennom en felles forstå- 
else og forankring av målene, av god informasjon, tett oppfølging, kritisk 
evaluering osv. 

En annen type overføringsverdi eller sammenheng, som kulturarbei- 
det i Drammen deler med det meste av denne typen arbeid, er forholdet 
mellom det kortsiktige og det langsiktige. Som tilfellet er med forholdet 
mellom mål og middel, kan man fokusere både på det kortsiktige og det 
langsiktige i kulturarbeidet. Det kortsiktige kan være at man legger til 
rette for gode øyeblikksopplevelser, mens det langsiktige kan være at man 
ønsker mer varige virkninger av de kulturelle aktivitetene. Dette avgjør 
også hvor vellykket man vurderer at et gitt tiltak ers. For igjen å bruke 
eksemplet med Kulturskole for flere kan dette være et eksempel som fun- 
gerte svært godt kortsiktig - med gode erfaringer, fornøyde deltagere og 
følelse av mestring - men som fungerte dårlig med det langsiktige for 
øye. Effekten på kulturskoledeltagelsen var svært usikker. Om det var et 
vellykket eller mislykket tiltak, avhenger av hvordan man vektlegger det 
kortsiktige vs. det langsiktige. 

Et tredje poeng som har med sammenheng å gjøre, kan beskrives med 
et begrep som komplettering. Vårt inntrykk er at både de kulturtilbudene 
som vi har sett nærmere på i dette prosjektet og andre tilbud i Drammen 
kommune, kompletterer hverandre. De er forskjellige på mange måter, og 
det bør de også være. Komplettering innebærer samtidig ikke isolasjon 
eller tette skott mellom de ulike formene for kulturarbeid. Som diskutert 
ovenfor er det, og bør det være, en sammenheng mellom tilbudene. De 
må vite om hverandre, informere om hverandre, rekruttere på hverandres 
vegne og vise videre til hverandres tilbud. En av flere sammenhenger lig- 
ger i det trinnvise - i skrittet fra en arena med lav terskel til en arena med 


178 


BYGGESTEINER I KULTURARBEID MOT BARN OG UNGE 


noe høyere terskel. Brede dører, lave terskler og vekting på det sosiale ele- 
mentet i tilbudet kan lede videre til tilbud med litt høyere terskel og mer 
vekting på kulturarbeid. Selv om de ulike tilbudene i Drammen arbeider 
godt med slike sammenhenger, mener vi at det er et forbedringspotensial 
på akkurat det punktet. 

Denne boka har ikke handlet om hvordan kultur påvirker eller hva 
det gjør med barn og unge. Den har ikke hatt som utgangspunkt å for- 
søke å underbygge at kulturbruk og kulturell deltagelse automatisk 
har positive effekter for den enkelte deltager. Innenfor det brede feltet 
kulturpolitikk for barn og unge ser vi av og til at kunnskapsutvikling, 
utredninger og utviklingsarbeid er preget av en viss normativitet (jf. 
Stavrum, 2013). Det er til tider knyttet sterke forventninger til at kultur 
virker, når det inkluderes i barn og unges hverdag - at det virker positivt 
på opplevelse av mestring, på inkludering, på evner til kreativ problem- 
løsning, på skoleresultater og generell well-being. Vi har ingen grunn til 
å betvile at kulturarbeidet har positive effekter, men vi mener samtidig 
at det bør stilles like tydelige krav til det kunnskapsarbeidet som skal 
undersøke slike effekter, som til all annen kunnskapsutvikling. I dette 
prosjektet har vi ikke hatt tilgang på data som kan gi oss solide resulta- 
ter om dette temaet, men det har heller ikke vært vårt utgangspunkt. Vi 
har snarere villet vise hvordan en flerdimensjonal kunnskapsutvikling 
- både kvantitativ og kvalitativ - kan danne en plattform for å utvikle 
det lokale kulturarbeidet. 

Hva kan man så lære av en nærstudie av kommunalt kulturarbeid? 
Noen sentrale konklusjoner kan samles under et begrep om sammen- 
fall av gode formål. Med det menes at det kommunale kulturarbeidet er 
preget av en sammenstilling og en form for samvirke mellom kulturelt, 
pedagogisk, sosialt og integrerende arbeid. Dette sammenfallet har både 
praktiske og noen analytiske konsekvenser. 

På den ene siden har vi altså noen praktiske konsekvenser, tydelig 
blant annet gjennom de konkrete, praktiske og av og til svært prosaiske 
valg som preger det kommunale kulturarbeidet. I sammenfallet av for- 
mål i en kommunal kulturvirkelighet kan sentrale verktøy for målopp- 
nåelse være å ha nok sofaer eller et tilbud om suppe. Videre er det slik at 
hva som er primære og hva som er sekundære mål for det kommunale 

arbeidet, ikke nødvendigvis er gitt en gang for alle. Enkelte tiltak er både 
mål i seg selv og verktøy for å oppnå andre mål. Når barn fra flerkultu- 
relle familier besøker en fritidsklubb, gis de både et sted å være, et sted å 
gjøre lekser, noen voksne å snakke med og et tilbud om ulike former for 
kulturaktiviteter. Her kan det være vanskelig å skille mellom de kultu- 
relle, de sosiale, de pedagogiske og de integrerende formålene, men det er 
liten tvil om at det er en sammenheng mellom dem. En av de kommunale 
kulturlederne i Drammen beskriver sammenhengen mellom kultur- og 
sosialarbeid som en pendelbevegelse. Tidlig i hans yrkesliv så man på 
sosialarbeidet som et primært mål, senere svinget pendelen over til et 
kulturarbeid der sosialarbeidet hadde svært liten plass, og til i dag der 
man i hans forståelse har fokus på begge deler, men der man er opptatt av 
at sosialt, forebyggende og integrerende arbeid først kan komme inn når 
kulturtilbudet har en grunnleggende kvalitet. 

Disse sammenhengene gjør også at det ligger konkrete utfordringer 
i hvordan ulike etater og enheter samarbeider innad i kommunen. Selv 
om det skulle være slik at det er sammenfall av formål og verktøy, er det 
fremdeles slik at det er separate aktører som forvalter disse — skoleverket, 
sosialtjeneste, kulturetater osv. Våre case viser blant annet hvordan sam- 
arbeid mellom ulike kommunale aktører blir vesentlig når formål faller 
sammen. Her ligger det også noen utfordringer i grenseoppganger, særlig 
når kulturarbeidernes arbeid nærmer seg sosialarbeidet. Når dedikerte 
kulturarbeidere blir godt kjent med utsatte ungdommer i sårbare situ- 
asjoner, kan det by på vanskelige dilemmaer, slik en av de kommunale 
kulturlederne i Drammen formulerer det: 


Det er viktig at miljøarbeidere med kulturkompetanse ikke går inn i en mer 
behandlende rolle. Det har de verken kunnskap til eller kapasitet til å følge opp. 
Ungdom med store utfordringer trenger bistand fra personell med spesialkom- 
petanse og tid til å følge opp over en lengre periode. Det er samtidig viktig at 
miljøarbeiderne bruker sin posisjon til å bidra til at ungdommene får den hjel- 
pen de trenger og opplever at de kan snakke om alle utfordringer, men at vi er 


tydelig på hva vi kan bistå med. 


Det er liten tvil om at det drives kulturpolitikk på kommunalt nivå, men 
det er gjerne en kulturpolitikk som er praktisk, pragmatisk og av og til 

også prosaisk: På den ene siden den kontinuerlige jobben med å inspirere 
og motivere barn og ungdommer til å bli med i organiserte kulturak- 
tiviteter, på samme tid som språkproblemer, uro og bråk, lite egnede 
lokaler med dårlig luft og akustikk er hverdagsutfordringer som må løses. 
Den profesjonelle kunstkompetansen til de voksne blir mindre synlig når 
suppe skal serveres og konflikter skal løses, og den ideelle kulturopplevel- 
sen og kulturdeltageren fra de kulturpolitiske dokumentene er ikke det 
første man tenker på. 

På den andre siden har vi også noen analytiske konsekvenser og impli- 
kasjoner av en empirisk nærstudie av det kommunale kulturarbeidet. 
Dette handler særlig om hvordan vi forstår kulturpolitikkens ulike nivåer 
- fra det nasjonale til det lokale; fra det abstrakte til det konkrete. I en 
artikkel om lokal kulturpolitikk viser Jenny Johannisson at vårt utgangs- 
punkt om lokal realisering av nasjonale mål er gyldig også utenfor Norge. 
Hun skriver: «Det år på lokal nivå som de något abstrakta kulturpolitiska 
målsåttningarna fylls med konkret innehåll, i Sverige såvål som interna- 
tionellt» (Johannisson, 2012, s. 44). 

I de tilbudene og tiltakene vi har sett på i dette forskningsprosjektet, 
har vi forsøkt å finne ut hvordan aktørene tenker, hvordan de arbeider, 
hva ungdommene legger vekt på, hva som ser ut til å virke, og hvilken 
rolle en kommune som Drammen kan spille for slike tiltak. Dette arbei- 
det har lært oss mye om hvilke utfordringer som slikt arbeid stilles over- 
for: Kulturarbeidet skal oppleves som relevant og interessant, det skal 
gjennomføres av folk som ungdommen har tillit til, det skal ha en fin- 
justert balanse mellom frihet, rammer og ansvar, og det skal være mang- 
foldig nok til at det treffer bredt. Å følge disse prosjektene har lært oss at 
det knapt nok finnes én fasit, én måte å bygge opp et kommunalt arbeid 
for kulturell deltagelse for ungdom. Det er en bredde i oppgavene og en 
bredde i utfordringene. Dette må etter alt å dømme også møtes med en 
bredde i arbeidsmåter for det konkrete kulturarbeidet også. Kun da vil 
dette arbeidet ha muligheten til å nå de ambisiøse målene det er satt til 


å nå. 

